ސްޕޭސް އެކްސްއިން ޖައްވަށް 88 ސެޓަލައިޓް\nސްޕޭސް އެކްސްގެ ފެލްކަން9ރޮކެޓް އުދުއްސާލަނީ -- ފޮޓޯ: ސްޕޭސް އެކްސް\nހާއިޒް ޒަމީން· 1 ޖުލައި 2021\nސްޕޭސް އެކްސްއިން އިތުރު 88 ސެޓެލައިޓެއް އުދުއްސައި ޖައްވަށް ފޮނުވައިފި އެވެ.\nޖޫން މަހުގެ 30 ވަނަ ދުވަހު “ޓްރާންސްޕޯޓާ2މިޝަން” ގެ ދަށުން ޖައްވަށް ފޮނުވި މި ސެޓެލައިޓްތައް ފަޒާއަށް ގެންދިއުމަށް ބޭނުން ކުރީ ސްޕޭސްއެކްސްގެ “ފެލްކަން 9” ރޮކެޓެކެވެ. މި ރޮކެޓް ތަކަކީ އަލުން ބޭނުން ކުރެވޭ ގޮތަށް ޑިޒައިން ކޮށްފައިވާ ސެޓަލައިޓް ތަކެކެވެ.\nސްޕޭސް އެކްސްއިން ޖައްވަށް ފޮނުވި މި 88 ސެޓޭލައިޓަކީ އެމެރިކާގެ ޕެންޓަގަންއަށް ނިސަބަތްވާ ފަސް ސެޓަލައިޓާއި އެކި ގައުމްތަކުން ސްޕޭސްްއެކްސްއާއި ހަވާލު ކޮށްފައިވާ ސެޓެލައިޓް ތަކެކެވެ. އަދި މީގެ އިތުރުން އެކި ކުންފުނި ތަކުންނާއި ރިސާޗް ސެންޓަރުތައް އަދި ސްކޫލްތަކުގެ ސެޓެލައިޓްތައް ވެސް ހިމެނެ އެވެ.\nމި 88 ސެޓެލައިޓާއެކު ސްޕޭސް އެކްސްއިން މިހާރު ފަޒާގެ ތެރެއަށް ދޫކުރި ސެޓެލައިޓްތަކުގެ އަދަދު 900 އަށް އަރަ އެވެ.\n“ޓްރާންސްްޕޯޓާ2މިޝަން” އަކީ ސްޕޭސްް އެކްސްގެ “ސްމޯލް-ސެޓް ރައިޑް ޝެއާ” ޕްރޮގްރާމްގެ ތެރެއިން ޖައްވަށް ފޮނުވުނު ދެވަނަ ރޮކެޓެވެ. މި ޕްރޮގްރާމަކީ ސެޓެލައިތްތައް އަގު ކުޑަކޮށް ޖައްވަ ފޮނުވަން ގެނައި ޕްރޮގްރާމެކެވެ. މި ޕްރޮގްރާމްގައި ބައިވެރިވާން ފަށާ އަގަކީ އެއް މިލިއަން އެމެރިކާ ޑޮލަރެވެ.


މާބަނޑު ދުވަސްވަރު ހަށިގަނޑަށް އަންނަ ބަދަލުތައް - ވިކިޕީޑިއާ\nމާބަނޑު އަންހެނެއް 26 ވަނަ ހަފްތާގައި.\nބަލިވެއިނުމާއިއެކު އަންހެނުންގެ ހަށިގަނޑަށް ވަރަށް ގިނަ ބަދަލުތައް އާދެއެވެ. ރަހިމުގައި އަށަގަންނަމުންދާ ކުޑަދަރިފުލަށް މައިމީހާގެ ހަށިގަނޑު ހޭނެމުންދާއިރު ބޮލުގައި ރިހުމާއި، ވަރުބަލިވުމާއި، ބުރަކަށީގައި ރިހުމާއި، ނިދިނައުމާއި، ބޯއެބުރުމާއި، ހޫނުވުން އަދި މިނޫނަސް ތަފާތު އުދަގޫތައް ކުރިމަތިވެއެވެ. މިގޮތުން ކުރިމަތިވާ އުދަގޫތަކަކީ ބަލިވެއިނުމުން ތަބީއީގޮތެއްގައި ކުރިމަތިވާ ކަންތައްތަކެވެ. އެކިމީހުންނަށް މިއުދަގޫތައް ކުރިމަތިވާ މިންވަރު ތަފާތެވެ. ތިރީގައި މިބަޔާންކޮށްލަނީ މާބަނޑު ދުވަސްވަރު ކުރިމަތިވެދާނެ ބައެއް އުދަގޫތަކާއި، އެކަންކަމުން ސަލާމަތްވުމަށް ކުރެވިދާނެ ބައެއް ކަންތައްތަކެވެ.\n1 ބުރަކަށީގައި ރިހުން\n2 ބޮލުގައި ރިހުން\n3 ދަށްބަނޑުގައި ރިހުން\n4 އާދަޔާޚިލާފަށް ވަރުބަލިވުން\n5 އަވަސްއަވަހަށް ކުޑަކަމުދާންޖެހުން\n6 ހެދުނުގެ ބަލި ނުވަތަ މޭނުބައިކުރުމާއި،ހޮޑުލެވުން\n7 ބޯއެބުރުމާއި ހޭނެތުން\n8 ބަނޑުގައި ވައިހެދުން\n10 ފުރަގަސްފަރާތު ބަލި\n11 ފައިގެ ލޭނާރުތައް ފުއްޕުން\n12 ފައިވާޅުވުމާއި، އަކުނިވަޔަށް ދެމުން\n13 މޫނާއި،ފަޔާއި،ފައިތިލަ ފޮއްސިވެ ދުޅަވުން\n15 ނޭވާ ކުރުވުން\n16 ނޭފަތުން ލޭއައުން\n17 ހިރުގަނޑުން ލޭއައުން\n18 މެއިން ދިލަނެގުން\n21 އަންހެނާގެ ޖިންސީގުނަވަނުން ދިޔަ ބޭރުވުން\n22 އުރަމައްޗަށް އަންނަ ބަދަލުތައް\n23 ހަންގަނޑަށް އަންނަ ބަދަލުތައް\nބުރަކަށީގައި ރިހުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބުރަކަށީގައި ރިހުން\nބުރަކަށީގައި ރިހުން ވަރަށް ޢާންމު ކަމެއް\nބުރަކަށީގައި ރިހުމަކީ ބަލިވެއިނުމަށްފަހު ވިހެއުމާއި، ދޭތެރޭ ކޮންމެ ދުވަސްވަރެއްގައި ވެސް ކުރިމަތިވެދާނެ ކަމެކެވެ. ވަރަށް ގިނަ އަންހެނުންނަށް ބަލިވެއިނުމާއި ގުޅިގެން ބުރަކަށީގައި ރިހުމުގެ އުދަގުލާއި ކުރިމަތިލާން ޖެހެއެވެ. ބުރަކަށީގައި ރިހުން ކުޑަކުރުމަށް އަންނަނިވި ކަންތައްތަކަށް ސަމާލުކަން ދިނުމަކީ ވަރަށް މުހިއްމު ކަމެކެވެ.\nފުންނާބު އުސް ފައިވާން ނުވަތަ ބޫޓަށް ނޭރުން\nބަރުތަކެތި އުފުލާ ނުހެދުން\nއެއްޗެއް އުފުލުމަށް ނުވަތަ ނެގުމަށް އުނަގަނޑު ނުލެއްބުން: މިގޮތަށް ލައްބާނަމަ ބުރަކަށި ސީދަލަށް ބެހެއްޓުމަށްފަހު ދެކަކޫ ލެއްބުން\nމާގިނައިރު ކޮއްޅަށް ނުހުރުން: މިގޮތަށް ހުންނަނަމަ އެއްފައި މައްޗަށް ނަގައި ފައިދަށަށް ގޮނޑިއެއް ނުވަތަ ފޮށިގަނޑެއް ފަދަ އެއްޗެއް ލައިގެން ހުރުން\nގޮނޑިއެއް ފަދަ އެއްޗެއްގައި އިށީދެ އިންނަނަމަ ފަހަތަށް ބާލީހެއްލައި އޭގައި ލެގިލައިގެން އިނުން\nނިދާއިރު ވާތްފަރާތަށް ބުރަވެއޮވެ ނިދުމާއި،ދެފައި ދޭތެރެއަށް ބާލީހެއް ލައިގެން އޮތުން\nގޭތެރޭގައި މަސައްކަތްކުރާ އިރު ވީވަރަކުން ގުދުނުވެ އުޅުން\nރިއްސުން ހުންނަ ހިސާބު ހޫނު ނުވަތަ ތެތް ފޮތިގަނޑަކުން މަސާޖުކުރުން\nތާފަނާ ފެނުން ދުވާލަކު ދެފަހަރު ފެންވެރުން\nހަރު ގޮދަނޑިއެއްގައި ނިދަން އާދަކުރުން\nމަދުވެގެން ހަފްތާއަކު 3ފަހަރު ކަސްރަތު ކުރުން\nބޮލުގައި ރިހުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބޮލުގައި ރިހުން\nދަށްބަނޑުގައި ރިހުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ބަނޑުގައި ރިހުން\nބަލިވެއިނުމާއި ވިދެގެން ރަހިމުބޮޑުވަމުން އަންނައިރު ރަހިމު ހިފެހެއްޓުމަށްޓަކައި އޭގެ ވަށައިގެންލެވިފައިވާ ލިގަމެންޓް(Ligament)ތައް ދެމި،ވާންވެ،ބާރުވާގޮތް ވެއެވެ. މިކަމުގެ ސަބަބުން މައިމީހާއަށް ދަށްބަނޑުގައި ރިހުން އިހްސާސް ކުރެވެއެވެ. އާންމުގޮތެއްގައި ރިހުން ހުންނަނީ ބަނޑުގެ އެއްފަރާތެއްގައެވެ. ގިނަމީހުންނަށް މިމައްސަލަ ކުރިމަތިވަނީ 24-18ވަނަ ހަފްތާއާއި ދޭތެރޭގެ މުއްދަތެއްގައެވެ.\nއާދަޔާޚިލާފަށް ވަރުބަލިވުން[އުނިއިތުރު ގެންނަވާ]\nވަރުބަލިކަން އިހްސާސް ކުރަމުންދާ މާބަނޑުމީހެއް\nމިއީ އެންމެ އާންމުކޮށް ދިމާވާ އެއް މައްސަލައެވެ. ޚާއްޞަގޮތެއްގައި ފުރަތަމަ ތިންމަހާއި، ފަހުތިންމަހުގައި ވަރުބަލިކަން މާބޮޑަށް އިހްސާސްވެއެވެ. މިކަން ދިމާވަނީ ބަލިވެއިނުމާއި ވިދިގެން ހަށިގަނޑުގައި ޕްރޯޖެސްޓަރޯން(Progesterone) ހޯރމޯންގެ މިންވަރު މަތިވުމާއި، އަދި އުފެދެމުން އަންނަ ދަރިފުޅަށް މައިމީހާގެ ހަށިގަނޑު ތައްޔާރުވަމުން އަންނައިރު އިތުރު ހަކަތަ މައިމީހާގެ ހަށިގަނޑަށް ބޭނުންވާތީއެވެ.\nރޭގަނޑުގެ ނިދި ބަރާބަރަށް ލިބުނަސް ދުވާލުމުން ވަރުބަލިކަން އިހްސާސްވުމަކީ އެކަށީގެންވާ ކަމެކެވެ. މިއީ އާދައިގެ ކަމެކެވެ. ރަގަޅަށް ނިދާލާ އަރާމުކޮށްލުމުން ހިތްހަމަޖެހުމާއި ބާރު ހަށިގަނޑަށް ގެނުވައިދެއެވެ. ވަރުބަލިކަން އިހްސާސްވާނަމަ އަބަދުވެސް އަރާމުކުރަން ހަދާންކުރާށެވެ. ރޭގަނޑުމަދުވެގެން 8ގަޑި އިރުގެ ނިދި ހަމަކުރުމާއި، ދުވާލުވެސް 2ގަޑިއެއްހާއިރު ނިދާލުމަކީ ރަގަޅުކަމެކެވެ. ހާސްވެ، ހިތްނުތަނަވަސްވެ،ފިކުރުބޮޑުވާގޮތް ދިމާވާނަމަ ހިތްހަމަޖެހޭފަދަ ކަމެއް ކުރެވިދާނެއެވެ. ހަމަމިހެން ކަސްރަތުކުރުމާއި، ފައިދާހުރި ކާނާ ބޭނުންކުރުމަކީ ވެސް ވަރުބަލިކަން ކުޑަކޮށްދޭނެ ކަންކަމެވެ.\nލޭމަދުވުން(Anemia)ކުރިމަތިވުމަކީ ވެސް ވަރުބަލިކަން މެދުވެރިވުމަށް އެހީވެދޭ ކަމެކެވެ. އެހެންކަމުން ފުރަތަމަ ތިންމަހާއި،ފަހުތިންމަހުގެ ތެރޭގައި ލޭމަދުވުމުގެ މައްސަލަ ކުރިމަތިވެފައިވޭތޯ ބެލިދާނެއެވެ. އަދި މިގޮތަށް ލޭމަދުވުމުގެ މައްސަލަ ކުރިމަތިވެއްޖެނަމަ ދަނގަޑު ފަރުވާއެއްގެ ގޮތުގައި ބޭނުން ކުރެވިދާނެއެވެ. ނިދާއިރު ނުވަތަ އޮށޯވެއޮންނައިރު ވާތްފަރާތަށް ބުރަވެ އޮތުމަކީ ރަގަޅުކަމެކެވެ. އެއީ މިކަމުގެ ސަބަބުން އުފެދެމުން އަންނަ ދަރިފުޅަށް ބޭނުންވާ ކާނާއާއި، އޮކްސިޖަން ފޯރުކޮށްދޭ ލޭހޮޅިތަކުގެ ޕްރެޝަރ ދަށްކޮށްދޭތީއެވެ. ހަމަމިހެން ބަލިވެއިނުމަށްފަހު ލޭގެ ޕްރެޝަރ މަތިނަމަ މިގޮތަށް އަމަލުކުރުމަކީ މުހިއްމު ކަމެކެވެ.\nއަވަސްއަވަހަށް ކުޑަކަމުދާންޖެހުން[އުނިއިތުރު ގެންނަވާ]\nބަލިވެއިނުމާއި ގުޅިގެން މާގިނައިން ކުޑަކަމުދާންޖެހުމަކީ ވަރަށް އާންމުކަމެކެވެ. މާބަނޑު ދުވަސްވަރު ގުރުދާ(Kidney)ގައި ލޭދައުރުކުރާ މިންވަރު %35ން %60އިންސައްތަ އަށް މަތިވެއެވެ. މިއާއިގުޅިގެން ކުޑަކަމުދާތަކެތި އުފެދޭ މިންވަރުވެސް %25އިންސައްތަ އިތުރުވެގެންދެއެވެ. ގިނަގިނައިން ނުވަތަ އިރުއިރުކޮޅާ ކުޑަކަމުދާންޖެހުމުގެ އަސްލަކީ މިއީއެވެ.\nބަލިވެ އިންނަތާކުރީކޮޅު މިގޮތަށް ކުޑަކަމުދާންޖެހުމުގެ ސިއްރަކީ މައިމީހާގެ ރަހިމު ބޮޑުވަމުން އަންނައިރު އުފެދޭ ޕްރެޝަރުގެ ސަބަބުން މަސާނާ(Bladder) ފިތޭގޮތް މެދުވެރިވެ، ކުޑަކަމުދާތަކެތި އުފެދޭ މިންވަރު އިތުރުވުމެވެ. މަސާނާ ހުސްކޮށް ހުރިނަމަވެސް ކުޑަކަމުދާން ބޭނުންވާކަހަލަ އިހްސާސްއެއް ކުރެވެއެވެ. އެއީ ބޮޑުވަމުންދާ ރަހިމުގެ ސަބަބުން މަސާނާފިތި، ފުރިފައިވާ ކަމުގެ އިހްސާސެއް ގެނެސްދޭތީއެވެ. ރަހިމުބޮޑުވެ، މައްޗަށް އުފުލި ބަނޑުގައިވާ ހުސްތަނަށް ވާސިލްވާއިރު މަސާނާ އަށް ފިތޭ މިންވަރު ދަށްވެ،މިކަމަށް ލުއިކަމެއް ލިބެއެވެ. ނަމަވެސް ވިހަންކައިރިވެގެން އަންނައިރު ( ފަހުމަސްތަކުގައި ) މިކަމުގެ އުދަގޫ އަނެއްކާވެސް ފެންނަށް ފަށައެވެ. އެއީ ކުޑަދަރިފުޅުގެ ބޯ މަސާނާގައި ޖެހި މަސާނާފިތޭތީއެވެ. ޚާއްޞަކޮށް ފަހުކޮޅުގައި ރޭގަނޑު އެތައް ފަހަރަކު ކުޑަކަމުދާން ބޭނުންވެގެން ހޭލެވުމަކީ ވެދާނެކަމެކެވެ.\nވިހަންކައިރިވެގެން އަންނައިރު ފަހުމަސްތަކުގައި ކެއްސުން، ހުނުން، ކިބިހިއެޅުން، ބަރުތަކެތި އުފުލުން، ޖޮގިން ފަދަ ކަސްރަތުކުރުން މިފަދަ ހާލަތްތަކުގައި ބައެއް މީހުންނަށް ނުހިފެހެއްޓިގެން ކުޑަކަމުދެވޭގޮތް ވެއެވެ.\nމިގޮތަށް ކުޑަކަމުދާންޖެހުން ކުރިމަތިވާނަމަ ކީޖެލް އެކްސަސައިޒް(Kegel exercise)އޭ ކިޔޭ ކަސްރަތެއް ކުރެވިދާނެއެވެ. މިކަސްރަތުގެ ސަބަބުން ޕެލްވިސްއާއި، ކުޑަކަމުދާ ހޮޅި(Urethra)ގެ ވަށައިގެންވާ މަސްތަކުގެ ބާރުގަދަވެ، ކުޑަކަމުދާތަކެތި ބޭރުވުން ކުޑަކުރުމަށް އެހީތެރިވެދެއެވެ.ކޮފީ،ކަޅުސައި ފަދަ ބުއިންތައް ބޭނުންކުރުން ވީވަރަކުން މަދުކުރާށެވެ. ދުވާލު ގިނަގިނައިން ދިޔާތަކެތި ބޯށެވެ. ނަމަވެސް ހަވީރު4ގެ ފަހުން މިގޮތަށް ދިޔާތަކެތި ނުބޯށެވެ. އޭރުން ރޭގަނޑުގެ ގަޑިތަކުގައި ކުޑަކަމުދާންޖެހޭ މިންވަރު ކުޑަކޮށްދެއެވެ.\nކުޑަކަމުދިއުމުގެ ތެރޭގައި ރިއްސުން، ދިލަނެގުން، ކުޑަކަމުދާތަކެތީގެ ތެރޭގައި ދޮސް، ނުވަތަ ލޭ ހުރުން، ރޭގަނޑުގެ ވަގުތުތަކުގެ ތެރޭގައި އެއްފަހަރު ކުޑަކަމުދިއުމަށްފަހު އިރުކޮޅެއްފަހުން ދެވަނަ ފަހަރަށް ވެސް ކުޑަމަކުދާންޖެހުން، މިއިން ކަމަކުންކުރެ ކަމެއް ފާހަގަވެއްޖެނަމަ ލަސްނުކޮށް ޑޮކްޓަރަކާއި، މަޝްވަރާކުރުމަކީ މުހިއްމު ކަމެކެވެ. އެހެނީ އިސްވެ ބަޔާންކުރެވުނު ކަންތައްތަކަކީ ކުޑަކަމުދާ ނިޒާމް (Urinary tract)ގައި ބައްޔެއް ހުރުމުގެ ސަބަބުން ކުރިމަތިވާ ކަންތައްތަކެވެ. ކުޑަކަމުދާތަކެތި އުފައްދާ ބޭރުކުރާ ނިޒާމްގައި ބައްޔެއް ހުރިކަން އެގިއްޖެނަމަ ވަގުތުން ފަރުވާކުރަން ހަދާންކުރާށެވެ. އެހެނީ މިފަދަ ހާލަތުގައި ފަރުވާކުޑަކޮށްފިނަމަ ދުވަސްނުފުރާ ވިހެއުން ފަދަ ކަމެއް ކުރިމަތިވެދާނެއެވެ.\nހެދުނުގެ ބަލި ނުވަތަ މޭނުބައިކުރުމާއި،ހޮޑުލެވުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ހެދުނުގެ ބަލި\nބަލިވެއިންނަތާ ކުރީކޮޅު މޭނުބައިކުރުމާއި، އެކު ހޮޑުލެވުމަކީ ވަރަށް ޢާންމުކަމެކެވެ. ބަލިވެ އިންނަ %90 އިންސައްތަ އަންހެނުންނަށް މިކަމުގެ އުދަގޫ ފޯރައެވެ. ގިނަމީހުންނަށް މިކަން ކުރިމަތިވަނީ ހެދުނުކޮޅުއެވެ. އިގިރޭސިބަހުން މޯރނިންގ ސިކްނެސް(ހެދުނުގެ ބަލި)އޭ ކިޔަނީ މިސަބަބާހުރެއެވެ.ނަމަވެސް ހައިބަނޑާ ހުރިކަމުގައި ވާނަމަ ދުވާލުގެ ކޮންމެ ވަގުތަކުވެސް މިއުދަގޫތައް ކުރިމަތިވުމަކީ ވެދާނެކަމެކެވެ. ހެދުނުގެ ބަލީގެ އެންމެ ނުރައްކާތެރި ހާލަތަށް ހައިޕަރެމީސިސް ގްރެވިޑޭރަމް(Hyperemesis gravidarum) އޭ ކިޔައެވެ.\nބޯއެބުރުމާއި ހޭނެތުން[އުނިއިތުރު ގެންނަވާ]\nބޯއެބުރުމާއި، ހޭނެތުން ފަދަ ކަންކަމަކީ މާބަނޑު ދުވަސްވަރު ކުރިމަތިވެދާނެ ކަންކަމެވެ. މިކަން ދިމާވަނީ މައިމީހާގެ ރަހިމުއާއި، ފަޔާއި، ދިމާލަށް ތިރިއަށް ލޭދައުރުވާން ފެށުމުންނެވެ. މިގޮތަށް ލޭދައުރުވަނީ ބަލިވެއިނުމާއި ގުޅިގެން ހަށިގަނޑުގައި އިތުރުވެގެންދާ ޕްރޯޖެސްޓަރޯން ހޯރމޯންގެ ސަބަބުން ލޭހޮޅިތައް ފުޅާވުމުންނެވެ. ލޭމަދުވުން، ލޭގައި ހަކުރުގެ މިންވަރު ދަށްވުން، ސިކުނޑިއަށް ބޭނުންވާވަރަށް އޮކްސިޖަން ނުލިބުން،ލޭގެ ޕްރެޝަރ ދަށްވުން،ރަގަޅު ކާނާ ނުކެއުން ފަދަ ކަންކަމަކީ ބޯއެބުރުމާއި، ހޭނެތުން ކުރިމަތި ވުމަށް މަގުފަހިކޮށްދޭ ކަންކަމެވެ.\nމިކަންކަމުން ސަލާމަތްވުމަށް ނުވަތަ މިކަންކަން ކުޑަކުރުމަށް ތަނެއްގައި އޮށޯވެ އޮންނައިރު ވާތްފަރާތަށް ބުރަވެ، އޮވެވިދާނެއެވެ. މިގޮތަށް އޮތުމުން ހިތް،އަދި ސިކުނޑި އަށް ލޭފޮނުވާދޭ މިންވަރު އިތުރުވެ، ބޯއެބުރުން ކުޑަކޮށްދެއެވެ. ހަމަމިއާއެކު، ގިނައިރުތަކެއް ވަންދެން އެއްތަނެއްގައި އިށީދެ ނުވަތަ ކޮޅަށްހުރުމުގެބަދަލުގައި ކޮޅުކޮޅަށް ހިގާލާ ހަރަކާތްތެރި ވުމުން ކުރިން މިބުނެވުނު ކަންތައްތަކާއި ދުރުހެލިކޮށްދެއެވެ.އަދި ރަގަޅުކާނާ ބޭނުންކުރުމަށް އަހައްމިއްޔަތު ކަމެއް ދޭށެވެ.\nބަނޑުގައި ވައިހެދުން[އުނިއިތުރު ގެންނަވާ]\nމާބަނޑު ދުވަސްވަރު ބަނޑުގައި ވައިހެދި، ވައިބޭރުކުރެވޭ މިންވަރު އިތުރުވުމަކީ ވެދާނެކަމެކެވެ. މިގޮތަށް ވައިހެދެނީ ޕްރޯޖެސްޓަރޯން ހޯރމޯންގެ ސަބަބުން ގޮހޮރުގެ މަސްތައް ދޫވުމުންނެވެ. ބައެއް މީހުންނަށް ވައިބޭރުކުރެވޭ ވަގުތު ކޮންމެވެސް ވަރަކަށް ތަދު އިހްސާސް ކުރެވެއެވެ.\nމިކަމުން ސަލާމަތްވުމަށް ކުދީނާފަތު ސައި ނުވަތަ ފެނަކީ ވަރަށް ފައިދާހުރި އެއްޗެކެވެ. ހަމަމިހެން ވައިއުފެދުމަށް އެހީވެދޭ ކާނާގެ ބާވަތްތައް ބޭނުން ނުކުރާށެވެ. މިގޮތުން ބަނބުކެޔޮ، ބީންސް،ބްރޯކޮލީ، ކެބެޖް، ކޮލިފްލާވަރ ފަދަ ކާނާ ބޭނުންކުރުން މަދުކުރާށެވެ. މިފަދަ ކާނާގައި ހިމެނޭ ރަފިނޯސް ކިޔާ މާއްދާއެއްގެ ސަބަބުން ވައިއުފެދުމަށް މެދުވެރިވެއެވެ. ކޯލާ، ޕެޕްސީފަދަ ގޭސް އެކުލެވޭ ބުއިންތަަކާއި ދުރުހެލިވާށެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ބަނޑުހިކުން\nފުރަގަސްފަރާތު ބަލި[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ފުރަގަސް ފަރާތު ބަލި\nމިކަން ކުރިމަތިވަނީ ފުރަގަސް ފަރާތު ދޮރު(Anal-canal)ގެ ވަށައިގެންވާ ލޭނާރުތައް ދުޅަވެ ފުއްޕުމުގެ ސަބަބުންނެވެ.މިގޮތަށް ދުޅަވެ،ފުއްޕަން ދިމާވަނީ ބޮޑުވަމުން އަންނަ ރަހިމުން މިލޭނާރުތަކަށް ފިއްތާތީއެވެ. ބަނޑުހިކުންކުރިމަތިވެފައި ވާނަމަ ފުރަގަސް ފަރާތު ބަލި އިތުރަށް ގޯސްވެ، ފުރަގަސްފަރާތް ފައިބާގޮތް މެދުވެރިވެއެވެ. މީގެ އިތުރުން ފުރަގަސްފަރާތު ދޮރުގައި ކަހާހިރުވުމާއި،ރިއްސުން، ބޮޑުކަމުދާއިރު ލޭއައުމަކީ ފުރަގަސްފަރާތު ބަލި ހުންނަނަމަ ފެނިދާނެ އަލާމާތްތަކެވެ. ވިހެއުމަށް ފަހު ކުރުމުއްދަތެއްގެ ތެރޭގައި ފުރަގަސްފަރާތު ބަލީގެ މައްސަލަ ރަގަޅުވެއެވެ.\nމިކަމުން ސަލާމަތް ވުމަށް ތިރީގައި މިވާ ކަންތައްތަކަށް ސަމާލުކަން ދޭން ހަދުމަކުރާށެވެ.\nގިނަގިނައިން ދިޔާ އެއްޗެތި ބުއިމާއި، ފައިބަރު އެކުލެވޭ ކާނާ ބޭނުންކުރުން\nމާގިނަ އިރުކޮޅަށް ނުވަތަ އިށީދެ ނުއިނުން\nތާފަނާ ފެނުން ދުވާލަކު3ނުވަތަ 4ފަހަރު ފެންވެރުން\nފުރަގަސްފަރާތު ބައްޔަށް ޚާއްޞަކޮށްގެން އުފައްދާފައި ހުރި ކްރީމެއް ބޭނުންކުރެވިދާނެއެވެ.\nފައިގެ ލޭނާރުތައް ފުއްޕުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ލޭނާރު ފުއްޕުން\nމާބަނޑު ދުވަސްވަރު މައިމީހާގެ ރަހިމުގެ ފަހަތުގައިވާ ބޮޑެތި ވެއިން(Veins) ،(ހަށިގަނޑުގެ އެކިއެކި ޓިޝޫތަކުން ހިތަށް ލޭގެންގޮސްދޭ ލޭހޮޅިތައް ނުވަތަ ލޭނާރުތައް ) ތަކުގައި ޕްރެޝަރ އިތުރުވުމުން އެލޭނާރުތަކުން ހިތަށް ލޭގެންގޮސްދިނުން ކުޑަވާގޮތްވެއެވެ. މިހެން ދިމާވަނީ ބޮޑުވަމުން އަންނަ ރަހިމުން މިލޭނާރުތަކަށް ފިއްތާތީއެވެ. މިއާއި ގުޅިގެން ފައިގެ ހަމުގެ ދަށުގަޔާއި، ފުރަގަސް ފަރާތު ދޮރުގެ ވަށައިގެންވާ ލޭނާރުތައް ފުޅާވެ، ފުއްޕާގޮތްވެއެވެ. މިގޮތަށް ދުޅަވެ،ފުއްޕާފައި ހުންނަ ލޭނާރުތައް ހަންގަނޑުން ބޭރަށް ފާހަގަވެ، އެގެން ހުރެއެވެ. ބައެއް ފަހަރު މިފަދަ ލޭނާރުތައް ހުންނަނީ ބޮޑިވަރެއްހެން އޮޅިފައެވެ. މިފަދަ ލޭނާރުތައް ހުންނަނީ ގަދަ ދަނބު ނުވަތަ ނޫކުލައަށެވެ. ލޭނާރުތައް އާންމުކޮށް ފުއްޕަނީ ކުޑަކަޅުވާ ހިމެނޭ ހިސާބުގައެވެ. ނަމަވެސް އުކުޅުވަޅުން ފެށިގެން ތަބިކައްޓާއި، ދޭތެރޭގެ ކޮންމެ ހިސާބެއްގައި ވެސް މިގޮތަށް ލޭނާރުތައް ފުއްޕާފައި ހުރެދާނެއެވެ. އާންމު ގޮތެއްގައި މިއީ އެހާ ސީރިއަސް މައްސަލައެއް ނޫނެވެ. ނަމަވެސް ކެހުމާއިއެކު ފާރު އުފެދޭގޮތް ބައެއް ފަހަރު ދިމާވެއެވެ.\nމާބަނޑު މީހެއްގެ ފައިގައި ފުއްޕާފައިވާ ލޭނާރުތައް ފެންނަން ހުރި މަންޒަރެއް\nބަލިވެއިންނަ ދުވަސްވަރު ކުރިމަތިވާ މިމައްސަލައިން ސަލާމަތްވުމަށް އަންނަނިވި ކަންތައްތައް ކުރެވިދާނެއެވެ.\nފަޔަށް ބާރު އިސްޓާކީން، ސްޓޮކިން،ރަބަރު ބެލްޓް ފަދަ ތަކެތި ބޭނުންނުކުރުން\nއެއްތަނެއްގައި މާގިނައިރު ކޮޅަށް ނުހުރުން : މިގޮތަށް ހުންނަށް ޖެހިއްޖެނަމަ ހަރަކާތްކޮށްލާ ކޮށްލާ ހުރުން\nތަނެއްގައި އިށީދެ އިންނައިރު ދެފަޔާއި،ފައިތިލަ މައްޗަށް ނަގައިގެން އިންނަށް އާދަކުރާށެވެ. އެއްފައިމައްޗަށް އަނެއްފައި އަރުވައިގެން އިނުމަކީ ރަގަޅުކަމެއް ނޫނެވެ. އޮފީހެއްގައި މަސައްކަތްކުރާނަމަ މޭޒުދަށުގައި ކުޑަގޮނޑިއެއް ނުވަތަ ފޮށިގަނޑެއް ފަދަ އެއްޗެއް ބެހެއްޓުމަށްފަހު އެއެއްޗެއްގެ މަތީގައި ފައިބަހައްޓައިގެން އިންނަށް އާދަކުރާށެވެ. ގޭތެރޭގައި އުޅޭއިރުވެސް ތަނެއްގައި އިށީދެއިންނައިރު ކުޑަގޮނޑިއެއް ނުވަތަ ބާލީހެއް ފަދަ އެއްޗެއް ފައިދަށަށް ލެވިދާނެއެވެ.\nހިގާލުން ފަދަ ކަމަކުން ކަސްރަތު ލިބިގަތުން\nއަރާމުކުރުމަށް އެދުގައި އެއްއަރިއަކަށް ވާތްފަރާތަށް ބުރަވާގޮތަށް އޮތުން\nފައިވާޅުވުމާއި، އަކުނިވަޔަށް ދެމުން[އުނިއިތުރު ގެންނަވާ]\nގިނަމީހުންނަށް މިކަން ދިމާވަނީ ބަލިވެއިންނަ ފަހު3މަހުގެ ތެރޭގައެވެ. ނަމަވެސް ބައެއް މީހުންނަށް ބަލިވެ އިނުމުގެ ކުރީކޮޅުގައިވެސް މިކަމުގެ އުދަގޫފޯރައެވެ. ބެލެވޭގޮތުގައި މިއީ ހަށިގަނޑުގެ މެޓަބޮލިޒަމް އަންނަ ބަދަލެއްގެ ސަބަބުން ނުވަތަ ހަށިގަނޑުގައި ހުންނަށްޖެހޭ ކެލްސިއަމްގެ މިންވަރު ދަށްވުމުން ކުރިމަތިވާ ކަމެކެވެ. ހަށިގަނޑަށް ބޭނުންވާވަރަށް ކެލްސިއަމް ހޯދުމަށްޓަކައި ކެލްސިއަމް ގިނަކާނާއާއި، ފެޓްނުހުންނަ ކިރާއި، ކިރުބޭނުންކޮށްގެން އުފައްދާފައި ހުންނަ ބާވަތްތައް ބޭނުންކުރެވިދާނެއެވެ.\nބަލިވެއިންނަ ދުވަސްވަރު ނަގަންޖެހޭ ވިޓަމިން(Prenatal vitamins)އިން ވެސް ކެލްސިއަމް ހަށިގަނޑަށް ލިއްބައިދެއެވެ. މާބަނޑު އަންހެނާ ބޭނުންކުރާ ކާނާއިން އެކަށޭނަވަރަށް ކެލްސިއަމް ނުލިބޭނަމަ ޑޮކްޓަރަކާއި މަޝްވަރާކޮށް ކެލްސިއަމް ބޭހެއްގެ ގޮތުގައި ބޭނުންކުރެވިދާނެއެވެ. މީގެ އިތުރުން ގިނަގިނައިން ފެންބުއިމަކީ ވެސް ވަރަށް ފައިދާހުރި ކަމެކެވެ.\nފައިގެ މަސްތައް ބާރަށް ދެމުން،ނުވަތަ ވާންކުރުމާއި، މަސާޖުކުރުމަކީ ފަޔާއި، ފައިތިލަވާޅުވުން ކުޑަކޮށްދޭ ކަމެކެވެ. ހޫނު،ނުވަތަ ތެތް ފޮތިގަނޑެއް ފަދަ އެއްޗެއް މަސްތަކުގެ ވަށައިގެން އޮޅާލާފައި ބޭއްވުމަކީ ވެސް ކުރުގެޅިފައިވާ މަސްތައް ހަމައަކަށް އެޅުމަށް އެހީވެދޭ ކަމެކެވެ.\nމޫނާއި،ފަޔާއި،ފައިތިލަ ފޮއްސިވެ ދުޅަވުން[އުނިއިތުރު ގެންނަވާ]\n8މަސް ފުރުމަށް ފަހު ވިހެއުމާއި، ދޭތެރޭގައި މޫނާއި،ފަޔާއި،ފައިތިލަ ފޮއްސިވެ ދުޅަވުމަކީ ވަރަށް ގިނަ މީހުންނަށް ކުރިމަތިވާ ކަމެކެވެ. މިކަން ގިނައިން ކުރިމަތިވަނީ ހޫނުދުވަސްތަކުގަޔާއި، އިރުއޮއްސޭ ވަގުތުގައެވެ. އާދައިގެ ގޮތެއްގައި ބަލިވެއިނުމުން ހަށިގަނޑުގައި ދިޔާތަކެތި ރައްކާކުރާ މިންވަރު އިތުރުވެގެން އާދެއެވެ. އެހެން ކަމުން މިގޮތަށް ފޮއްސިވާނަމަ ގިނަގިނައިން ފެންބުއިމަކީ ވަރަށް ބޭނުންތެރި ކަމެކެވެ. ވީވަރަކުން އަރާމުކުރެވޭތޯ ބަލާށެވެ.\nތަނެއްގައި އޮށޯވެއޮންނަނަމަ ފައިދަށަށް ބާލީހެއް ފަދަ އެއްޗެއްލުމަށް ފަހު އޭގެ މަތީގައި ފައިބާއްވައިގެން އޮންނާށެވެ. އިސްވެ ބަޔާންކުރެވުނު ހިސާބެއްގައި ކުއްލިއަކަށް އާދަޔާޚިލާފަށް ދުޅައުފެދި ފޮއްސިވެފައި ހުރިނަމަ ލަސްނުކޮށް ޑޮކްޓަރެއްގެ މަޝްވަރާ ހޯދަން ހަދާންކުރާށެވެ. އެއީ ފަހަރެެއްގައި މިގޮތަށް ދުޅަވެފައިވަނީ ބަލިވެއިނުމާއި،ގުޅިގެން މައްޗަށްދާ ލޭގެ ޕްރެޝަރ(Pregnancy-induced hypertension) ގެ ސަބަބުން ކަމަށް ވެދާނެތީއެވެ. ދުޅަތިރިކުރުމަށް ޑޮކްޓަރެއްގެ ލަފާ ހޯދުމަކާއި ނުލައި އެއްވެސް ބާވަތެއްގެ ބޭސް ބޭނުން ނުކުރާށެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ނިދިނައުން\nމިއީވެސް ވަރަށް ގިނަ އަންހެނުން މާބަނޑު ދުވަސްވަރު ކުރާ ޝަކުވާއެކެވެ. އާންމުކޮށް ނިދިނައުމުގެ މައްސަލަ ކުރިމަތިވަނީ ފުރަތަމަ 3މަހާއި، ފަހު 3މަހުގެ ތެރޭގައެވެ. ބަލިވެއިންނަތާ ކުރީކޮޅު ކުރިމަތިވާ މޭނުބައިކުރުމާއި، ހޮޑުލެވުން،އަދި ވަރުބަލިވުން ފަދަ ކަންކަމަކީ ނިދި ފުރިހަމައަށް ލިބުމަށް ހުރަސްއަޅާ ކަންކަމެވެ. ފަހުކޮޅު ނިދިނައުން މެދުވެރިކުރުވާ ސަބަބުތަކުގެ ތެރޭގައި ވިހެއުމަށް ނަފްސާނީ ގޮތުން ބިރުގަތުން، ވަރުބަލިވުން ރަހިމުގެ ސައިޒުބޮޑުވުމުން ލިބޭ ހާސްކަން ފަދަ ކަންތައްތައް ހިމެނެއެވެ.\nރޭގަނޑު ނިދުމުގެ ކުރިން ކޮންމެވެސް ވަރަކަށް ހޫނު ކިރުތައްޓެއް ބުއިން ނުވަތަ ހޫނު ފެންތައްޓަކަށް ލުބޯއެއް ފިތާލުމަށް ފަހު ބުއިން\nނޭވާ ކުރުވުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ނޭވާ ކުރުވުން\nކުޑަދަރިފުޅު މައިމީހާގެ ހަށިގަނޑުގައި އުފެދިބޮޑުވަމުން އަންނައިރު އެތެރޭގެ ހުރިހާގެ ގުނަވަނެއްގެ ޕްރެޝަރ މައްޗަށް ދާގޮތްވެއެވެ. ފުއްޕާމޭގެ ޕްރެޝަރ މަތިވުމުން ނޭވާކުރުވެ، ނޭވާ ހިފަހައްޓަން އުދަގޫވާގޮތް މެދުވެރިވެއެވެ.\nމިއީ ރަހިމުބޮޑުވުމުން، ބަނޑުގައިވާ ގުނަވަންތައް ފިތުމާއި، ޑައިފްރަމް ފުއްޕާމޭޔާއި ދިމާލަށް ގޮސް ފުއްޕާމެޔަށް ފިއްތުމުގެ ސަބަބުން މެދުވެރިވާ ކަމެކެވެ. މިހެން ދިމާވާނަމަ ފުންކޮށް ދިގުކޮށް ނޭވާލާށެވެ. ރޭގަނޑު މިމައްސަލަ ކުރިމަތިވާނަމަ ވާތްފަރާތަށް ބުރަވެ އޮވެ ނިދުމަކީ ރަގަޅުކަމެކެވެ. އެހެނީ މިގޮތަށް އޮވެ ނިދުމުން ނޭވާލަން ފަސޭހަވުމުގެ އިތުރުން ބަނޑުގައިވާ ދަރިފުޅަށް ކާނާއާއި، އޮކްސިޖަން ގެންގޮސްދޭ ލޭހޮޅިތަކުގެ ޕްރެޝަރ ދަށްކޮށްދެއެވެ. ނޭވަޔަށް އުދަގޫކުރުން ނުވަތަ ނޭވާހިއްލުމުގެ މައްސަލަ ހުންނަނަމަ މާބަނޑުވުމުން ނޭވާހިއްލުން ބޮޑަށް ގޯސްވެއެވެ. ވިހަންކައިރިވާ ވަރަކަށް ފުއްޕާމޭގެ ޕްރެޝަރ ދަށްވެ، ފަސޭހަ ކަމާއި އެކު ނޭވާލުމަށް މަގުފަހިވެއެވެ.\nނޭފަތުން ލޭއައުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ނޭފަތުން ލޭއައުން\nނޭފަތުން ލޭއައުން، ނޭފަތު އެތެރެހިކުން، ނޭފަތް ބެދުން، ފަދަ އުދަގޫތައް ކުރިމަތިވަނީ ނޭފަތާއި، އަނގަޔާއި، އަދި ކަރުގައިވާ ޓިޝޫތަކަށް ހޯރމޯންގެ އަސަރު ކުރުމާއި، ވިދިގެންނެވެ. ލޭއަންނަގޮތް މެދުވެރިވަނީ ހޯރމޯންގެ ސަބަބުން ނޭފަތުގެ އެތެރޭގައިވާ ލޭހޮޅިތައް ފުޅާވުމުންނެވެ.މިއީ އެހާ ސީރިއަސް މައްސަލަތަކެއް ނޫނެވެ. މިފަދަކަންކަން ބައެއްފަހަރު ފާހަގަނުވެވެސް ހިގައިދާނެއެވެ.\nޓިޝޫ ނުވަތަ ރުމާ ފަދަ އެއްޗަކުން ނޭފަތް ފޮޅާލާއިރު ލޭއައުމަކީ އެކަށީގެންވާކަމެކެވެ. މިގޮތަށް ދިމާވެއްޖެނަމަ ޝަހާދަތް އިގިލި އާއި ބޮޑުވައި އިގިލި އިން ނޭފަތުގެ ދެފަރާތުގައި ހިފަހައްޓާ ބާރަށް ފިއްތާލާށެވެ. އިރުކޮޅަކު މިގޮތަށް ހުރުމުން ލޭއައުން ހުއްޓެއެވެ. ނަމަވެސް މިބީދައިން އަމަލުކުރުމަށްފަހު ވެސް ލޭއައުން ނުހުއްޓޭނަމަ ޑޮކްޓަރަކަށް ދެއްކުމަކީ އެދެވިގެންވާކަމެކެވެ.\nމާބަނޑު ދުވަސްވަރު ނޭފަތުއެތެރެ ފުރި ބެދޭގޮތްވުމަކީ ދިމާވެދާނެކަމެކެވެ. ގިނައިން ފެންބުއިމާއި، ނިދާކޮޓަރީގައި ހިއުމިޑިފަޔރއެއް ބެހެއްޓުން، މިފަދަކަންކަމުން ސަލާމަތްވުމަށް އެހީއަކަށް ވާނެއެވެ. ނޭފަތުގެ ހިދުރީގެ އެތެރޭ ކައިރީގައި ޕެޓްރޯލިއަމްޖެލް ފަދަ ތެޔޮކޮށްދޭ އެއްޗެއް އުގުޅުމަކީ ވެސް ރަގަޅުކަމެކެވެ. މިއިންކަމަށް ބޭހެއް ބޭނުން ކުރަން ފެށުމުގެ ކުރިން ޑޮކްޓަރަކާއި މަޝްވަރާކުރުން ރަގަޅެވެ.\nހިރުގަނޑުން ލޭއައުން[އުނިއިތުރު ގެންނަވާ]\nބަލިވެއިނުމާއި ގުޅިގެން %50އިންސައްތަ އަންހެނުންނަށް ހިރުގަނޑުން ލޭއައުމުގެ މައްސަލަ ކުރިމަތިވެއެވެ. މާބަނޑުދުވަސްވަރު ހަށިގަނޑުގައި ޕްރޯޖެސްޓަރޯންއާއި، އެސްޓްރަޖަން އިތުރުވުމުގެ ސަބަބުން ހިރުގަނޑު ދުޅަވެ، ދަތް އުގުޅާއިރު ލޭއަންނަގޮތް ވެއެވެ. ހަމަމިހެން ހަށިގަނޑުގައި އެކުލެވޭ ވިޓަމިންސީގެ މިންވަރު ދަށްވުމަކީ ވެސް ހިރުގަނޑުގައި ރިހި، ފަސޭހައިން ލޭއައުމަށް މަގުފަހިކޮށްދޭ ކަމެކެވެ.\nބަލިވެއިނުމަށްފަހު ދަތާއި، ހިރުގަނޑުގައި ބައްޔެއް ހުރިކަން ފާގަހަވެއްޖެނަމަ ލަސްނުކޮށް ފަރުވާކުރުމަކީ އެދެވިގެންވާ ކަމެކެވެ. މިފަދަ ހާލަތުގައި ފަރުވާކުޑަކޮށްފިނަމަ ހިރުގަނޑުގައި އުފެދިގައި ހުރިބަލީގެ އަސަރު އޭގެ ވަށައިގެންވާ ޓިޝޫތަކަށް ފޯރާގޮތްވެއެވެ.މިކަމުގެ ސަބަބުން ދުވަސްނުފުރާ ވިހެއުން، ފަދަ ކަމެއް ކުރިމަތި ވުމަކީ ގާތްކަމެކެވެ. ފަހުގެ ދިރާސާއަކުން ހާމަކޮށްފައިވާ ގޮތުގައި މިފަދަ ބަލިތައް ހުރިކަން އެގި ފަރުވާނުކޮށް ދޫކޮށްލާ މީހުންނަށް ދުވަސްނުފުރާ ވިހެއުމުގެ ފުރުސަތު ހަތްގުނަ އިތުރެވެ.\nހިރުގަނޑުން ލޭއަންނަކަމުގައި ވާނަމަ މަޑުބުރަހަކުން ދަތްއުގުޅުމަށް އާދަކުރާށެވެ.\nދުވާލަކު ދެފަހަރު 5މިނިޓް ވަންދެން ދަތްއުގުޅުމާއި،ދަތްތަކުގެ ދޭތެރޭގައި ހަރުލާފައި ހުންނަ ހަޑިކޮޅު(ކާއެތިކޮޅު) ރަގަޅަށް ސާފުކުރުން\nމައުތުވޮޝްއެއް ބޭނުންކުރުމަކީ އަގަޔާއި، ހިރުގަނޑުގެ ބަލިތަކުން ދުރުކޮށްދޭނެ ކަންކަމެވެ.\nކޮންމެ ދުވަހަކުވެސް ސާފު ފެނުން ރަގަޅަށް އަގަދޮންނާށެވެ.\nދަތެއްގައި ރިހުން، ދަތެއް ހެލުން، ހިރުގަނޑުން ގިނައަދަދަކަށް ލޭއައުން، މިއިން ކަމެއް ކުރިމަތިވެއްޖެ ނަމަ ލަސްނުކޮށް ޑޮކްޓަރަކާއި، މަޝްވަރާކުރުމަކީ އެދެވިގެންވާ ކަމެކެވެ.\nނޭފަތާއި، ހިރުގަނޑުން ލޭއަންނަކަމުގައި ވާނަމަ ގިނަގިނައިން ފެންބުއިމާއި، އޮރެންޖް ޖޫސް، އަދި ވިޓަމިންސީ އެކުލެވޭ ކާނާ ބޭނުންކުރުމަށް އާދަކުރާށެވެ. އެހެނީ މިފަދަ ކާނާގެ ސަބަބުން ކުދިކުދި ލޭހޮޅިތަކުގެ ބާރު ގަދަކޮށް ލޭއައުން ކުޑަކޮށްދެއެވެ.\nމެއިން ދިލަނެގުން[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: މޭ އެންދުން\nބަލިވެ އިނުމަށްފަހު ރަހިމު ބޮޑުވެގެން އަންނައިރު ފަޔަށް ގޮސްފައި ހުންނަ ނާރުތަކުގައި ޖެހި، އެނާރުތައް ފިތޭގޮތް މެދުވެރިވެއެވެ. މިކަމުގެ ސަބަބުން ފަޔާއި، ފައިގެ އިގިލިތައް އައްސިވާގޮތްވެއެވެ. މިގޮތަށް އުފެދޭ އައްސިވުން ވިހެއުމަށް ފަހު މަޑުމަޑުން ފިލާދެއެވެ. ކަސްރަތުކުރުމަކީ އައްސިވުން ކުޑަކޮށްދޭ ކަމެކެވެ.\nބައެއް އަންހެނުންނަށް ކާޕަލް ޓަނެލް ސިންޑްރޯމް(Carpal tunnel syndrome)ކިޔާ ބައްޔެއްގެ ސަބަބުން ދެއަތްތިލައާއި، އިގިލިތައް އައްސިވާގޮތް ވެއެވެ. ކާރޕަލް ޓަނެލް އަކީ އަތުކުރި ނުވަތަ ކުޑަހުޅުގައި އިންނަ ޓަނެލް އެކެވެ. ބޮޑުވައި އިގިލި،ޝަހާދަތް އިގިލި، މެދު އިގިލި، އަދި ކަށި އިގިލިގެ ހަރަކާތްތައް ކޮންޓްރޯލް ކުރާ ނާރު(Median nerve) ދަނީ މިޓަނެލްގެ ތެރެއިންނެވެ. ކާޕަލް ޓަނެލް ސިންޑްރޯމް ޖެހުމުން މިޓަނެލް ދުޅަވެ، ކުރިން ދެންނެވުނު ނާރުފިތި އަތްތިލައާއި އިގިލިތައް އައްސިވާގޮތްވެއެވެ.\nކާޕަލް ޓަނެލް ސިންޑްރޯމް ހުންނަނަމަ ރޭގަނޑު ނިދާއިރު އަތްމަތީގައި ބޯއަޅާލައިގެން ނިދުމަކީ ރަގަޅުކަމެއް ނޫނެވެ. މިގޮތަށް އޮވެ ނިދުމުން ޓަނެލްއަށް ޕްރެޝަރ އިތުރުވެ، އައްސިވުން ގަދަވެއެވެ.\nމާބަނޑުވުމަށް ފަހު ހަށިގަނޑުގައި ހިގާ މެޓަބޮލިޒަމް(Metabolism)ގެ މަސައްކަތް އިތުރުވުން ހަށިގަނޑުގައި ހޫނު އުފައްދާ މިންވަރު އިތުރުވެއެވެ. މިކަމުގެ ސަބަބުން ލޭހޮޅިތައް ފުޅާވެ، ހޫނުމިން މައްޗަށް ދެއެވެ. ހޫނު ދުވަސްވަރެއްނަމަ މިގޮތަށް ހަށިގަނޑުގައި އުފެދޭ ހޫނުގެ މިންވަރުވެސް އިތުރުވެއެވެ.\nމިގޮތަށް ހޫނުވުމުގެ މައްސަލައިން މުޅިން މިންޖެއް ނުވެވޭނެއެވެ. ނަމަވެސް މިކަން ކުޑަކުރުމަށް ގިނަގިނައިން ފެންވެރުމާއި، ގަޔަށް ދޫ ކޮޓަނުން ފަހާފައި ހުންނަ އަންނައުނު ބޭނުންކުރެވިދާނެއެވެ.\nއަންހެނާގެ ޖިންސީގުނަވަނުން ދިޔަ ބޭރުވުން[އުނިއިތުރު ގެންނަވާ]\nވެޖައިނާ އިން ދިޔަ ބޭރުވާ މިންވަރު އިތުރުވުމަކީ މާބަނޑު ދުވަސްވަރުގައި ވެދާނެ ކަމެކެވެ. މިއީ އަންހެނާގެ ޖިންސީ ގުނަވަން(Vagina) ހިމެނޭ ހިސާބުގައިވާ ހަމާއި، މަސްތަކުގައި ލޭދައުރުވުންއިތުރުވުމުން ކުރިމަތިވާ ކަމެކެވެ. މިގޮތަށް ބޭރުވާ ދިޔައަށް ކިޔަނީ ލިއުކޯރިއާ(Leukorrhea)އެވެ. މިދިޔަތައް ހުންނަނީ ހުންނަނީ ހުދުކޮށް ނުވަތަ ސާފުކޮށް ބޯކޮށެވެ. މިދިޔަތައް ކޮންމެ ދުވަހަކުވެސް ފެނުން ރަގަޅަށް ސާފުކުރާށެވެ.\nވެޖައިނާ ހިމެނޭ ހިސާބުގައި ރިއްސުން، ކެހުން، ފާރުވުން، ވެޖައިނާއިން ބޭރުވާ ދިޔައިގައި ލޭހުރުން، ނުބައިވަސްދުވުން، މިއިން ކަމެއް ފާހަގަވެއްޖެނަމަ ލަސްނުކޮށް ޑޮކްޓަރެއްގެ ލަފާހޯދުމަކީ އެދެވިގެންވާ ކަމެކެވެ. މިގޮތަށް ދިޔަ ބޭރުވާ ދުވަސްވަރު ކަފަބޭނުންކޮށްގެން ހަދާފައި ހުންނަ ޖަގިޔާފަދަ ތަކެތި ބޭނުންކުރާށެވެ. ދިޔަތައް ސާފުކުރުމަށް ޕެޑް ނުވަތަ ޓެމްޕަންސް ބޭނުންކުރުން ރަގަޅެއް ނޫނެވެ.\nއުރަމައްޗަށް އަންނަ ބަދަލުތައް[އުނިއިތުރު ގެންނަވާ]\nބަލިވެ އިންނަތާ 8-6ވަނަ ހަފްތާއާއި، ދެމެދުގެ ހިސާބެއްގައި އުރަމަތި ބޮޑުވާން ފަށައެވެ. އުރަމަތީގައި އެކުލެވޭ ފެޓް އިތުރުވެ، ކިރުބޭރުކުރާ ގޮށްތައް ގިނަވެއެވެ. ބަލިވެއިނުމަށްފަހު އުރަމަތީގެ ސައިޒާއި، ބަރުދަން މަޑުމަޑުން އިތުރުވަމުން އާދެއެވެ. ބަލިވެއިނުމާއި ގުޅިގެން އުރަމަތި ބޮޑުވާންދިމާވާ މައިގަނޑު ސަބަބަކީ އެސްޓްރަޖަން އާއި، ޕްރޯޖެސްޓަރޯން ހޯރމޯން ހަށިގަނޑުގައި އިތުރުވުމެވެ.\nބަލިވެއިނުމާއި ގުޅިގެން އުރަމަތި ބޮޑުވެ،ފުރިފައި ހުންނަހެން ހީވާނެއެވެ. އަދި އުރަމަތީގައި ބީހުމުން ރިއްސާގޮތް މެދުވެރިވެއެވެ. އާންމުގޮތެއްގައި މިގޮތަށް ރިއްސަން ފަށަނީ 6-4ހަފްތާއާއި ދޭތެރޭގައެވެ. މިރިއްސުން ފުރަތަމަ3މަސް ނިމެންދެން ދެމިހުރެއެވެ. އުރަމަތީގެ ލޭދައުރުވުން އިތުރުވެ، ހަންގަނޑުގެ ދަށުގައިވާ ލޭނާރުތައް ފާހަގަވާން ހުރެއެވެ. މިގޮތަށް ރިހުން ހުންނަ ނަމަ މާބަނޑު ދުވަސްވަރު ބޭނުންކުރުމަށް ޚާއްސަކޮށް ހަދައިފައި ހުންނަ ބުރާ ބޭނުންކުރެވިދާނެއެވެ. މިގޮތުން ނައިލޯނުން ހަދާފައި ހުންނަ ބްރާ އަށްވުރެ ކޮޓަން ބްރާ ބޭނުންކުރުން ރަގަޅެވެ.\nވައްގަނޑާއި، އޭގެ ވަށައިގެންވާ އަދިރިހަންގަނޑު(Areola)ގެ ކުލަ އިތުރަށް ގަދަވެއެވެ. ވައްގަނޑު އާންމުކޮށް ހުންނަވަރަށްވުރެ ބޮޑަށް ބޭރަށް ނިކުމެއެވެ. ކުރިން ބުނެވުނު އަދިރިހަންގަނޑުގައި މޮންޓްގޯމެރީ ޓިއުބާކްލްސް (Montgomery tubercles)އޭ ކިޔޭ ކުދިކުދި ތެޔޮމާއްދާއެއް ބޭރުކުރާ ގޮށްތަކެއް އުފެދެއެވެ. ގާތްގަނޑަކަށް 20-12އާއި ދެމެދުގެ އަދަދަކަށް މިކަހަލަ ގޮށްތައް އުފެދެއެވެ. މިގޮށްތަކުން ބޭރުކުރާ މާއްދާގެ ސަބަބުން ގާތުންކިރުދޭ ދުވަސްވަރު އޭރިއޯލާގައި އިންފެކްޝަން އުފެދުމުން ހިމާޔަތްކޮށްދެއެވެ.\n12ވަނަ ހަފްތާއާއި، 14ވަނަ ހަފްތާއާއި ދެމެދު އުރަމަތިން ކޮލަސްޓްރަމް(Colustrum)ބޭރުކުރަން ފަށައެވެ. ނަމަވެސް ބައެއް އަންހެނުންނަށް މިމުއްދަތު ތަންކޮޅެއް ލަސްވެއެވެ. ފުރަތަމަކޮޅު ބޭރުވާ ކޮލަސްޓްރަމް ހުންނަނީ ބޯކޮށް ރީދޫކުލައަށެވެ. ވިހަންގާތްވުމުން ނިކުންނަ ކޮލަސްޓްރަމް ހުންނަނީ ސާފުކޮށް މަޑުހުދުކުލަ އަށެވެ. އުރަަމައްޗަށް ފިތާލުމުންވެސް މިދުވަސްވަރު ކޮލަސްޓްރަމް ބޭރުވެއެވެ. ކޮލަސްޓްރަމް ބޭރުވާނަމަ ބްރެސްޓް ޕެޑް ފަދަ އެއްޗެއް ބޭނުންކުރާށެވެ. ވައްގަނޑާއި، އުރަމަތި ސާފުކުރުމަށް ހަމައެކަނި ތާފަނާ ނުވަތަ ސާފުފެން ބޭނުންކުރާށެވެ. އެހެނީ ސައިބޯނި ފަދަ އެއްޗެތި ބޭނުންކޮށްގެން ސާފުކުރުމުން ވައްގަނޑާއި، އޭގެ ވަށައިގެންވާ ހަންގަނޑު ހިކި،ކުރަކިވާގޮތް ވެއެވެ. މިގޮތަށް ކުރަކިވެ، ފާރުއުފެދި،ރިއްސާނަމަ ލެނޯލިން އެކުލެވޭ މޮއިސްޗަރައިޒިންގ ކްރީމެއް އުގުޅާށެވެ.\nހަންގަނޑަށް އަންނަ ބަދަލުތައް[އުނިއިތުރު ގެންނަވާ]\nމާބަނޑު ދުވަސްވަރު ހަންގަނޑުގައި ރަތް،ފިޔާތޮށި ނުވަތަ ދަބުކުލައިގެ ރޮގުތަކެއް ފާޅުވާން ފަށައެވެ. މިރޮގުތައް އާންމު ގޮތެއްގައި ހުންނަނީ އުރަމައްޗާއި، ބަނޑާއި، ފިދުމަސްގަނޑާއި، ފައިގެ ފަލަމަސްގަނޑުގައެވެ. މިފަދަ ރޮގުތައް ފާޅުވަނީ ހަންގަނޑަށް ދެމި،ވާންވުމުން ހަމުގެ އެތެރޭ ފަށަލަ(Dermis)ތެރޭގައި ހުންނަ ކޮލެޖަން ފައިބާރސް (Collagen fibres)ތައް ވަކިވެ، ހަންގަނޑުގެ ދަށުގައި ހުންނަ ލޭއެކުލެވޭ ޓިޝޫ(Vascular tissues)ތައް ފެންނަށް ހުރުމުންނެވެ. މިރޮގުތަކަށް ކިޔަނީ ސްޓްރިއާ ގްރެވިޑޭރަމް(Striae gravidarum)އެވެ.\nހަންގަނޑަށް އަންނަ ބަދަލުތައް ފެންނަން ހުރި މަންޒަރެއް\nމިރޮގުތަކުގެ ކުލަ ވިހެއުމަށް ފަހު ހުދުކުލައަށް ބަދަލުވެއެވެ. ހުދުކުލައަށް ބަދަލުވުމުން މިރޮގުތަކަށް ކިޔަނީ ސްޓްރިއާ އަލްބިކަންސް(Striae albicans)އެވެ.ނަމަވެސް މިގޮތަށް ރޮގުތައް ފާޅުވާން ފަށާއިރު އޭގެކުލަ ބިނާވެފައި އޮންނަނީ އެމީހެއްގެ ހަންގަނޑުގައި ހުންނަ ކުލައެއްގެ މައްޗަށެވެ.\nބަލިވެއިންނަ %50އިންސައްތަ އަންހެނުންނަށް މިމައްސަލަ ކުރިމަތިވެއެވެ. ގިނަމީހުންނަށް މިމައްސަލަ ކުރިމަތިވަނީ ފަހުމަސްތަކުގެ ތެރޭގައެވެ. މިކަމުން ސަލާމަތްވުމަށް ޑޮކްޓަރެއްގެ ލަފަޔާއިއެކު ޚާއްޞަ ކްރީމެއް ނުވަތަ ލޯޝަނެއް ބޭނުންކުރެވިދާނެއެވެ. މިފަދަ ރޮގުތައް ވިހެއުމަށްފަހު މަޑުމަޑުން ފަނޑުވާން ފަށައެވެ.\nމޫނުގެ ކުލަބަދަލުވުމަކީ ވަރަށް އާންމުކަމެކެވެ. މިގޮތަށް ބަދަލުވާއިރު ނިއްކުރިއާއި، ނޭފަތް ކޯ،އަދި ލޯ ވަށައިގެން މުށިކުލައިގެ ތިކިތަކެއް ފާޅުވެއެވެ. މޫނުގެ ހަންގަނޑަށް އަންނަ މިބަދަލުތަކަށް ކްލޯސްމާ (Chloasma)އޭ ކިޔައެވެ. ހަންގަނޑުން ކަޅުމީހުންނަށް ކްލޯސްމާގެ މައްސަލަ ކުރިމަތިވުމުގެ ފުރުސަތުބޮޑެވެ. ހަންގަނޑަށް އަންނަ މިބަދަލުތަކަކީ ބަލިވެއިނުމާއި ގުޅިގެން ބޭރުކުރާ ހޯރމޯންތަކުގެ ސަބަބުން ކުރިމަތިވާ ކަންތައްތަކެވެ.\nއަވީގައި ގިނަވަގުތު ހޭދަކުރުމަކީ މިފަދަރޮގުތައް ނުވަތަ ފާހަގަތައް އިތުރުވެ،ގިނަވާކަމެކެވެ. އެހެންކަމުން ތޮއްޕާއި، އަވިއައިނުފަދަ ތަކެތި އަވީގައި އުޅޭއިރު ބޭނުންކުރެވިދާނެއެވެ. ވަރަށް ގިނަ އަންހެނުންގެ ހަށިގަނޑުގައި ފޫޅުން ތިރިއަށް ކުރިމަތިފަރާތާއި ދިމާލަށް ދަށްބަނޑުގައި އަދިރި މުށިކުލައިގެ ރޮގެއް ފާޅުވެއެވެ. މިރޮގަށް ކިޔަނީ ލިނެއާ ނިގްރާ(Linea nigra)އެވެ. ވިހެއުމަށް ފަހު މިރޮގުވެސް މަޑުމަޑުން ފަނޑުވެ ނެތިދެއެވެ.\nމޫނުމަތީގައި އޮށާޅަ ނެގުމުގެ މައްސަލަ ވެސް ބައެއް އަންނުންނަށް ކުރިމަތިވެއެވެ. އޮށާޅަ ނެގުމުގެ މައްސަލައިން ސަލާމަތްވުމަށް އާދައިގެ މޫނު ދޮންނަށްް ބޭނުންކުރާ އެއްޗަކުން ކޮންމެ ދުވަހަކު ދެތިންފަހަރު މޫނުސާފުުކުރާށެވެ. އޮށާޅައިން ސަލާމަތްވުމަށް އާންމުކޮށް ބޭނުންކުރާ ޓެޓްރަސައިކްލިން ފަދަ ބޭސްތައް އެއްގޮތަކަށް ވެސް ބޭނުންކޮށްގެން ނުވާނެއެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4ޖެނުއަރީ 2010، 14:36 ގައެވެ.


Faathun miss, Haahsa ehee ah beynun vaa dharivaunah oe loebaai kulunu\nފާތުން މިސް، ތައުލީމީ ދާއިރާގައި 23 އަހަރު ހިދުމަތް ކުރެއްވިއިރު 15 އަހަރު ހާއްސަވީ ހާއްސަ އެހީއަށް ބޭނުންވާ ކުދިންނަށް ތައުލީމު ފޯރުކޮށްދިނުމުގައި--ކޭއޯފޮޓޯ\nދަރިވަރަކަށް ޓީޗަރަކު ހާއްސަ ވަނީ އެ ދަރިވަރުންނާ މެދު ޓީޗަރެއްގެ ހިތުގައި އޮންނަ ލޯތްބެއްގެ މައްޗަށެވެ. ކިޔަވައި ދިނުމަށް ކުރާ ބުރަ މަސައްކަތާއި، ހިތްހެޔޮކަމާއެކު ދަރިވަރުންނާމެދު އަމަލުތައް ބަހައްޓާ ބެހެއްޓުމުގެ މައްޗަށެވެ. އުގަންނައި ދިނުމަކީ ހަމައެކަނި ކުރަން ޖެހޭ ކަމެއްގެ ގޮތުގައި ނުބަލާއި ދަރިވަރުންނަށް އިލްމު ފޯރުކޮށްދިނުމަކީ އުފަލެއްކަމުގައި ބަލައިގެން މަސައްކަތް ކުރާ ޓީޗަރުންނަކީ އެފަދަ ޓީޗަރުންނެވެ.\nކިޔަވައި ދިނުމަށް އެފަދަ ލޯތްބެއް އޮތް، ހދ އަތޮޅު ތަޢުލީމީ މަރުކަޒުގެ ލީޑިން ޓީޗަރެއްގެ ގޮތުގައި މިހާރު މަސައްކަތް ކުރަމުންއަންނަ ފާތުމަތު މުހައްމަދުގެ ވާހަކަތައް ވަރަށް ވެސް ހާއްސަ އެވެ. ކިޔަވައި ދިނުމަށާއި ދަރިވަރުންނާ ދެމެދު އޮތް ހާއްސަ ގުޅުން އެންމެ ބޮޑަށް އެގިގެން ދަނީ ފާތުން މިސް ކިޔަވައިދިނުމުގައި ހޭދަވި 23 އަހަރުވީ ދިގު ހަޔާތުގައި 15 އަހަރު އޭނާ ހޭދަކޮށްފައިވަނީ ޚާއްސަ އެހީއަށް ބޭނުންވާ ކުދިންނަށް ކިޔަވައިދޭ ސެން ޓީޗަރެއްގެ ގޮތުގައެވެ. ރާއްޖޭގެ އެކި ރަށްރަށުގައި ވެސް ކިޔަވާދެއްވާފައިވާ އަދި މިހާރު ވެސް ބައެއް ރަށްރަށުގެ ސްކޫލްތަކުގައި ބެލެނިވެރިން ހޭލުންތެރިކުރުމުގެ ޕްރޮގުރާމްތައް ފާތުން މިސް ހިންގާފައިވެ އެވެ.\nފާތުން މިސްއަކީ އެންމެ ފުރަތަމަ ހދ އޭއީސީގައި ސެން ކްލާސްތައް ފަށައިގަތްއިރު އެކުދިންނަށް ކިޔަވައިދޭން އުޅުނު2ޓީޗަރުންގެ ތެރެއިން އެއް ޓީޗަރެވެ. އަދި މިއަދާ ހަމައަށް އެއްވެސް ދުވަހަކު ސްކޫލަށް ގަޑި ޖެހިފައިނުވާ މި މަސައްކަތުގައި ދެ ގޮތެއްނުވެ ސެން ޓީޗަރެއްގެ ގޮތުގައި މަސައްކަތް ކުރައްވަމުން ދާއިރު މިހާ ހިސާބަށް އާދެވުނީ ވަރަށް ބުރަ މަސައްކަތުންނެވެ.\nމުޖުތަމައު މިހާރު އެފަދަ ކުދިންނާ ދޭތެރޭ ކުރިއަށްވުރެ ހޭލުންތެރިވެ، އެކުދިން ބަލައިގަތް ނަމަވެސް ފާތުން މިސް އެ މަސައްކަތް ފަށައިގަތްއިރު އެފަދަ ކުދިންނާއި ދޭތެރޭ މީހުންގެ އަމަލުތައް ވަރަށް ތަފާތެވެ. އެކުދިންގެ އިތުރުން އެކުދިންނަށް ކިޔަވައިދޭ ޓީޗަރުންނަށްވެސް ގިނަ ގޮންޖެހުންތަކަކާއި ކުރިމަތިވިކަން ފާތުން މިސް ވާހަކަތަކުން އެނގިގެން ދިޔައެވެ. އަދި އެއިރު ބެލެނިވެރިންވެސް މިފަދަ ކަންކަމަށް ހޭލުންތެރިވެފައި ނެތުމަކީވެސް ދިމާވި ވަރަށް ބޮޑު ގޮންޖެހުމެއްކަން ފާތުން މިސް ފާހަގަކުރެއްވި އެވެ.\nފާތުން މިސް، ހާއްސަ އެހީއަށް ބޭނުންވާ ދަރިވަރަކާއެކު--\nޕެރަ އޮލިޕިކް ސްޕޯޓްސް ހަރަކާތެއްގެ ތެރެއިން--\n"އަޅުގަނޑު ޕްރައިމަރީގައި ކިޔަވައިދިން އިރުވެސް އުޅޭނެ އެހެންކުދިންނާ އެއްގޮތަށް ގެންގުޅެން ތަންކޮޅެއް ދަތި ކުދިން. އެހެންވުމާއެކު އެކުދިންނަށް އެހީވެދެވޭނީ ކޮންގޮތަކަށްތޯ ވިސްނާފަ ހަމަ ލިބުނު ފުރުސަތެއްގައި ސްޕެޝަލް އެޑިއުކޭޝަންގެ ކޯހެއް ހަދައިގެން 2007 ވަނަ އަހަރު ސެން ޔުނިޓާ އަޅުގަނޑު ގުޅުނީ" ސެން ޓީޗަރަކަށްވުމަށް ބޭނުންވި ސަބަބު ފާތުން މިސް ކިޔައިދިނެވެ.\nފުރަތަމަ ސެން ކްލާސްތައް ފެށީ 2007 ވަނަ އަހަރު ރަށުތެރޭގައި ސާވޭއެއް ހެދުމަށްފަހު، ބެލެނިވެރިން އެއްވެސް ތަނަކަށް ނުފޮނުވާތިބި އެކި އުމުރުފުރާގެ ހާއްސަ އެހީއަށް ބޭނުންވާ ކުދިން ގެނެސްގެން ކަމަށާއި އެއިރު ކްލާހުގައި ތިބީ 12 ކުދިންކަމަށް ފާތުން މިސް ވިދާޅުވި އެވެ. އެއިރު ސެން ކްލާސް ފެށީ2ޓީޗަރުންނާއެކު ކަމަށާއި ފުރަތަމަ ކްލާހަށް ގެނައި ކުދިންގެ ތެރޭގައި އަމިއްލައަށް ޒިބް އަޅުވާލާ ބޫޓްގެ ނާޑުވާ އައްސާލަން ނޭނގޭ ކުދިންވެސް ތިބިކަމަށް ފާތުން މިސް ކިޔައިދިނެވެ.\nސެން ކްލާސް ފެށިއިރު ބައެއް ބެލެނިވެރިންވެސް މުޖުތަމައުންވެސް މިކަން ބަލައި ނުގަންނަކަން ފާހަގަކޮށް ފާތުން މިސް ވިދާޅުވީ އެފަދަ ކުދިންނަށް ކިޔަވައިދޭ ޓީޗަރަކު ފެނުމުންވެސް ދިމާލަން އެއީ "މިވެނިވައްތަރެއްގެ" ކުދިންނަށް ކިޔަވައިދޭ ޓީޗަރެކޭ ބުނާކަމަށެވެ. އެފަދަ ދަރިވަރުންނަށް ކިޔަވައި ދިނުމުގައި ދިމާވާ އެންމެ ބޮޑު އަނެއް ދައްޗަކީ ފާތުން ވިދާޅުވީ މިދާއިރާއިން ޓީޗަރުން ހޯދުމުވެ. ސެން ޓީޗަރުން ހޯދަން ދަތިވާކަމަށާއި ނަމަވެސް މި ދާއިރާއަކީ ހިތްވަރާއެކު ކުރިއަށްދާ ހުރި ކުއްޖަކަށް މިއީ ގިނަ ފުރުސަތުތަކެއް ލިބޭނެ، އަދި ކުރިއަށްދާން ވަރަށް ރަނގަޅު ދާއިރާއެއްކަން އޭނާ ފާހަގަ ކުރެއްވި އެވެ.\n"މިދާއިރާއިން ކުރިއަށް ދާން ވިސްނާ ކުއްޖެނަމަ އެބަހުރި ބިހޭވިއަލް ތެރަޕިސްޓުންނަށް ވެގެން އޮކިއުޕޭޝަނަލް ތެރަފިސްޓުންނަށް ނުވަތަ ސްޕީޗް ތެރަޕިސްޓުންނަށް ވެގެން މިކަހަލަ ދާއިރާއަކުން ކިޔަވައިގެންވެސް ހަމަ ކުދިންނަށް އެހީތެރިކަން ފޯރުކޮށްދޭވޭނެ." މިދާއިރާއިން ކުރިއަށްދާން ބޭނުންވާ ކުދިންނަށް ހުރި ފުރުސަތުތައް ފާތުން މިސް ހިއްސާކޮށްލި އެވެ.\nފާތުން މިސް އޮސްޓްރޭލިއާގައި ބޭއްވި ތަމްރީން ޕްރޮގުރާމެއްގެ ތެރެއިން--\nބެލެނިވެރިން އަމިއްލައަށް އިސްނަގައިގެން މުދައްރިސުންނަށް ތަހުނިޔާ ކިޔުމަށް ބޭއްވި ހަރަކާތެއްގެ ތެެރެއިން--\nބައިނަލް އަގުވާމީ ޓީޗާސް ކޮންފަރެންސެއްގައި ފާތުން މިސް އާއި އިތުރު ޓީޗަރުންތަކެއް--\nމިހާރު އެފަދަ ކުދިންނާ ދޭތެރޭ ދެކޭގޮތް ވަރަށް ބޮޑަށް ބަދަލުވެރިފައިވާކަމަށާއި ސްކޫލް ތެރޭގައިވެސް ހާއްސަ އެހީއަށް ބޭނުންވާ ދަރިވަރަކު މެއިން ސްޓްރީމް ކްލާހެއްގައި ކިޔެވިނަމަވެސް އެހެން ދަރިވަރުންގެ ފަރާތުންވެސް އެ ކުއްޖާއަށް ވަރަށް އެހީތެރިވެދޭކަން ފާތުން އުފަލާއެކު ފާހަގަކުރި އެވެ.\nފާތުން މިސް ވިދާޅުވީ އެފަދަ ދަރިވަރުންނަށް ކިޔަވައިދިނުމަށް ކިތަންމެ ގޮންޖެހުންތަކެއް ކުރިމަތިވީ ނަމަވެސް އެންމެ އުފާވަނީ އެފަދަ ކުދިންނަށް އެއްޗެއް އުގަންނައިދެވުމުން ކަމަށާއި ކިޔައިދޭ އެއްޗެއް ކުދިންނަށް ދޭހަ ވެއްޖެކަން އެނގުމުން އެއީ ލިބޭ ވަރަށް ބޮޑު ހިތްހަމަޖެހުމެއްކަމަށެވެ. އަދި ކުރިއާ ބަލާފައި ދަރިވަރުން ބިހޭވިއަލް އިޝޫތައް އަންނަލެއް ވަރަށް މަދު ކަމަށާއި ސަބަބަކީ ބެލެނިވެރިންވެސް އިތުރަށް ހޭލުންތެރިވެ ގޭތެރެގައިވެސް އެކުދިންނަށް އިތުރަށް ކަންކަން ދަސްކުރުމުގެ ފުރުސަތު ފަހިވެފައި ވުންކަމަށެވެ.\nސްކޫލުގެ ސަންޝައިން ކުލާހުން 60 ވުރެ ގިނަ ދަރިވަރުން ތައުލީމް ހާސިލްކޮށްފައިވާކަން ފާހަގަކޮށް ފާތުން މިސް ވިދާޅުވީ މިވަގުތު އެކި އެކި ޕްރޮގުރާމްގައި 40 ވުރެ ގިނަ ދަރިވަރުން ތައުލީމް ހާސިލް ކުރަމުންދާ ކަމަށެވެ. އަދި ސްކޫލަށް ނާދެވޭވަރު ކުއްޖެއް ހުރިކަން ސްކޫލަށް އެނގޭނަމަ ކިޔެވުމަށް ބޭނުންވާ ތަކެތި ކުއްޖާއަށް ފޯރުކޮށްދޭ ކަމަށާ ރަށުތެރެ ބަލައިގެން ސްކޫލަށް ގެންނަށް އުމުރުފުރާގެ ކުއްޖެއް އުޅޭނަމަ އެކުދިން ސްކޫލަށް ގެނެސްގެންވެސް ކިޔަވައިދީފަ ހުންނާނެކަން ފާތުން މިސް ފާހަގަކުރިއެވެ.\nހާއްސަ އެހީއަށް ބޭނުންވާ ކުދިންނާއެކު ގިނަ ދުވަސްތަކެއް ހޭދަކޮށްފައިވާއިރު އަދިވެސް އެކުދިންނާމެދު ފާތުން ދެކޭ އުންމީދުތައް ގިނައެވެ. އެގޮތުން މުޖުތަމައުގެ ތެރޭގައި އެކުދިންނަށް އެހެން ކުދިންނެކޭ އެއް ފަދައިން އުޅެވޭނެ ދުވަހެއް ފެނުން އެއީ އެންމެ ބޮޑު އުންމީދުކަމަށް ފާތުން މިސް ވިދާޅުވި އެވެ.\n"މިހާރު އަޅުގަނޑު އެންމެ ދެކެން ބޭނުންވަނީ މުޖުތަމައުގައި މިކުދިންނަށް ކޮންމެ ތާކަށްވެސް އެކްސެސް ވެވޭނެގޮތެއް ހަމަބޭނުންވޭ. މަގުމަތީގަވެސް އަމިއްލައަށް ހިނގާލާފަ ގޮސް އެއްވެސް އުދަގުލެއްނެތި، އޮފީސްތަކަށްވެސް ވަދެވެން އެބަޖެހޭ. އެކަމަކު މިހާރުގެ ހާލަތުން ނެތްތާ ވަދެވޭކަށް. ދެން މިފަދަ ކުދިންނަށް ވަޒީފާ ލިބެން. ވަޒީފާގެ ފުރުސަތު ހުރިހާ ކުދިންނަށްވެސް ލިބެންބޭނުންވޭ. ތައުލީމީ ގޮތުން މިކުދިން އަޅުގަނޑުމެން ބޭނުންވާ ފެންވަރު ނުހުރެދާނެ އެކަމަކު ކޮންމެ ކުއްޖެއްގެވެސް ކޮންމެވެސް ހުނަރެއް ހުންނާނެ ރަނގަޅު." ފާތުން ވިދާޅުވި އެވެ.\nއެ ހުނަރު ހޯދައި މުދައްރިސުންވެސް ދަރިވަރުންނަށް ކިޔަވައިދޭ އިރު ފިލާވަޅުތައް ބައްޓަން ކުރަންވާނީ އެކަމަށް ރިއާޔަތްކޮށްކަމަށް ފާތުން މިސް ވިދާޅުވި އެވެ.\nދަރިވަރުންނަށް ޓީޗަރުންގެ ސަޕޯޓް ލިބޭފަދައިން، ޓީޗަރުން ކުރަމުންދާ މަސައްކަތުގައި ދެމިހުރެވެނީވެސް ވަރަށް ގިނަބައެއްގެ ސަޕޯޓު ލިބިގެންނެވެ. އެގޮތުން ފާތުންމިސް ވެސް އެގޮތުގައި ދެމިހުރުމަށް ބޮޑު އެހީތެރިވިފަރާތްތަކަށް ޝުކުރުއަދާކުރި އެވެ. އެގޮތުން ހާއްސަ ގޮތެއްގައި އާއިލާ މަންމަ، ބައްޕަ، އެއްބަނޑު ކުދިން، ފިރިމީހާ، އަދި ދަރިން ގެ ފަރާތުން ލިބޭ އެއްބާރުލުން ފާހަގަކުރެއްވި އެވެ.\nމީގެ އިތުރުން ސްކޫލުގެ މުދައްރިސުން، ސުކޫލްގެ އެންމެހާ ސްޓާފުންނާއި، މެނޭޖްމެންޓުން އަދި ޕްރިންސިޕަލްގެ ފަރާތުން ލިބެމުންދާ އެއްބާރުލުންވެސް ފާތުން ފާހަގަކުރެއްވި އެވެ. އަދި އިންކުލޫސިއު ޑިޕާރޓްމެންޓު ގެ ބޭފުޅުން މިދާއިރާގާއި ވަރައްގާތްކޮށް މަސައްކަތް ކުރައްވާ މާލޭ، އައްޑޫ، ފުވައްމުލަކު ސުކޫލްތަކުގެ ލީޑިން ޓީޗަރުން ޑިޕާޓްމެންޓްގެ ކުރީގެ ޑީޖީއާއި ބެލެނިވެރިންގެ ފަރާތުން ލިބޭ އެއްބާރުލުންވެސް ފާހަގަ ކުރެއްވި އެވެ.


Ferry thah medhuverikoh dhathuru kurumugai hama asluvess lui...\nރިޕޯޓު - ދަތުރުކުރުން\nފެރީތައް މެދުވެރިކޮށް ދަތުރުކުރުމުގައި ހަމަ އަސްލު ވެސް ލުއި ފަސޭހަތަ؟\nއެންމެ ގިނަ މީހުން މާލެ އަންނަނީ ވަޒީފާއަށާއި ކިޔެވުމަށް\nދަތި އުނދަގޫ ކަންތަކާ ކުރިމަތިވޭ\nރިވެތި އުސޫލުތަކާއި އަހުލާގަށް އަހުލުވެރި ކުރުވުމަކީ ކޮންމެ ދިވެއްސެއްގެ ވެސް ޒިންމާއެއް\nކ. މާލެ 25 އޭޕުރިލް 2018 | ބުދަ 08:29 2,779\nމާލޭ ފަޅުތެރެ - އެމްޑީޕީ\nމާލެސިޓީ ތޮއްޖެހުމާއި ގުޅިގެން އެކަމަށް ހައްލެއް ލިބިގެންދާނެ ކަމަށް އުންމީދުކޮށް ތަރައްޤީކުރަން ފެށީ ހުޅުމާލެއެވެ. އެތަން ތަރައްޤީކޮށް ފުލެޓްތައް ދޫކުރަން ފެށުމާއި ގުޅިގެން އެކި އާއިލާތަކުގެ ދިރިއުޅުން ވަނީ ހުޅުމާލެއަށް ބަދަލު ކޮށްފައެވެ. އެހެން ނަމަވެސް ހުޅުމާލެ ކިތަންމެ ރީތިކޮށް ރަނގަޅު ފެންވަރަކަށް ތަރައްޤީކޮށްފައި އޮތް ކަމުގައިވީ ނަމަވެސް ބާޒާރު ކުރުމަށާއި ކުދިން ސުކޫލަށް ދިޔުމަށާއި ވަޒީފާއަށް ދިޔުމަށްޓަކައި ހަމަ މި އަންނަން ޖެހެނީ މާލެއަށެވެ.\nބާޒާރު ކުރުމަށް މާލެ އަންނަ މީހުންނަށް ވުރެ ގިނައިން ކޮންމެ ދުވަހަކު ކަހަލަ ގޮތަކަށް ވަޒީފާގައި އުޅޭ މީހުންނާ ސުކޫލަށްދާ ކުދިން ހުޅުމާލެއިން މާލެއަށް ދަތުރު ކުރަންޖެހެއެވެ. ކޮންމެ ބޭނުމެއްގައިވިޔަސް ދަތުރުފަތުރު ކުރުމަކީ އެއްވެސް މީހަކަށް ފަސޭހަކަމެއް ނޫނެވެ. އެހެން ނަމަވެސް ހާލަތު ހުންނަ ގޮތުން އެކި ބޭނުންތަކުގައި ދަތުރު ކުރަން މަޖުބޫރު ވަނީއެވެ. ދަތުރުފަތުރު ކުރާއިރު އެތަކެއް އުނދަގޫތަކާއި އެބަ ކުރިމަތިލާންޖެހެއެވެ. އެއީ ގިނަ ފަރާތްތަކެއް އެއްފަހަރާ ދަތުރުކުރާއިރު ދިމާވާ އުނދަގޫ ކަންތައްތަކެވެ. ޓިކެޓް ނަގަން ކައުންޓަރގައި ކިޔޫ ލައިން ހަދާފައިވާއިރު ބައެއް މީހުން ކިޔޫ ލައިން ފަޅާލާ މަންޒަރު ވެސް ފެނެއެވެ. އަދި ނުކުޅެދޭ މީހުންނަށާއި މުސްކުޅިންނަށް ހާއްސަކޮށްފައިވާ ގޮނޑިތަކުގައިވެސް އެއްވެސް ބަލާލުމެއްނެތި އިށީންނަ މަންޒަރު ވެސް ފެނިގެންދެއެވެ.\nމީގެ އިތުރުން ޓާރމިނަލްގެ ދޮރު ހުޅުވުމަށްޓަކައި އެމްޓީސީސީގެ މުވައްޒަފު އައުމުގެ މާ ކުރިން މީހުން ކޮޅަށް ތެދުވެ ކުރިން ގޮސް ފެރީއަށް އެރުމަށްޓަކައި މަސައްކަތް ކުރެއެވެ. މި ފެންނަނީ ރިވެތި އުސޫލުތަކާއި ހިލާފު ކަންތައްތަކެވެ. ފެރީއަށް އަރާއިރުވެސް މުސްކުޅިންނަށާއި ކުޑަކުދިންނަށާއި އަދި ނުކުޅެދޭ މީހުންނަށް ހާއްސަ ކުރެވިފައިވާ ގޮޑިތަކުގައި އެއިން އެއްވެސް ކެޓަގަރީއަކަށް ނުފެތޭ މީހުން ގޮސް އިށީންނަ މަންޒަރުވެސް ފެނިގެންދެއެވެ. އަދި މަދު ބައެއް ފިޔަވައި އެހެން ހުރިހާ އެންމެންވެސް އެފަދަ މީހުންނަށް ފުރުސަތު ނުދޭތަން ވެސް ފެނިގެންދެއެވެ.\nމިއީ ޓާރމިނަލް ސަރަހައްދުގައި ކަން ހިނގާ ގޮތުގެ ބައެއް މިސާލުތަކެވެ. މިގޮތަށް ކަންތައްތައްވާތަން ފެނުމުން ހިތުގައި އުފެދެނީ ސުވާލުތަކެކެވެ. ޒަމާނުއްސުރު ކާބަފައިން ދަސްކޮށްދެމުން އައި ދިރިއުޅުމުގެ ރިވެތި އުސޫލުތަކާއި ރިވެތި އަހުލާގުތަކަށްވީ ކިހެނެއްބާއޭ؟ ދިވެހިންގެ މެދުގައި އޮތް ރިވެތި އުސޫލުތަކާ އަހުލާގުތައް ނެތިގެންދިޔައީބާއޭ؟\nމުޖުތަމައު ހެޔޮ ގޮތުގައި ބިނާކޮށް އެންމެން ވެސް ރިވެތި އުސޫލުތަކާއި އަހުލާގުތަކަށް އަހުލުވެރި ކުރުވުމަކީ ކޮންމެ ދިވެއްސެއްގެ ވެސް ޒިންމާއެކެވެ. މިއީ ދިވެހިން ފުންކޮށް ވިސްނާލަންޖެހޭ ކަމެކެވެ.


ރާއްޖޭގެ ފަތުރުވެރިކަން އިނގިރޭސީވިލާތުގައި އިޝްތިހާރުކުރަނީ\nNovember 09, 2019 13:59:16\nރާއްޖޭގެ ފަތުރުވެރިކަން އިނގިރޭސިވިލާތުގައި އިތުރަށް އިޝްތިހާރުކުރުމާ ގުޅޭގޮތުން ޓޫރިޒަމް މިނިސްޓަރާއި އިނިގިރޭސިވިލާތަށް ރާއްޖެއިން ކަނޑައަޅުއްވާފައި ހުންނަވާ ސަފީރު މަޝްވަރާކުރައްވައިފިއެވެ.\nމި މަޝްވަރާތައް ބައްވާފައިވަނީ ލަންޑަންގައި މިހާރު ކުރިއަށްދާ ވޯލްޑް ޓްރެވަލް މާކެޓަށް މިނިސްޓަރ އަލީ ވަހީދު ކުރައްވަމުންގެންދަވާ ދަތުރުގެ ތެރެއިން އިނގިރޭސިވިލާތުގައި ހުންނަ ދިވެހި އެމްބަސީއަށް ވަޑައިގެންނެވެ.\nމި ބައްދަލުވުމުގައި އިނގިރޭސިވިލާތަށް ދިވެހިރާއްޖެއިން ކަނޑައަޅުއްވާފައި ހުންނަވާ ސަފީރު ޑރ. ފަރަހަނާޒް ފައިސަލް ވެސް ބައިވެރިވެވަޑައިގެންފައިވެއެވެ. ރާއްޖެ އިޝްތިހާރުކުރުމާއި ގުޅޭގޮތުން ބޭއްވި މަޝްވަރާތަކުގައި ރާއްޖޭގެ ފަތުރުވެރިިކަން އިތުރަށް އިސްތިހާރު ކުރެވިދާނެ މަސައްކަތްތަކާބެހޭ ގޮތުން މަޝްވަރާކުރައްވާފައިވެއެވެ.\nމީގެ އިތުރުން، ޔޫރަޕްގެ ބައެއް އެއަރލައިންތަކުން ރާއްޖެއަށް ދަތުރުތައް ފެށުމާ ގުޅޭގޮތުން ވެސް މަޝްވަރާކުރައްވާފައިވެއެވެ. އަދި ދިވެހި ފަންނާނުނަށް އިނގިރޭސިވިލާތުން އެކިއެކި ފުރުސަތުތައް ހޯދައިދިނުމާ ގުޅޭގޮތުން ވެސް ސަފީރާއި މިނިސްޓަރ ވަނީ މަޝްވަރާ ކުރައްވާފައެވެ.\nއިނގިރޭސީވިލާތަށް ކަނޑައަޅުއްވާފައި ހުންނަވާ ސަފީރު ފަރަހަނާޒް ވަނީ މިހާރަށް ވުރެ ގިނައިން ފަތުރުވެރިން ރާއްޖެއަށް ގެންދިއުމަށް ކުރެވޭނެ މަސައްކަތްތަކާބެހޭ ގޮތުން ވާޙަކަ ދައްކަވާ އެކަންކަމުގައި ދިމާވާ ގޮންޖެހުންތައް ހިއްސާ ކުރައްވާފައެވެ.\nއަލީ ވަހީދު އިނގިރޭސި ވިލާތް ވޯލްޑް ޓްރެވެލް މާރކެޓް


Asia cup ge qualifying ah cricket team thahyaaruvanee | Mihaaru\nއޭޝިއާ ކަޕްގެ ކޮލިފައިން އަށް ކްރިކެޓް ޓީމު ތައްޔާރުވަނީ\n23 ޖެނުއަރީ 2020 - 13:47 1 comment\nމި އަހަރު ރާއްޖޭގެ ކްރިކެޓުގެ ފުރަތަމަ ހަރަކާތެއްގެ ގޮތުގައި، އޭޝިއާ ކަޕް މުބާރާތުގެ ކޮލިފައިންގައި ވާދަކުރުމަށް ގައުމީ ކްރިކެޓް ޓީމުން އަންނަނީ ތައްޔާރުވަމުންނެވެ.\nކްރިކެޓް ވޯލްޑް ކަޕަށް ފަހު ދުނިޔޭގައި އޮންނަ އެންމެ ބޮޑު އެއް މުބާރާތުގެ ގޮތުގައި ބެލެވޭ އޭޝިއާ ކަޕުގެ ކޮލިފައިންގައި ރާއްޖެ ހިމެނެނީ ވެސްޓަން ރީޖަން ގްރޫޕުގަ އެވެ. އޮމާނުގެ ވެރިރަށް މަސްކަޓުގައި އަންނަ މަހުގެ 21-28 އަށް އޮންނަ ކޮލިފައިންގައި ވާދަކުރާނީ ރާއްޖެ އާއި އޮމާނުގެ އިތުރުން ބަހުރޭނާއި އީރާނާއި ކުވޭތާއި ގަތަރާއި ސައުދީ އަރަބިއާ އަދި ޔޫއޭއީ އެވެ.\nރާއްޖޭގެ ކްރިކެޓުގެ އެންމެ ބޮޑު އަމާޒަކީ ދުނިޔޭގެ ކްރިކެޓުގެ ބޮޑެތި ބާރުތައް ނިސްބަތްވާ އޭޝިއާގެ މައި މުބާރާތަށް ކޮލިފައިވުމެވެ. ރާއްޖޭން ވަނީ އޭޝިއާގެ ކުރިއަރަމުން އަންނަ ގައުމުތަކަށް ބޭއްވި ދެ މުބާރާތެއްގެ ޗެމްޕިއަންކަން މީގެ ކުރިން ހޯދައިފަ އެވެ. އަދި ރާއްޖޭގެ ކްރިކެޓް ޓީމުން ވަނީ މެލޭޝިއާ ކްރިކެޓް އެސޯސިއޭޝަނުން މިދިޔަ އަހަރުގެ ޖޫން މަހު ބޭއްވި ބައިނަލްއަގްވާމީ ޓްރި-ނޭޝަންސް ޓީޓްވެންޓީ މުބާރާތުން ރާއްޖެ ދެ ވަނަ ހޯދައިފަ އެވެ. އެ މުބާރާތުގައި ވާދަކުރީ ރާއްޖެ އާއި މެލޭޝިއާގެ އިތުރުން ތައިލެންޑް އެވެ. އަދި ޑިސެމްބަރު މަހު އޮތް ސައުތު އޭޝިއަން ގޭމްސްގެ ތިން ވަނަ ހޮވި މެޗުން ފުރުސަތު ހޯދި އެވެ.\nކޮލިފައިން އަށް ތައްޔާރުވުމަށް މިދިޔަ ޑިސެމްބަރުގައި އޮތް ސައުތު އޭޝިއަން ގޭމްސް އަށް ފަހު ރާއްޖޭން ވަނީ ތަމްރީންތައް ފަށައިފަ އެވެ. ކޯޗުންގެ ގޮތުގައި ތިބީ ތަޖުރިބާކާރު ކޯޗު އިމާދު އިސްމާއީލާއި ކުރީގެ ކުޅުންތެރިޔާ ނީޝާމް ނާސިރު އަދި ސްރީ ލަންކާގެ ނިލަންތަ ކޫރޭ އެވެ.\nމި މުބާރާތަށް ފަހު ރާއްޖޭގެ ކްރިކެޓުގެ ޑޮމެސްޓިކް މުބާރާތްތައް ވެސް ފެށޭނެ އެވެ. މިދިޔަ އަހަރު ގައުމީ ޓީމަށް ވަގުތު ދިނުމަށް ބައެއް މުބާރާތްތައް ނުބޭއްވި ދިޔަ ނަމަވެސް މި ފަހަރު ހުރިހާ މުބާރާތެއް ބޭއްވޭނެ ކަމަށް ކްރިކެޓް ބޯޑުން ގަބޫލުކުރެ އެވެ. މި އަހަރުގެ ޑޮމެސްޓިކް ކަލަންޑަރަކީ އިންޓަނޭޝަނަލް ކްރިކެޓް ކައުންސިލް (އައިސީސީ) އިން ރުހުން ދީފަ އެވެ.\nކަލަންޑަރުގައިވާ ގޮތުން މައިގަނޑު ގޮތެއްގައި ހިމެނެނީ ޓީވެންޓީ މުބާރާތްތަކެވެ. ކުރިން ބާއްވަމުން އައި ދެ ދުވަހުގެ މުބާރާތްތަކެއް ނޯންނާނެ އެވެ. ޓީވެންޓީ ނޫން ފޯމެޓަކަށް އޮންނާނީ 50 އޯވަރުގެ ގައުމީ މުބާރާތާއި 50 އޯވަރުގެ 19 އަހަރުން ދަށުގެ މުބާރަތާއި ދެ ވަނަ ޑިވިޝަނަށް ބާއްވާ 40 އޯވަރުގެ މުބާރާތެވެ. މީގެ ތެރެއިން 50 އޯވަރު ގައުމީ މުބާރާތް ކުޅޭނީ އެއް އިނިންގްސް 50 އޯވަރަށް އަދި އަނެއް އިނިންގްސް ލިމިޓެއް ނެތި ކުޅޭ އުސޫލުންނެވެ.\nމާލޭގެ އިތުރުން ލ. ކުނަހަންދޫ އާއި ފުވައްމުލަކުގައި ވެސް ގިނަ މުބާރާތްތަކެއް އޮންނާނެ އެވެ. އޭގެ ތެރޭގައި ކުޑަކުދިންނަށް ބާއްވާ ކްރިކެޓް ކާނިވަލާއި އަންހެން ކުދިންގެ މުބާރާތްތައް ވެސް ހިމެނެ އެވެ.\nކްރިކެޓުގެ އެތެރޭގެ މުބާރާތްތައް މި އިތުރުކުރީ އިންޑިއާގެ އެހީއާ އެކު ރާއްޖޭގައި ކްރިކެޓް އަރުވަން މަސައްކަތްކުރަމުން އަންނަ ދަނޑިވަޅެއްގަ އެވެ. އިންޑިއާ ސަރުކާރުން ވަނީ ރާއްޖޭގައި ބައިނަލްއަގްވާމީ ކްރިކެޓް ސްޓޭޑިއަމެއް އަޅައިދޭން ވެސް ނިންމައިފަ އެވެ. ހުޅުމާލޭގައި އަޅާ އެ ސްޓޭޑިއަމާ އެކު ކްރިކެޓަށް ހާއްސަ ސްޓޭޑިއަމެއް ލިބުމުގެ އިތުރުން ބައިނަލްއަގްވާމީ މެޗުތައް ކުޅުމުގެ ފުރުސަތު ވެސް ތަނަވަސްވާނެ އެވެ. އިންޑިއާ އިން ވަނީ ރާއްޖޭގެ އަންހެން އަދި ފިރިހެން ގައުމީ ކްރިކެޓް ޓީމަށް އިންޑިއާގެ ޗެންނާއީގައި ތަމްރީން ހެދުމުގެ ފުރުސަތު ދީފަ އެވެ. އަދި އިންޑިއާ ކްރިކެޓް ބޯޑުގެ މަތީ ފެންވަރުގެ ވަފުދަކުން މިދިޔަ އަހަރު ރާއްޖޭގެ ކްރިކެޓުގެ ހާލަތު ބަލައި މަގުޗާޓެއް އެކުލަވާލައި އެއާ އެއްގޮތްވާ ގޮތުގެ މަތިން އެހީތެރިވެދޭން ވަނީ ނިންމައިފަ އެވެ.


އީދުގެ މުނާސަބަތުގައި، އުރީދޫ ކަސްޓަމަރުންނަށް ޚާއްސަ އޮފާ އެއް!\nއުރީދޫ މޯލްޑިވްސްއިން ފިޠުރު ޢީދުގެ ހެޔޮއެދުމާއި ތަހުނިޔާ އެކުންފުނީގެ ހުރިހާ ކަސްޓަމަރުންނަށާއި ރާއްޖޭގެ އެންމެހާ ރައްޔިތުންނަށް ފޮނުވައިފިއެވެ.\nފިޠުރު ޢީދުގެ އުފާވެރި މުނާސަބަތުގައި، ޢީދުގެ އުފާވެރިކަން އާއިލާއާއި ރައްޓެހިންނަށް ޙިއްސާކޮށްލުމަށްޓަކައި، ޙާއްޞަ އޮފަރއެއް މިއަދު ވަނީ އެކުންފުނިން ތައާރަފްކޮށްފައެވެ. މި އޮފަރގެ ދަށުން އުރީދޫ ކަސްޓަމަރުންނަށް މަގޭ ޕްލޭން މެދުވެރިކޮށް3ދުވަހުގެ މުއްދަތަށް3ޖީބީ ޑޭޓާ އެންމެ 75ރ އަށް ބައްލަވައިގަނެވޭނެ އެވެ.\nމި އޮފަރ ތައާރަފް ކުރެވިފައިވަނީ ގޭގައި ތބެގެންވެސް ދުރުގައިތިބި އާއިލާއާއި ރައްޓެހިންނާ އޮންނަ ގުޅުން ބަދަހިކުރުމަށް މަގުފަހި ކޮށްދިނުމުގެ ގޮތުންނެވެ. މި ޑޭޓާ ޕެކް އެކްޓިވޭޓް ކޮއްލުމަށް:\nއުރީދޫ އެޕް އަށް ލޮގް އިން ކޮށްލައްވާ: http://ore.do/app\nގެންގުޅުއްވާ ނަންބަރަށް އެކްޓިވޭޓް ކުރެއްވުމަށް FOR MYSELF ޓެބް އިޚްތިޔާރު ކުރައްވާ, ނުވަތަ ރައްޓެއްސަކަށް މިޕެކް ހަދިޔާ ކުރެއްވުމަށް GIFT A FRIEND ޓެބް ޚިޔާރު ކުރައްވާ\nEid Exclusive ޕެކްގައިވާ (+) ފާހަގައަށް ފިތާލައްވާ\nއުރީދޫގެ ހުރިހާ ޕްރީޕެއިޑް ކަސްޓަމަރުންނަށް ވެސް ހުޅުވާލެވިފައިވާ މި ޚާއްސަ އޮފަރ 26 މޭ 2020 ގެ 23:59 ނިޔަލަށް ކަސްޓަމަރުންނަށް އުރީދޫ އެޕް މެދުވެރިކޮށް ބައްލަވައިގަނެވޭނެ އެވެ.\n“އުރީދޫ ޓީމްގެ ފަރާތުން އަޅުގަނޑުމެންގެ ކަސްޓަމަރުންނަށާއި، ރާއްޖޭގެ ހުރިހާ ރައްޔިތުންނަށްވެސް ފިޠުރު ޢީދުގެ ތަހުނިޔާ އާއި ހެޔޮއެދުންތައް އަރިސްކުރަން. އެހެން އަހަރުތަކާ ޚިލާފަށް މި އަހަރުގެ ޢީދު ގޭގައި ފާހަގަކުރަންޖެހިފާ ވީއިރު ގާތްތިމާގެ މީހުންނާއި ރައްޓެހިންނަށް ޢީދުގެ އުފާވެރިކަން ޙިއްޞާކުރުމަށް އަޅުގަނޑުމެންގެ މި ޢީދު އޮފަރ ކަސްޓަމަރުންނަށް ކަމުދާނެކަމަށް އުއްމީދު ކުރަން.” އުރީދޫގެ މެނޭޖަރ ބްރޭންޑް އެންޑް މަރކޮމްސް، ނޫރާ އިބްރާހިމް ޒާހިރު ވިދާޅުވިއެވެ.\nޢީދު އޮފަރ ގެ އިތުރުން، ރަމަޟާން މަހަށް ޚާއްޞަކޮށްގެން ތައާރަފްކުރި ބައެއް އޮފަރތަކުގެ ތެރެއިން %50 އެކްސްޓްރާ ޑޭޓާ އޮފަރ އަދި 5x ޑެއިލީ ބޯނަސް ޑޭޓާ ހަރޯދަ ތެރޭގައިވެސް ކުރިއަށްދާނެކަމަށް އެކުންފުނިންވަނީ ހާމަކުރައްވާފައެވެ. %50 އެކްސްޓްރާ ޑޭޓާ އޮފަރ ގެ ދަށުން އެކްޓިވޭޓް ކުރައްވާ ކޮންމެ މަންތްލީ ޑޭޓާ ޕެކަކާއި އެކު %50 ޑޭޓާ އިތުރަށް ލިބިވަޑައިގަންނަވާނެއެވެ. 5x ޑެއިލީ ޑޭޓާ ބޯނަސް އޮފަރ ގެ ދަށުން އުރީދޫ އެޕް މެދުވެރިކޮށް ކުރައްވާ 50 ރުފިޔާ, ނުވަތަ އެއަށްވުރެ މަތީގެ ކޮންމެ ރިޗާރޖަކާއި އެކު 5x ޑެއިލީ ބޯނަސް ޑޭޓާ ލިބިވަޑައިގަންނަވާނެއެވެ. ޑޭޓާ އޮފަރ ތަކުގެ އިތުރުން އުރީދޫއިން ވަނީ އޮޕޯ ފޯނުތަކުގައި ވަނީ ވަރަށް ޚާއްޞަ ޑިސްކައުންޓް އޮފަރ އެއްވެސް ތައާރަފްކޮށްފައެވެ. މި ޑިސްކައުންޓަށް ފަހު އޮޕޯ A1K 52 ޖީބީ ފޯނު މިހާރު އެންމެ 2098.99ރ އަށް އުރީދޫގެ އީ ކޮމަރސް ޕްލެޓްފޯރމް މޫލީ މެދުވެރިކޮށް ބައްލަވައިގަނެވޭނެ އެވެ.


03 ފެބުރުއަރީ 2019 - 07:15 28 comments\nއަހަރެން ހިތުން ރަށުގެ ހުރިހައި ކަމެއް ވެސް ދިޔައީ ރަނގަޅަށެވެ. އަމްޖަދަކީ ޒިންމާދާރު ފިރިއެކެވެ. ދަރިންނަށް ފާރަވެރިވުމުގައި ފަރުބަދައެއް ފަދަ ލާމަސީލު މިސާލެކެވެ. ހުންނަ ފިޔަވަޅުމަތިން ގުޑައިނުލައި އުމުރުދުވަހު ހުންނަންޖެހުނަސް އަމްޖަދު ހުންނާނެއެވެ. އަހަންނަށް ނޭނގުނުކަމަކީ، އެ ފަރުބަދައިގެ އެތެރޭގައި އަނދަމުންދިޔަ އަލިފާންގަނޑު ބޭރަށް ހުޅުފަޅައިގެންދާން ކިހާ ކައިރިވެފައިވާކަމެވެ.\nކޮލެޖުގައި ޖަލްސާއެއް އޮތް ދުވަހެކެވެ. އެ ދުވަހުގެ ހެނދުނުއްސުރެ އަހަރެންގެ ބޮލުގައި ޒާތެއްގެ ތޫނު ރިހުމެއް ހަރުލައިފައި ހުއްޓެވެ. ހޮސްޕިޓަލަށް ދާކަށް ވަގުތެއް ނުލިބުނެވެ. އެ ކަމުން ސަލާމަތް ނުވެވިގެން އުޅެނިކޮށް އަހަރެންގެ ބޫޓުގެ ފުންނާބު ނެއްޓުނެވެ. ހިތަށްއެރިއެވެ. ރިހޭ ފައި މައްޗަށް ނޫން ތާކަށް ފޮއި ވެއްޓެން ނޭނގެނީ ކީއްވެގެން ހެއްޔެވެ؟ ބޮލުގަރިހުމަށް ކެތްކުރެވިދާނެއެވެ. އެކަމަކު ޖަލްސާއަށް ދަންޏާ ބޫޓެއް ގަންނަން ފިހާރަތަކުގައި އެނބުރެން ޖެހޭނެއެވެ. އެ ކަން ވޭތޯ ޖެހޭނީ ބަލާށެވެ.\nޓޭޕުކޮޅަކުން ބޫޓުގެ ފުންނާބު ތަތްކޮށްލައިގެން ބޫޓެއް ހޯދަން ނުކުތީމެވެ. ހިނގަންޖެހުނީ ވަރަށް ވިސްނައިގެންނެވެ. ކައިރީގައިހުރި ދެތިން ފިހާރަޔަކަށް ވަނީމެވެ. ކަމުދާ ބޫޓެއް ނުފެނުނެވެ. އަހަރެން އެރި ބޫޓުގެ ފުންނާބު ހުންނަނީ ކުޑަ ތަންކޮޅެއް އުސްކޮށެވެ. ހިނގަން ފަސޭހައީ ވެސް އެ ކަހަލަ ބޫޓެކެވެ. އަހަރެން ގަޔާވާ އެ ކަހަލަ ބޫޓެއް ލޮލަކު އަޅައެއްނުގަތެވެ. މުޅީން ވެސް ފެންނަނީ މާ ޒުވާން ކުދީން އަރާ ކަހަލަ ބޫޓެވެ. އަހަރެންގެ އުމުރަކާ ނުގުޅެއެވެ. ފިހާރަތަކަށް ވަންނަމުން ކޮލެޖާ ދުރަށް އަހަރެން ހިނގީމެވެ. ވަގުތެއް ނެތެވެ. ޖަލްސާއަށް ތަން ތައްޔާރުކުރުމުގައި ވެސް އުޅެންޖެހެއެވެ. އެއަށް ފަހު ހުޅުމާލެއަށް ގޮސް ފެންވަރައިގެން ޖަލްސާއަށް އަންނަން ވެސް ޖެހެއެވެ. ކިރިޔާ ވެސް ހިތްހަމަޖެހޭ ބޫޓަކަށް ފެނުނު ބޫޓުގެ ފުންނާބު އެއްވެސް ވަރަކަށް އުހެއް ނޫނެވެ. ހިތަށްއެރިއެވެ. އެހެންވިޔަސް އެ ބޫޓު ގަންނާނީއެވެ.\nމެންދުރުއް ސުރެން އަހަރެން އަރައިގެންއުޅުނީ އާ ބޫޓަށެވެ. ފުރަތަމަ ހިނގައިލި ވަގުތު ފުންނާބަށް ކުޑަކޮށް ތަދުވިއެވެ. ފަހުން ރަނގަޅުވެދާނޭ ހީކޮށް އަޅައެއްނުލަމެވެ. ޖަލްސާ އޮތީ ރޭގަނޑުއެވެ. ތަން ތައްޔާރުކުރުމުގެ ކަންތަކުގައި ވަރަށް ގިނައިން ކޮޅުކޮޅުމައްޗަށް ހިނގަންޖެހުނެވެ. ހުޅުމާލެއަށް ދާން ބަހާ ހަމައަށް ދިޔައީ ވެސް ހިނގައިފައެވެ. ހުޅުމާލެއިން ޝަރީފު ފެނިގެން އޭނައަށް ނުފެނި ގެއަށް ވަންނަންހަދައިގެން ވެސް ބޭކާރު އެތައް ތަނެއްގައި ހިނގަންޖެހުނެވެ. ފުންނާބުގެ ތަދު ކުޑަވުމުގެ ބަދަލުގައި ހައްތަހާ ވީ ބޮޑެވެ.\nޖަލްސާ ނިމުނުއިރު ރޭގަނޑު ދިހަގަޑި ބައިވެއްޖެއެވެ. އޭރު ތަދު ވަރަށް ބޮޑެވެ. ފުންނާބުގެ ބަދަލުގައި އޭރު ތަދުވީ ފައިތިލައިގެ ކުޑަހުޅަށެވެ. ދެން ވެސް ހިތަށްއެރީ ފަހުން ރަނގަޅުވާނެ ކަމަށެވެ. ބޫޓު އާވީމައި ފަޔަށް ނުހޭނެނީ ކަމަށެވެ. އެކަމަކު ދެ ފަޔަކަށް ތަދެއް ނުވެއެވެ. ތަދުވަނީ ވައަތު ފައިތިލައިގެ ކުޑަހުޅަށް އެކަންޏެވެ. ހުޅުމާލެއަށް ދެވުނުއިރު ފައި ކިރިޔަކިރިޔާ އެޅޭކަމެވެ. ކޮޓަރިއަށް ވަދެ އެނދުގައި އޮށޯތްގޮތަށް ދެން ފައި ތިރިއެއް ނުކުރެވުނެވެ. ފައިތިލަ އެއްކޮށް އޮތީ ދުޅަވެއެވެ. ތަދުވާ ވަރުން ފައި ހިއްލައެއް ނުލެވެއެވެ. ޖެހިގެން އަންނަ ދުވަހު ޓެސްޓަށް ދާންޖެހެއެވެ. އެއީ ތިންވަނަ ހަފުތާގެ ޓެސްޓެވެ. ޖުމުލަ ހަތަރު ޓެސްޓު އޮވެއެވެ. ހިތަށްއެރިއެވެ. ޝަރީފު ބުނި ކަހަލަ ދަނޑިވަޅެއް އައީއެވެ. މާލޭގައި ރައްޓެއްސަކު ހުރި ނަމަ އެހީއަކަށް އެދެވުނީހެވެ. ފޯނު ނެގީމެވެ. ޝަރީފަށް ގުޅާލަން ނަންބަރުގައި އިނގިލި ވެސް ޖައްސައިލެވުނެވެ. އެ ކަން ނުކުރުމަށް ދެވަނަ ސިކުންތުގައި އަހަރެންގެ ސިކުނޑި އިންޒާރުދިނެވެ. ކޮލެޖުން ދަންނަ ދެ ކުއްޖަކަށް ގުޅީމެވެ. ކާމިޔާބެއް ނުވިއެވެ. ވަރަށް ހާލުން ކޮރެއްޖަހަމުން ހުޅުމާލެ ހޮސްޕިޓަލަށް ގޮސް ޑޮކްޓަރަށް ދެއްކީމެވެ. ޑޮކްޓަރު ދިނީ އުނގުޅާ ބޭހެކެވެ. އެ އުނގުޅައިލުމުން ތަދު މަޑުވިހެން ހީވެއެވެ. އަމްޖަދަށް ގުޅައިފައި ބޫޓު ގަތް ވާހަކައާއި ދެން ވީ ގޮތުގެ ވާހަކަ ބުނީމެވެ. އަހަރެން ގުޅީ އެހެންޏާ ދުވަހަކު ވެސް ނުގުޅާ ގަޑިއެއްގައެވެ.\n"ފައި ދުޅަވެގެން ތިރިކޮށްލަން ވެސް ނުކެރިގެން މި އުޅެނީ،" ހިތްވަރާ އެކުގައި އަހަރެން ބުނީމެވެ. "މިހާރު ހުޅުމާލެ ހޮސްޕިޓަލަށް ގޮސް އެ މީހުން ދިން އެއްޗެއް ހާކައިގެން މި އޮންނަނީ. ރަނގަޅެއް ނުވޭ! މާލެ ގޮސް ޑޮކްޓަރަށް ދައްކަންވީ ކަންނޭނގެ. އެކަމަކު މާލެދާހާ ހިތްވަރެއް ނެތް."\nއަމްޖަދު އެއްޗެއް ނުބުނެ އިރުކޮޅަކު ހުއްޓެވެ. ނީޒާ އެއްޗެއް ބުނިހެން އަހަންނަށް ހީވިއެވެ. އެއީ ހަގު ދަރިފުޅެވެ. ނީޒާގެ އަޑު މަޑުވި ގޮތުން ބޮޑަށް ހީވީ ފޯނުގައި އަމްޖަދު އަތްއެޅިހެންނެވެ.\n"އެބަ ގުޅާލަން އިނގޭ!" އަމްޖަދު ދިނީ އެހެންޏާ ނުދޭ ކަހަލަ ޖަވާބެކެވެ.\nއަހަރެން ހާސްވިއެވެ. އެ ވަރު ބޮޑުކަމެއް ފަޔަށް ވެގެންއުޅޭ ވާހަކަ ބުނީމައި، އަހަރެން ދަންނަ އަމްޖަދު ވަރަށް ގިނަ ވާހަކަދައްކާނެއެވެ. ސުވާލުތައް ކުރާނެއެވެ. އޭގެ ބަދަލުގައި ޖަވާބު ކުރުކޮށްލައިފައި ފޯނު ބޭއްވީ ކީއްވެގެން ހެއްޔެވެ؟ އިރުކޮޅެއް ވަންދެން މަޑުކޮށްފައި އަނެއްކާ ގުޅީމެވެ. ޖަވާބެއް ނުދެއެވެ. އަހަރެންގެ ފަޔަށް ވުރެ އެ މައްސަލަ އަހަންނަށް މާ ބޮޑުވިއެވެ. ތަކުރާރުކޮށް އެތަކެއް ފަހަރަކު އަހަރެން އަމްޖަދަށް ގުޅީމެވެ. ފަހު ތިން ފަހަރު އަމްޖަދު ފޯނު ކަނޑައިލީއެވެ. ވަރަށް ގިނަ ފިކުރުތައް ސިކުނޑީގައި އެނބުރުނެވެ. ޝަރީފު ކޮންމެވެސް އެއްޗެކޭ ކިޔައިގެން ދޭތެރެޖެއްސީ ހެއްޔެވެ؟ ނުވަތަ ޝަރީފަކީ އަމްޖަދު ބުނެގެން އަހަރެންގެ ގޮތްބަލަން އައި މީހެއް ހެއްޔެވެ؟ އެހެންކަމަށް ވިޔަސް އަހަރެން ހުރީ ރައްކާތެރި ފަޅީގައެވެ. ޝަރީފު ތެދަށް ބުނެފި ނަމަ އަހަރެން ބަދުނާމުވާ ކަހަލަ އެއްޗެއް ނުބުނެވޭނެއެވެ. ދޮގުހަދައިފި ނަމަ ދެން ކުރާނެކަމެއް ނެތެވެ. ހަދާނެގޮތެއް ވިސްނަން އޮއްވައި އަމްޖަދު ގުޅިއެވެ. ކޮންމެ ފަދަ އެއްޗެއް ވެސް އަމްޖަދު ބުނެފާނެކަމަށް ތައްޔާރުވެގެން ހުރެ ފޯނު ނެގީމެވެ.\n"ކީއްތަތިކުރަނީ؟" އަހަރެން އެހީމެވެ.\nއަމްޖަދު އެއްޗެއް ނުބުނެ އިރުކޮޅަކު މަޑުކޮށްލިއެވެ.\n"ވަރަށް ބޮޑުކަމެއް ޖެހިގެން މި އުޅެނީ،" އަމްޖަދުގެ ރާގުގައި ހުރީ ނުތަނަވަސްކަމެވެ. "އާދޭ ރަށަށް."\nއަހަންނަށް ލިބުނީ ވަރުގަދަ ޝޮކެކެވެ. ވީ ކީއްކަން ނުބުނެ ކުއްލިއަކަށް އަހަރެން ރަށަށް ގެންނަނީ ކީއްކުރަން ހެއްޔެވެ؟ އެ ވަރު ބޮޑު ކުށެއް އަހަރެން ނުކުރަމެވެ. އަހަންނަށް ވިސްނުނީ އެންމެ ގޯސްގޮށެވެ. ޝަރީފު ހަގީގަތުގައި ވެސް ކެމެރާ ބަހައްޓައިގެން މަންޒަރުތަކެއް ރެކޯޑުކުރީއެވެ. ބަދަލުގައި ފައިސާތަކަކަށް އެދުނީއެވެ. ހުޅުމާލެއަށް ޝަރީފު އައީ އަހަރެން އެ ތަނުގައި އުޅޭކަން އެނގިގެންނެވެ. އުޅޭ ގެ ޝަރީފަށް ނޭނގުނީއެވެ. އެހެންވީމައި އަހަންނަށް ދޭން ބޭނުންވި އިންޒާރު އަމްޖަދަށް ދިނީއެވެ.\n"ކިހިނެއްވީތަ؟" އަހަރެން ސުވާލުކުރީމެވެ. "ރަށަށް ނުދާކަށް ނޫން. އެކަމަކު ތިހެން ޓަސްލާފަ ބުނީމަ.."\n"އާދެބަލަ މިކޮޅަށް،" އަމްޖަދު އެދުނެވެ. "ތިކޮޅުގަ ދެން ހުންނާނެކަމެއް ނެތް. މާ މުހިންމުކަމެއް ޖެހިގެން މި އުޅެނީ."\nއަމްޖަދު ހުރީ ރުޅިއައިސްފައެއް ނޫނެވެ. ހާސްވެފައެވެ. ކޮންމެވެސް ކަމަކާ ކަންބޮޑުވެފައެވެ.\n"އަޖައިބެއްނު! ކިހިނެއްހޭ ވީ؟" އަހަރެން އަނެއްކާ ވެސް އެހީމެވެ.\nދެން އަހަރުމެންގެ ދެމެދަށް ވެރިވި ހަމަހިމޭންކަމުގެ އަޑު ހޮނުގުގުރިއަކަށް ވުރެ އަހަންނަށް ގަދައެވެ.\n"ނީޒާ މީހަކާ ހިތާވެގެން މި އުޅެނީ،" އަމްޖަދު ބުންޏެވެ. "އަހަރެން ގެއަށް އައިއިރު... ފޯނަކުން ނުކިޔޭނެ. ވީހާ އަވަހަކަށް މިކޮޅަށް އައިސްބަލަ އިނގޭ!"\nއަމްޖަދު ފޯނު ކަނޑައިލިއެވެ. އަހަރެންނަށް ފުންމައިގެން ތެދުވެވުނެވެ. ތަދުވާ ވަރުން ނޭޅުނު ފައިމަތިން ހަނދާންނެތުނެވެ.\n"މާތްކަލާކޯ!" ހިތާހިތުން އަހަންނަށް ބުނެވުނެވެ.\nނީޒާއަކީ އެންމެ ހަލަނި ކުއްޖާއެވެ. އުމުރުން އެންމެ ތޭރަ އަހަރެވެ. ކިޔަވަނީ ގުރޭޑު ހަތެއްގައެވެ. މީހަކާ ހިތާވާން އެއީ ކޮން އުމުރެއް ހެއްޔެވެ؟ އެކަމަކު، އޭނައަކީ ކުރަން ބޭނުންވާ ކަމެއް ކޮށް ނިންމައިފައި އެ ކަމުން ނުކުމެދާނެ ނަތީޖާއާ މެދު ވިސްނާ މިޒާޖުގެ ކުއްޖެކެވެ. އުޅޭނީ ކުޑަކުއްޖަކު އުޅޭހެންނެވެ. ދައްކާ ވާހަކައިގައި ވެސް ހަރުދަނާކަމެއް ނުހުންނާނެއެވެ. އޭނަ ބޮޑުކުއްޖަކަށްވިތާ އޭރު އަހަރު ވެސް ނުވާނެއެވެ. އަހަންނަށް އެނގެއެވެ. މީހަކާ ހިތާވެގެންނޭ އަމްޖަދު ބުނާނީ ކޮންމެވެސް ކަމެއް ވެގެންނެވެ. ކޮންމެވެސް މަންޒަރެއް ފެނިގެންނެވެ. އެ ވަގުތު ހިތުގެ ވިންދު ދެގުނައަށް އަވަސްވިއެވެ. އަނެއްކާ އަމްޖަދަށް ގުޅީމެވެ.\n"ހަމަ މިހާރު ޓިކެޓު ނަގަންވީތަ؟" އަހަރެން އެހީމެވެ.\n"އަހަރެން ބޭނުން ކޯސް ނިންމަން ނާސިހާ ތި ކޮޅުގަ ބަހައްޓަން،" ނުތަނަވަސް ރާގެއްގައި އަމްޖަދު ބުންޏެވެ. "އެކަމަކު އަހަރުމެންނަށް އެންމެ މުހިންމުވާނީ ދަރިން. އަހަރުމެންގެ އާއިލާ. އެ ފިރިހެން ސޮރަކީ ހަރުދަނާ، ޒިންމާދާރު ސޮރެއް ނަމަވެސް ރަނގަޅު. އެކަމަކު ބޮލުރޮދި ކެނޑިފަ ހުރި، ތާކުންތާކުނުޖެހޭ މަޖުނޫނެއް. ގައިމު ވެސް މި ރަށު ކުއްޖެއް ނޫން."\n"ކިހިނެއް އެނގުނީ؟ އަހަރެން އެހީމެވެ. "މީހަކު ބުނީތަ؟"\n"ތި ވާހަކަ ނާހާ!" އަމްޖަދު ބުންޏެވެ. "އަޑުއަހާކަށް ކުޅަދާނައެއް ނުވާނެ. ވީހާ ވެސް އަވަހަކަށް ރަށަށް އާދޭ! މަގޭ ބޯފަޅައިގެން ހިނގައްޖެ! ދައްކާ އެއްވެސް ވާހަކައެއް އޭނަ ގަބޫލެއްނުކުރޭ. ނާސިހާ ގުޅިއިރު އެ ކަންތައްގަނޑުގައޭ އަހަރެން އުޅުނީ."\n"އެކަމަކު ތިހެން ބުނީމަ މާ ބިރުގަނެއްޖެ!" އަހަރެން ހާސްވެގެން ތެޅިގަތީމެވެ. "ކިހިނެއްތަ އެނގުނީ؟ ބުނެބަލަ!"\n"އަހަރެން ގޭގަ ނޫޅޭ ވަގުތު ބަލާފަ އެ ސޮރު ގެއަށް ވައްދަނީ. ކޮޓަރިތެރޭގަ ތިއްބާ ފެނުނީ." މަޑުމަޑުން އަމްޖަދު ބުންޏެވެ.\n"އޭނ؟" އަހަންނަށް ބުނެވުނެވެ.\n"އާނއެކޭ!" އަމްޖަދު އަޑަށް ބާރުލައިފައި ބުންޏެވެ. "މަ ކިރިހާ ހޭނެތިގެން ނުވެއްޓުނީ. ޑިއުޓީގަ އިނދެފަ ހަމަ ކުއްލިއަކަށް ހިތަށްއެރީ ގެއަށް ވަދެލަންވެއްޖޭ! އާންމުކޮށް އެ ގަޑިއަކީ އަހަރެން ގެއަށް އަންނަ ގަޑިއެއް ވެސް ނޫން. ރޭގަނޑު ފިހާރަ ހުޅުވައިފަ ދެން އަހަރެން ގެއަށް އަންނާނީ ފިހާރަ ބަންދުކޮށްފައެއްނު. ރޭގަ ހަމަ ޓަސްލާފަ ހިތަށްއެރީ ގޭގެ ޚަބަރުދަބަރު ބަލައިލަންވެއްޖޭ! ދެން ކަމެއް ފެންނަންވީމަ ފެނުނީއޭ ބުނެވޭނީ. އަހަރެން ގެއަށް އައިއިރު ދޮށީ މަންޖެމެން ތިބީ ނިދާފަ. ނީޒާ މި އުޅެނީ ކޮޓަރިއަށް ފިރިހެނަކު ވައްދައިގެން. ކުއްލިއަކަށް ދޮރު ހުޅުވާލިތަނާ އަހަންނަށް ފެނުނީ. ލަދުން މަރުނުވީ ކިރިޔާ. ކީކޭ ބުނާނީ."\n"ދެން އަމްޖަދު ކިހިނެއްހެދީ؟" އަހަރެން އެހީމެވެ.\nއިތުރު ލިޔުންތައް ދިގު ވާހަކަ ބިރުވެރި މާލެ ދަތުރު ބިންމާ އިބްރާހީމް ވަހީދު


BREAKING: Addu Ah Vai Baaruve Bodethi Gellunthakeh Vanee - Vaguthu\nއައްޑޫއަށް ވައި ބާރުވެ ބޮޑެތި ގެއްލުންތަކެއް ވަނީ\nއައްޑޫއަށް މިހާރު ކުރަމުންދާ ވިއްސާރައިގައި މަރަދޫ ގެއަކަށް ލިބިފައިވާ ގެއްލުން - ވަގުތު އިމޭޖެސް\nއައްޑޫ ސިޓީއަށް މިހާރު ކުރަމުންދާ ވިއްސާރާގައި ވައި ބާރުވެ އެ ސީޓީގެ ރަށްތަކަށް ބޮޑެތި ގެއްލުންތަކެއް ވަމުން އެބަ ދެއެވެ.\nމައުލޫމާތު ލިބޭގޮތުގައި، މިހާރު އައްޑޫ ސިޓީއަށް ކުރަމުންދާ ވިއްސާރަ އާއި ގުޅިގެން އެ ސިޓީގެ ހުރިހާ ރަށްތަކަށްވެސް އެކި ކަަހަލަ ގެއްލުންތައް ދަނީ ވަމުންނެވެ. މީގެ ތެރޭގައި ގުޅިފައިވާ ރަށްތަކާއި، ވަކިން އޮންނަ ހުޅުމީދޫވެސް ހިމެނެއެވެ.\nމައުލޫމާތު ލިބޭގޮތުގައި، ހުރިހާ ރަށަކުންވެސް ބައެއް ގެތަކުގެ ފުރާޅު އެއްލާލައި، ބައެއް ގެތަކުގައި ފެންބޮޑުވެ ދަނީ ގެއްލުންތައް ވަމުންނެވެ. އަދި ބޮޑެތި ގިނަ އަދަދެއްގެ ގަސްތައް ދަނީ ވެއްޓެމުންނެވެ.\nމަރަދޫ - ވަގުތު އިމޭޖެސް: އަބްދުﷲ ސިއްދީގު\nއައްޑޫގައި ގެއްލުންވަމުންދާ ގެތަކަށް އެހީވުމަށް ސިފައިން ވަނީ ނުކުމެފައެވެ. އަދި ސިފައިން ދަނީ މަގުތަކަށް ވެރިފައި ހުރި ގަސްތައް ނަގާ މަގު ސާފް ކުރުމުގެ މަސައްކަތްތައްވެސް ކުރަމުންނެވެ.\nމެޓް އޮފީހުގެ އޮފިޝަލަކު "ވަގުތު"އަށް ވިދާޅުވީ، މިރޭ އައްޑޫ ސިޓީއަށް އެންމެ ބޮޑަށް ވައިގަދަ ވެފައި ވަނީ 3:10 ހާއިރު ކަމަށެެވެ. އަދި އެގަޑީގައި 50 މޭލުގެ ބާރުމިނުގައި ވައި ޖެހިފައިވާކަން ރެކޯޑް ކުރެވިފައިވާކަމަށް އޮފިޝަލް ވިދާޅުވިއެވެ.\nދެކުނުގެ ރަށްތަކަށް ކުރަމުންދާ ވިއްސާރަގައި އައްޑޫ ސިޓީގައި ގުޅިފައިވާ ރަށްތަކުން ވަނީ ކަރަންޓްވެސް ކެނޑިފައެވެ.\nމީގެ އިތުރުން، މިހާރު ރާއްޖޭގެ ދެކުނުގެ ރަށްތަކަށް ކުރަމުން އަންނަ ވިއްސާރާގައި ގދ. އަތޮޅުގެ ރަށްތަކަށްވެސް ވަނީ ވަރަށް ބޮޑެތި ގެއްލުން ތަކެއް ލިބިފައެވެ. އެގޮތުން، ގދ، އަތޮޅުގެ ތިނަދޫގެ ތިން ގެއެއްގެ ފުރާޅު އެއްލާލައި ވެއެވެ. އަދި އެގޭގޭގައި ދިރިއުޅެމުންދިޔަ މީހުން އެހެން ގެތަކަށް ބަދަލު ކުރުމުގެ މަސައްކަތްވެސް ވަނީ ކުރިއަށް ގެންގިސްފައެވެ.\nއަދި މީގެ އިތުރުން، އެ އަތޮޅު ފަރެސްމާތޮޑާ ގެއެއްގެ ފުރާޅުވެސް އެއްލާލައިފައިވާއިރު، އެރަށު ގެއެެއްގެ ފާރުވެސް ވަނީ ވެއްޓިފައެވެ.\nއަދި ދެ ރަށުގައިވެސް ބޮޑެތި ގަސްތައް ވެއްޓިފައިވާއިރު، ރަށު ތެރޭގައި ވަރަށް ބޮޑަށް ފެންބޮޑުވެފައިވާކަމަށް މައުލޫމާތު ލިބެއެވެ.\nމި ދެ ރަށުގައިވެސް އާއްމުންނަށް އެހީވުމަށް ފުލުހުން ދަނީ ހަރަކާތްތެރިވަމުންނެވެ.\nއޮގަސްޓް 11, 2019 14:03\nލާދީނީ ބައިގަނޑަށް އެންމެ ތާއީދު ކުރާ މީހުން އައްޑޫ މީހުން . ޢަލްޙަމދުލިﷲ !


އިންޑިޔާއާއި ވާދަކުރަމުންދާ ދިވެއްސަކަށް އެހީތެރިވެދެއްވާ! – Faanooz\nއިންޑިޔާއާއި ވާދަކުރަމުންދާ ދިވެއްސަކަށް އެހީތެރިވެދެއްވާ!\nJune 5, 2019 | އަޙުމަދު އަނަސް\nއިންޓަނޭޝަނަލް ޔޫތް ކޮމިޓީއިން މި އަހަރުގެ ޑިސެމްބަރ މަހުގެ ނުވަ ވަނަ ދުވަހުން ފެށިގެން ކުރިޔަށް ގެންދިޔުމަށް ހަމަޖެހިފައިވާ “ވޯލްޑް ޔޫތް ޖެނެރަލް އެސެމްބްރީ” ގެ ލޯގޯ ޑިޒައިންކުރުމަށް، އިންޓަނޭޝަނަލް ޔޫތް ކޮމިޓީގެ ފޭސްބުކު ޕޭޖު މެދުވެރިކޮށް، އާންމުކޮށް އެންމެނަށް ވަނީ ހުޅުވަލާފައެވެ.\nމި ލޯގޯ މުބާރާތަށް އެކި ޤައުމު ޤައުމުން ޖުމްލަ 52 ލޯގޯއެއް ވަނީ ބައިވެރިކޮށްފައެވެ. ދިވެހިރާއްޖޭންވެސް ވަނީ ލޯގޯއެއް ބައިވެރި ކޮށްފައެވެ. އެއީ އިންޓަނޭޝަނަލް ޔޫތް ކޮމިޓީ ގެ ޔޫތް އެމްބެސަޑަރ ހައްވާ ނައުޝާ މި މުބާރާތުގައި ބައިވެރިކޮށްފައިވާ ލޯގޯއެކެވެ.\nމި މުބާރާތުގައި 50% މާރކްސް ނަގަނީ ޖަޖުންގެ ޕެނަލަކުންނެވެ. އަދި އަނެއް 50% މާރކް ބަލަނީ ލައިކްސް އަދި ޝެއަރ ލިބޭ މިންވަރަށް ބަލައިގެންނެވެ. އެގޮތުން ކޮޮންމެ 100 ލައިކްސް އަކީ 1 ޕޮއިންޓެވެ. އަދި ކޮންމެ 100 ޝެއަރ އަކީވެސް 1 ޕޮއިންޓެވެ. ނައުޝާއަށް މިހާރު ލިބިފައިވަނީ ޖުމްލަ 24 ޕޮއިންޓެވެ. މި މުބާރާތުގައި މިހާރު އެންމެ މަތީގައިވެސް އޮތީ ނައުޝާއެވެ.\nނައުޝާއާއި އެންމެ ކައިރިން ވާދަކުރަނީ އިންޑިޔާގެ ލޯގޯއެކެވެ. އެ ލޯގޯއަށް ލިބިފައިވަނީ 21 ޕޮއިންޓެވެ.\nހުރިހާ ދިވެހިންވެސް އިންޑިޔާއާއި ވާދަކޮށް، ދިވެއްސެއްގެ ލޯގޯއަށް މުބާރާތުން ކާމިޔާބު ހޯދާދެވޭތޯ މަސައްކަތް ކުރަން އެބަޖެހެއެވެ. އެގޮތުން ތިރީގައި އެވާ ޕޯސްޓަށް، ލައިކް އެއް ކޮށްލުމަށްފަހު ޝެއަރ ކޮށްލުންއެދެމެވެ.\nEntry No. 30 #WYGA2019 #LogoCompetitionMs Hawwa Nausha from Republic of Maldives 🇲🇻 [Winner will getafree trip to Paris for6days during the World Youth General Assembly 2019]\nPosted by International Youth Committee on Monday,3June 2019


5 ވަނަ ބުރު ވާދަވެރިގޮތަކަށް ޙުސައިން ރާއިފް ކާމިޔާބުކޮށްފި - MNUSU\n5 ވަނަ ބުރު ވާދަވެރިގޮތަކަށް ޙުސައިން ރާއިފް ކާމިޔާބުކޮށްފި\n”އެމް.އެން.ޔޫ.އެސް.ޔޫ ލޮކްޑައުން ޔޫރޯ ފޯރި“ގެ5ވަނަ ބުރު ވާދަވެރިގޮތަކަށް ޙުސައިން ރާއިފް ކާމިޔާބުކޮށްފިއެވެ.\nޔޫރޯ 2020ގެ ކުއާޓާ ފައިނަލް މެޗުތައް ހިމެނޭ5ވަނަ ބުރުގެ އެއްވަނަ ޙުސައިން ރާއިފް ކާމިޔާބު ކުރީ އިތުރު2ބައިވެރިޔަކާ ޕޮއިންޓުގޮތުން އެއްވަރުވުމުން ނެގި ގުރުއަތަކުންނެވެ. ރާއިފްގެ އިތުރުން 10 ޕޮއިންޓާއެކު އެއްވަނައަށް ވާދަކޮށްފައިވަނީ މަރިޔަމް ނަޝާޔާ އާއި ޙުސައިން ފިރާޤެވެ.5ވަނަ ބުރުގެ އެއްވަނަ ބައިވެރިޔާއަށް އިނާމު ހަވާލުކޮށްދެއްވީ އެމް.އެން.ޔޫ.އެސް.ޔޫ މީޑިއާ ޓީމުގެ މެމްބަރު، މާޒިން މުޙައްމަދެވެ.\nކުރީ ބުރުތަކާ އަޅާބަލާ،5ވަނަ ބުރުގެ ފޯރި ވަނީ އިތުރު ވެފައެވެ. އެގޮތުން، ގަދަ3ގައި ޖުމްލަ 11 ބައިވެރިޔަކު ވަނީ ހިމެނިފައެވެ. ޖުމްލަ 8 ޕޮއިންޓާއެކު2ވަނައަށް4ބައިވެރިޔަކު ގޮސްފައިވާއިރު،7ޕޮއިންޓާއެކު3ވަނަ އަށްވެސް ވަނީ4ބައިވެރިޔަކު ގޮސްފައެވެ.\n5 ވަނަ ބުރުގެ ގަދަ3ގައި ހިމެނޭ ބައިވެރިން\n7 ބުރަކަށް ބަހާލައިގެން ކުރިއަށްގެންދާ މި މުބާރާތުގެ ކޮންމެ ބުރެއްގައި އެންމެ ގިނަ ޕޮއިންޓް ހޯދާ ފަރާތަށް ”ސަޕްރައިޒް“ އިނާމެއް ހުށަހެޅިފައިވާއިރު މުޅި މުބާރާތުގައި އެންމެ ގިނަ ޕޮއިންޓް ހޯދާ3ފަރާތަށް އަގުހުރި އިނާމުތަކެއްވަނީ ހުށަހެޅިފައެވެ. ޖުމްލަ 44 މެޗު ކުޅެވި މުބާރާތުގެ4ބުރު ނިމިފައިވާއިރު މިހާތަނަށް މި މުބާރާތުގައި 118 ފަރާތަކުން ވަނީ ބައިވެރިވެފައެވެ\nމުބާރާތުގެ6ވަނަ ބުރު އަންގާރަ ދުވަހު (6 ޖުލައި 2021) ފެށޭނެއެވެ. 6ވަނަ ބުރުގައި ހިމެނޭނީ ސެމީ ފައިނަލްގެ 2މެޗެވެ. މުބާރާތުގެ ބައިވެރިންގެ ޖުމްލަ ޕޮއިންޓް ޓޭބަލް އަދި ރައުންޑްގެ ޕޮއިންޓް ޓޭބަލް ބަލާލެވޭ ލިންކު އެމް.އެން.ޔޫ.އެސް.ޔޫ ފޭސްބުކް ޕޭޖަށް އަރުވާ މުބާރާތުގެ ޕޯސްޓްތަކާއެކު ހިމެނިފައިވާނެއެވެ.\nTags: އެމް.އެން.ޔޫ.އެސް.ޔޫ ލޮކްޑައުން ޔޫރޯ ފޯރިޔޫރޯ


Qaumee team dubai ah furanee\nގައުމީ ޓީމު ދުބާއީއަށް ފުރަނީ\nކުރިއަށް އޮތް ފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަން މެޗުތަކަށް ތައްޔާރުވުމަށް ގައުމީ ފުޓްބޯޅަ ޓީމުން އަންނައިރު، ހޮނިހިރު ދުވަހުގެ ވަގުތެއްގައި ދުބާއީއަށް ފުރާކަމުގެ މަޢުލޫމާތު ލިބިއްޖެއެވެ.\nމަޢުލޫމާތު ލިބޭގޮތުން ޤައުމީޓީމް ބޭރަށްފުރަނީ ޤައުމީޓީމް މިވަގުތު ކޭމްކޮށްގެންތިބީ ހޮޓެލް ޖެންގައެވެ. އެހެންނަމަވެސް ގައުމީ ޓީމުން މާލޭގެ އެއްވެސް ދަނޑަކަށް ގޮސް ފަރިތަކުރުންތައް ކުރިއަށްގެންދަން ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ހުއްދަ ދީފައިނުވާތީ އިތުރަށް ތަމްރީންތައް ހެދުމަށެވެ.\nކޮލިފައިންގައި ރާއްޖެ ހިމެނޭ ގްރޫޕް އޭގެ ބާކީ ހުރި މެޗުތައް މި މަހުގެ 30 ވަނަ ދުވަހުން ފެށިގެން އަންނަ ޖޫން މަހުގެ 15 ވަނަ ދުވަހުގެ ނިޔަލަށް ޗައިނާގައި ކުޅެން ވަނީ ތާވަލުކޮށްފައެވެ.\nވޯލްޑް ކަޕް ކޮލިފައިން ގްރޫޕް އޭގައި ރާއްޖެ އޮތީ ހަތަރު މެޗުން ހަ ޕޮއިންޓާއެކު ހަތަރު ވަނައިގައެވެ. ގްރޫޕުގެ އެއް ވަނައިގައި އޮތީ ފަސް މެޗުން 15 ޕޮއިންޓާ އެކު ސީރިއާއެވެ.


ފުލުހުންގެ ޤާނޫނުގެ ބިލު – ރައްދު (1)\nއަރުޝީފް\tމެއި 2013\nދިވެހި ފޮންޓް\tފަރުމާ ފޮންޓް\nއެމްވީ އިއްޔު ފޮންޓް\n→ ހުޅުމާލޭ ކޯޓުގެ މައްސަލަ ސުޕްރީމް ކޯޓުން ބެލުން ސިޔާސީ ޕާޓީ ރަޖިސްޓްރީ ކުރެވޭނީ ފަސްހާސް މީހުންނަށް ← ފުލުހުންގެ ޤާނޫނުގެ ބިލު – ރައްދު (1) ތާރީޚް: 1 ނޮވެމްބަރ 2012 ފުލުހުންގެ ޤާނޫނުގެ ބިލު އިއްޔެ ހުށަހެޅުމުން އެކަމުގެ ރާޅުބާނި ދަނީ އުފެދެމުންނެވެ. މަޖިލީހުގެ ބަހުސްގެ ތެރެއިންނާއި އެ ބަހުސްގެ ބޭރުންނެވެ.\nފުރަތަމަވެސް އައި ޙަމަލާއަކީ، މިއީ ސަރުކާރުގެ ތެރެއިންނާއި ފުލުހުންގެ ތެރެއިން ތައްޔާރުކޮށް، ނަޝީދު ހުށަހަޅައިދިން ބިލެކެވެ.\nޖަވާބުގައި ދަންނަވާނީ މިހެންނެވެ.\nއަޅުގަނޑުގެ މަސައްކަތެއްގައި އެހެންމީހެއްގެ ނަން ޖަހަން އަޅުގަނޑު ދީފާނަމެވެ. އެކަމަކު، އެހެންމީހެއްގެ މަސައްކަތެއްގައި އަޅުގަނޑުގެ ނަމެއް އަޅުގަނޑެއް ނުޖަހާނަމެވެ.\nފުލުހުންގެ ބިލެއްގެ މަސައްކަތް އަޅުގަނޑު ފެށީ އިހަކަށްދުވަހަކު ނޫނެވެ.\nމިކަމުގައި ތާރީޚެއް އެބައޮތެވެ.\nއެންމެ ފުރަތަމަ އަޅުގަނޑު މަޖިލީހަށް ހުށަހެޅި ބިލުތަކުގެ ތެރޭގައި ސިފައިންގެ ޤާނޫނަށާއި ފުލުހުންގެ ޤާނޫނަށް އިޞްލާޙެއް ހުށަހެޅީމެވެ. ވަކި ދެ އިޞްލާޙުގެ ގޮތުގައެވެ. 2009 ވަނަ އަހަރުގެ ތެރޭގައެވެ.\nސިފައިންގެ ޤާނޫނަށް ހުށަހެޅި އިޞްލާޙަކީ، ޗީފް އޮފް ޑިފެންސް ފޯސް ވަކިކުރުމުގައި މަޖިލީހުގެ 241 ކޮމިޓީގެ ދައުރެއް އޮންނަގޮތް ހެދުމަށް ހުށަހެޅި އިޞްލާޙެކެވެ. ފުލުހުންގެ ޤާނޫނަށް ހުށަހެޅި އިޞްލާޙަކީ، ކޮމިޝަނަރ އޮފް ޕޮލިސް ވަކިކުރުމުގައި މަޖިލީހުގެ 241 ކޮމިޓީގެ ދައުރެއް އޮންނަގޮތް ހެދުމަށް ހުށަހެޅި އިޞްލާޙެކެވެ.\nސިފައިންގެ ޤާނޫނަށް ހުށަހެޅި އިޞްލާޙަށް މަޖިލީހުގެ ތެރެއިން އިޞްލާހުތަކެއް ހުށަހެޅުނެވެ. އެ އިޞްލާހުތަކަށް ވޯޓަށް އެހުމުގައި، ގޮތެއްވިއެވެ. އަޅުގަނޑު އެ ބިލު އަނބުރައެއް ނުގެންނަމެވެ. އެކަމަކު، އެދުވަހު، އެ ބިލަށް މަޖިލީހުގެ ތެރެއިން އެވީގޮތެއްވެ، އެ ބިލު މަޖިލީހުގެ ތެރެއިން ބައިގެން ދިޔައީއެވެ.\nސިފައިންގެ ޤާނޫނަށް ހުށަހެޅި އިޞްލާޙަށް އެހެންވީތަން ފެނުމުންނާއި، އެ ބިލުގެ ބަހުސްގެ މަރުޙަލާގައި ވިސްނައިގަނެވުނު ކަންކަމުގެ އަލީގައި، ފުލުހުންގެ ޤާނޫނަށް އަޅުގަނޑު ހުށަހެޅި އިޞްލާޙާމެދު އަޅުގަނޑުގެ ވިސްނުން ބަދަލުވިއެވެ.\nއަދި، ފުލުހުންގެ ޤާނޫނަށް އިޞްލާޙު ގެނައުމުގެ ބިލު ހުށަހެޅުމަށް މަޖިލީހުގައި ފުރުޞަތު ލިބުމުން، އަޅުގަނޑު ދެތިން އެއްޗެއް ދެންނެވުމަށްފަހު އެ ބިލު އަނބުރާގެނައީއެވެ.\nއަޅުގަނޑު ދެންނެވި އެއް ވާހަކައަކީ، ފުލުހުންގެ ޤާނޫނަށް އިޞްލާޙު ގެނައުމަށް ބަލަންޖެހެނީ، ފުލުހުންގެ ވެރިޔާ ޢައްޔަނުކޮށް، ވަކިކުރުމުގެ އުސޫލަށް އެކަނި ނޫންކަމަށެވެ. އެއަށްވުރެ ބޮޑަށް އެ ޤާނޫނަށް ބަލަންޖެހެއެވެ. އަދި، އެގޮތަށް އެ ޤާނޫނަށް ބެލުމަށްފަހު، ތަފްޞީލު އިޞްލާޙުތަކެއް ހުށަހަޅަން ބޭނުމެވެ. އަދި، އެކަން އަޅުގަނޑު ކޮށް، ފުލުހުންގެ ޤާނޫނަށް ތަފްޞީލު އިޞްލާޙެއް އަޅުގަނޑު ހުށަހަޅާނަމެވެ.\nފުލުހުންގެ ޤާނޫނަށް ފުންކޮށް ބަލަންފެށީ އެހިސާބުންނެވެ. އަދި، އެގޮތުންފެށި މަސައްކަތުގެ ތެރެއިން އުފެއްދި ފުރަތަމަ ސްކެޗް ޗާޓު އަޅުގަނޑު ތައްޔާރުކުރީ، ސްކޮޓްލެންޑްގެ ފުލުހުންނަށް ތަމްރީނުދިނުމުގައި އުޅުނު އަދި ދިވެހި ފުލުހުންގެ އިދާރާއަށްވެސް ފަންނީ އެހީ ދީއުޅުނު ބްރޫސް މިލްނާއާ ގުޅިގެންނެވެ.\nއެ ސްކެޗް ޗާޓު ތައްޔާރުކުރުމަށްފަހު، ޕްރޮސިކިއުޓަރ ޖެނެރަލް ބައްލަވާލައްވަން 2010 ގެ ކުރީކޮޅު އެ ޗާޓުގެ ކޮޕީއެއް އަޅުގަނޑު އެރުވީމެވެ.\nއެ މަސައްކަތް އެދުވަހުން ފެށިގެން ކުރަމުންދާތާ މިވީ ގާތްގަނޑަކަށް ދެ އަހަރެއްހާ ދުވަހެވެ.\nފުލުހުންގެ އުސޫލުތަކާއި ކަމާގުޅޭ ހަމަތައް ދިރާސާކޮށް، ފުލުހުންގެ ސިކުނޑީގެ ތެރެއަށް ވަނުމަކީ، ފަސޭހަކަމެއް ނޫނެވެ. އަދި، އެކަމާ ގުޅޭގޮތުން ހަދަންޖެހޭ ރިސަރޗް ހެދުމަކީވެސް ފަސޭހަކަމެއް ނޫނެވެ. އަދި، ރިސަރޗުން ދަސްވާ އެއްޗެއްގެ މައްޗަށް ބިނާކޮށް، ދިވެހިރާއްޖެއާގުޅޭ ފުލުހުންގެ ޚިދުމަތުގެ އާ މޮޑެލެއް ތައްޔާރުކުރުމަކީވެސް ފަސޭހަކަމެއް ނޫނެވެ. ފުލުހުންނަށް ފުލުހުންގެ މަސައްކަތް ރަނގަޅަށް ކުރެވޭނެގޮތަށް، އެކަމަކު ރައްޔިތުންގެ ޙައްޤުތަކަށް ބެލިގެން، އެ މޮޑެލް ބެލެންސް ކުރުމަކީވެސް ފަސޭހަކަމެއް ނޫނެވެ.\nއަދި، އެ މޮޑެލް އަޅުގަނޑުގެ ވިސްނުމުގައި ބައްޓަންކުރެވުނުގޮތް އެހެންމީހުންނަށް އަންގައިދިނުމަށްޓަކައި 130 ޞަފްޙާގައި ލިޔެދިނުމަކީވެސް ފަސޭހަކަމެއް ނޫނެވެ. އަދި، އެ ލިޔާ އެއްޗެއް، ސާފު ދިވެހިބަހުން، އެންމެންނަށް އެނގޭނެ ފަސޭހަ ދިވެހިބަހުން ލިޔެދިނުމަކީވެސް ފަސޭހަކަމެއް ނޫނެވެ.\nފުލުހުންގެ ޚިދުމަތުގެ ބިލު 2012 ގެ ނަމުގައި، ފުލުހުންގެ އާ ބިލު، އަޅުގަނޑު ޢާންމުކުރިއިރު، މިއަހަރު އެކަނިވެސް، އެ ބިލުގެ މަސައްކަތްކުރުމަށް މެދުކެނޑުމެއްނެތި5މަސްދުވަސްވަރު ހޭދަކޮށްފައިވާނެއެވެ.\nއެހެންކަމުން، އެއީ، ސަރުކާރުގެ ބިލެއް ކަމަށް، ނުވަތަ ފުލުހުން ތައްޔާރުކުރި ބިލެއް ކަމަށް ދެކެވޭ ވާހަކައަކީ، ޙަޤީޤަތާ ވަރަށް ވަރަށް ދުރު ވާހަކައެކެވެ.\nތެދެކެވެ. ބިލު ތައްޔާރުކުރުމުގައި، ގިނަ ބަޔަކާ އެކިފަހަރު އަޅުގަނޑު މަޝްވަރާކޮށްފައިވާނެއެވެ. ތަންކޮޅެއްކުރިން ފުލުހުންގެ ޚިދުމަތުގައި އުޅުއްވި ބޭފުޅުންނާ އަޅުގަނޑު މަޝްވަރާކޮށްފައިވާނެއެވެ. މިސާލަކަށް ކެޕްޓަން ލަޠީފެވެ. ނުވަތަ ކުރީގެ ޑީސީޕީ އިބްރާހީމް ލަތީފެވެ.\nމިހާރު ފުލުހުންގެ ޚިދުމަތުގައި ތިއްބެވި ގިނަ ޢަދަދެއްގެ އޮފިސަރުންނާއެކު ގިނައިރުތަކެއްވަންދެން ބައްދަލުވެ މަޝްވަރާކޮށްފައިވާނެއެވެ. މިސާލަކަށް މިހާރުގެ ކޮމިޝަނަރ ރިޔާޒާއި ޑީސީޕީ ވަޙީދާއި އެހެން އިސް ރޭންކުތަކުގެ އޮފިސަރުންނެވެ. އޭގެތެރޭގައި ވަކިން ޚާއްޞަކޮށް، ސުޕްރިންޓެންޑެންޓް އޮފް ޕޮލިސް މުޙަންމަދު ރިޔާޒެވެ.\nމިފަހުން، ފުލުހުންގެ ޚިދުމަތުން ވަކިވި، ނުވަތަ ވަކިކުރި ބައެއް ފުލުހުންގެ ތެރެއިން ބައެއް އޮފިސަރުންނާވެސް އަޅުގަނޑު މަޝްވަރާކޮށް ޚިޔާލު ހޯދާފައިވާނެއެވެ. މިސާލަކަށް އެމްސީ ޙަމީދެވެ.\nއެހެން ވާހަކައެއްވެސް މިތާނގައި ދަންނަވާލަފާނަމެވެ. އެމްސީ ޙަމީދު ހައްޔަރުކުރި ދުވަހުގެ ކުރީދުވަހު، އޭނާ އިންނެވީ އަޅުގަނޑުގެ އޮފީހުގައި އަޅުގަނޑުގެ ބިލުގައި ހުރި އޭނާއަށް ފާހަގަކުރެވޭ މައްސަލަތައް ކިޔައިދެއްވާށެވެ.\nއެހެންކަމުން، މި ބިލު އެކުލަވާލުމުގައި ފުލުހުންގެ ތަފާތު ވިސްނުމުގެ ބޭފުޅުންނާއި، ފުލުހުންގެ ތަފާތު ޒަމާނުގެ ބޭފުޅުންނާ އަޅުގަނޑު ބައްދަލުކޮށް، ޚިޔާލު ހޯދާފައިވާނެއެވެ.\nއަދި ހަމައެހެންމެ، ޕްރޮސިކިއުޓަރ ޖެނެރަލާވެސް މަޝްވަރާކޮށް ޚިޔާލު ހޯދާފައިވާނެއެވެ.\nބައެއް އަމިއްލަ ޖަމާޢަތްތަކާއެކު ބައްދަލުވުންތައް ބާއްވައި، ޚިޔާލު ހޯދާފައިވާނެއެވެ.\nއިންސާނީ ޙައްޤުތަކުގެ ބޭފުޅުންނާއި ވަކީލުންނާއެކު މަޝްވަރާކޮށް ޚިޔާލު ހޯދާފައިވާނެއެވެ.\nސިޔާސީ ފަރާތްތަކާއެކު މަޝްވަރާކޮށް ޚިޔާލު ހޯދާފައިވާނެއެވެ.\nއެކަމަކު، ޔަޤީންކަށަވަރު އެއްކަމެއް ދަންނަވާނަމެވެ. މި ބިލަކީ، އެއިން އެއްވެސް ބޭފުޅަކު ބޭނުންފުޅުވި ހުރިހާ ކަމެއް ހަމައެގޮތަށް ހިމަނައިދީ ތައްޔާރުކޮށްފައިވާ ބިލެއް ނޫނެވެ. މި ބަލަކީ، ހުރިހާގޮތަކުންވެސް އަޅުގަނޑުގެ އަމިއްލަ މަސައްކަތެކެވެ. އަމިއްލަ މޮޑެލެކެވެ. އަމިއްލަ ޚިޔާލެކެވެ. އަމިއްލަ އަތުން ލިޔުނު އެއްޗެކެވެ.\nސަރުކާރުގެ އެއްޗެއް ކަމަށް ދެކެވޭ ވާހަކައާ ގުޅޭގޮތުން ދަންނަވަން އޮތް އެހެން ވާހަކައެއްވެސް އެބައޮތެވެ.\nޙަޤީޤަތަކީ، ސަރުކާރުގެ އެއްވެސް ބޭފުޅަކު، މި ބިލާ ގުޅޭގޮތުން އަޅުގަނޑާ އެއްވެސް ވާހަކައެއް ނުދައްކަވައެވެ. އަޅުގަނޑުވެސް އެ ބޭފުޅުންނާ މި ބިލުގެ ވާހަކައެއް ނުދައްކަމެވެ.\nމިސާލަކަށް ދަންނަވާނަމަ، ހޯމް މިނިސްޓަރ ޖަމީލަކީ، އަޅުގަނޑުގެވެސް ރަޙްމަތްތެރި ބޭފުޅެކެވެ. ބައެއް ކަންކަމުގެ ވާހަކަވެސް ދެކެވޭ ބޭފުޅެކެވެ.\nއެކަމަކު، އަދިއަދަށްވެސް، މި ބިލުގެ ވާހަކައެއް އަޅުގަނޑުމެން ދެމީހުންނެއް ނުދައްކަމެވެ. އަޅުގަނޑުވެސް ނުދަންނަވަމެވެ. އެބޭފުޅާވެސް ނާއްސަވައެވެ.\nމި ބިލާ ގުޅޭގޮތުން ސަރުކާރުގެ ޕޮޒިޝަން އޮތީ ކިހިނެއްކަމެއް އަޅުގަނޑަކަށް ނޭނގެއެވެ.\nސީޕީގެ އިންޓަރވިއުއެއްގައި މި ބިލުގެ މައިގަނޑު ކަންކަމަށް ތާއީދުކުރައްވާކަމަށް ހަވީރު ނޫހުގައި ތަންކޮޅެއް ކުރިން ލިޔެފައި އޮއްވާ ދުށީމެވެ.\nއެހެންނަމަވެސް، ސަރުކާރުގެ ޕޮޒިޝަން އަންނާނީ، އަދި، އެހެން ހިސާބަކުން އެހެންނޫންތޯއެވެ. އެހިސާބުގެ ވިސްނުން ހުރިގޮތެއްގެ ޚަބަރެއް އަޅުގަނޑަކަށް ނެތެވެ.\nމި ބިލަކީ، ސަރުކާރުގެ ބިލެއްކަމަށް ދެކެވޭ ވާހަކައަށް އެކަށީގެންވާ މިންވަރެއްގެ ޖަވާބެއް އެރުވިއްޖެކަމަށް ދެކެމެވެ.\nދުވަހުގެ މުތް”ދިމާވާނެ ހުރިހާ ހުރަހަކަށް ވިސްނާ އެ ހުރަސްތައް ނައްތާލުމަށް، ފުރަތަމަ ގޮތްގޮތް ހޯދަން އުޅެންޖެހޭނަމަ، އެއްކަމެއް ކުރާކަށްވެސް ނޫޅެވޭނެއެވެ.“\nމައްޗަށް މުހަންމަދު ނަޝީދު 2012 ©


"Aa visnumakun Dhivehi India aproach kuran jehey"\n"އާ ވިސްނުމަކުން ދިވެހި އިންޑިއާ އެޕްރޯޗް ކުރަންޖެހޭ"\nއިންޑިއާ ހައިކޮމިޝަނަރު އަކިލޭޝް މިޝްރާ\nމިޝްރާ އަވަސްގެ ނޫސްވެރިންނާ ބައްދަލު ކުރައްވަނީ -- އަވަސް ފޮޓޯ: އަފްޝީން ނަސީރު\nއިންޑިއާކީ ރާއްޖޭގެ ގާތް އެކުވެރިއެކެވެ. މި ސަރަހައްދުގެ އެންމެ ބޮޑު ބާރެވެ. އިންޑިއާއިން ރާއްޖެއަށް ކަނޑައަޅުއްވާފައި ހުންނަވާ ހައި ކޮމިޝަނާ ވެސް ވަނީ ވަރަށް އާދަޔާހިލާފު ބޭފުޅަކަށެވެ. މިހާރު އެ މަގާމުގައި ހުންނެވި އާކިލޭޝް މިޝްރާ އަކީ ވެސް އާދައިގެ ބޭފުޅެއް ނޫނެވެ. ދިވެހިންނާއި ގުޅުން ބޭއްވުމަށް އިސްކަންދެއްވާ ބޭފުޅެކެވެ.\nދިވެހި ބަހަށް ލޯބި ކުރައްވާ ވަރަށް ސާދާ އަދި ސަމާސާވެސް ބޭފުޅެކެވެ. ނޫސްވެރިންނާ ރަހުމަތްތެރި ވެސް ބޭފުޅެކެވެ. އޭނާ ވަނީ މިދިއަ ހަފުތާގައި އަވަސްގެ އިނގިރޭސި ޑެސްކުގެ ރުޝްދާ ރަޝީދާއި ޖައިލަމް މުހައްމަދު ހައިކޮމިޝަނަށް ޒިޔާރަތް ކުރުމުން ދިވެހި ބަހުން މަރުހަބާ ކިޔައި އަވަސް އަށް އިންޓަވިއުއެއް ވެސް ދެއްވާފަ އެވެ. ތިރީގައި އެވަނީ އެ އިންޓަވިއުގެ ބައެއް ސުވާލުތަކާއި އާކިލޭޝް މިޝްރާ ދެއްވި ބައެއް ޖަވާބެވެ.\nރާއްޖެއަށް ކަނޑައަޅުއްވާ އިންޑިއާގެ ހައި ކޮމިޝަނާގެ މަގާމަށް އައްޔަން ކުރެއްވުމުން އެންމެ ފުރަތަމަ ކުރެއްވުނީ ކޮންކަހަލަ އިހްސާސްތަކެއްތޯ؟ މިހާތަނަށް މި މަގާމު ފެނުނީ ވަރަށް ހޫނުކޮށް ނޫންތޯ؟\nއައްސަލާމު އަަލައިކުމް އަދި މަރުހަބާ! އެންމެ ފުރަތަމަވެސް ދިވެހިންނާއި އިތުރަށް ގުޅުމަށް ތިޔަ ދިން ފުރުސަތަށް ވަރަށް ބޮޑަށް ޝުކުރިއްޔާ!\nރާއްޖެއަށް ކަނޑައަޅުއްވާފައި ހުންނަވާ ހައިކޮމިޝަނަރުގެ މަގާމަށް އައްޔަންކުރުމުން އަޅުގަނޑަށް ލިބިގެންދިޔައީ ވަރަށް ވެސް ބޮޑު އުފަލެއް. ރާއްޖެއަކީ އަކީ ވަރަށް މުހިއްމު ގައުމެއް. ޓޮރޮންޓޯގެ ކޮންސަލް ޖެނެރަލްގެ މަގާމުގައި ހުރުމުގެ ކުރިން، އަޅުގަނޑު ތިން ގައުމެއްގައި މަސައްކަތްކުރިން މިޝަންގެ ޑެޕިއުޓީ ހެޑްގެ ގޮތުގައި. މަގާމުގެ ކުރިއެރުން ލިބުނީ ރާއްޖެއަށް ވަޒީފާ ބަދަލު ކުރުމުން. ރާއްޖެއަށް އައުމަކީ ލިބުނު ވަރަށް ބޮޑު ޝަރަފެއް. އަޅުގަނޑު ރާއްޖެއަށް އައިން 2011 ވަނަ އަހަރު ސާކް ސަމިޓަށް، އޭރު ވެސް ރާއްޖޭގެ ތަފާތު ރީތިކަމާއި ދިވެހިންގެ ހިތްހެޔޮކަމާއި އަޅާލުމާއި މެހުމާންދާރީ އޮތީ އަޅުގަނޑަށް ތަޖުރިބާ ކުރެވިފައި.\nމަގާމުގައި މިވީ ދުވަސްކޮޅުގެ ތެރޭގައި ދިވެހިންނާއި ދިވެހި މީޑިއާއެކު ވަރަށް ރަނގަޅު ގުޅުމެއް މަނިކުފާނު ވަނީ އުފައްދާފައި، ރާއްޖެ ސިފަ ކުރަނީ ކިހިނެއް؟\nތެދު ވާހަކައެއް. އަޅުގަނޑާއި އަޅުގަނޑުގެ އަންހެނުންނަށް ދިވެހިން ކީ މަރުހަބާ އާއި އަދާކުރި އިހްތިރާމަށް ޝުކުރުވެރިވަން. ރާއްޖޭގެ ހއ. އިން އައްޑޫއަށް ކުރި ދަތުރުތަކުން ވެސް ދިވެހިންގެ ހިތްހެޔޮކަމާއި އަޅާލުމާއި ހޮސްޕިޓާލިޓީ ފެނިގެންދިޔަ. އިންޑިއާ އާއި ދިވެހި ރައްޔިތުންގެ މެދުގައި އޮތް ގުޅުމަކީ ސަގާފީ، ރޫހާނީ ގުޅުމެއް. މިހާތަނަށް ރާއްޖޭގައި ހޭދަކުރި ދުވަސްތަކަކީ ވަރަށްވެސް އުފާވެރި، ހިތްހަމަޖެހޭ އަދި ހަނދާނުން ފިލުވާލަން އުނދަގޫވާނޭ ދުވަސްތަކެއް. އެކަމަށް ދިވެހިރާއްޖެ އާއި ދިވެހި ރައްޔިތުންނަށް ވަރަށްވެސް ބޮޑަށް ޝުކުރު އަދާކުރަން. ހުރިހާ އެންމެންނަށް ވަރަށްވެސް ބޮޑަށް ޝުކުރިއްޔާ. ދަރުމަ ހުރި!\nއިންޑިއާ ހައިކޮމިޝަނުން ރާއްޖޭގައި މިހާރު ކުރިއަށް ގެންދާ މަޝްރޫއުތަކަކީ ކޮބާ؟\nރާއްޖެ އާއި އިންޑިއާގެ މެދުގައި އޮތް ގުޅުމަކީ އެތަށް ގޮތަކުން ގުޅިފައިވާ ގުޅުމެއް. ދެ ސަރުކާރުގެ މެދުގައި ގާއިމްކޮށްފައިވާ ޑިޕްލޮމެޓިކް ގުޅުމުގެ އިތުރަށް ދެގައުމުގެ ރައްޔިތުންގެ މެދުގައި ވެސް ގުޅުންތަކެއް ގާއިމްވެފައިވޭ. އިންޑިއާ އިން މިހާރު އެހީތެރިވަމުންދަނީ ދިފާއި ދާއިރާއިންނާއި ކެޕޭސިޓީ ބިލްޑިން، ތައުލީމާއި ތަމްރީންގެ އިތުރުން ސަގާފީ އަދި ޔޫތް އެކްސްޗޭންގ ޕްރޮގްރާމްތައް. ކޮންމެ އަހަރަކުވެސް އިންޑިއާ އިން ރާއްޖެއަށް 270 އާއި 275 އާ ގާތަށް ތަމްރީނާއި ތައުލީމްގެ ފުރުސަތުތައް ފޯރުކޮށްދެވޭ. އިންދިރާ ގާންދީ މެމޯރިއަލް ހޮސްޕިޓަލް ތަރައްގީ ކުރުމުގެ މަސައްކަތް ސަރުކާރުން ދަނީ ކުރަމުން. މާފިލާފުށީގެ އެމްއެންޑީއެފް ކޮމްޕޮސިޓް ޓްރެއިނިން ސެންޓަރު މިހާރު ވަނީ ނިމިފަ. ކޯސްޓަލް ރާޑާ ސިސްޓަމްގެ މަސައްކަތް ވަރަށް އަވަަހަށް ފެށޭނެ. ޑިފެންސް މިނިސްޓްރީގެ އާ އިމާރާތާއި އިންސްޓިޓިއުޓް އޮފް ސެކިއުރިޓީ އެންޑް ލޯ އެންފޯސްމަންޓް ސްޓަޑީޒްގެ މަސައްކަތް ވެސް ވަރަށް އަވަހަށް ފެށޭނެ ކަމަށްވެސް އުންމީދު ކުރަން.\nމަނިކުފާނުގެ ދައުރުގައި އިންޑިއާ އާއި ރާއްޖޭގެ ގުޅުން އިތުރަށް ބަދަހި ކުރަން ކުރިއަށް ގެންދާނެ ގޮތްތަކަކީ ކޮބައިތޯ؟\nދެގައުމުގެ މެދުގައި އޮތް ގުޅުމަކީ ވަރަށްވެސް ތާރީހީ ގުޅުމެއް. ހަަމައެކަނި ރަސްމީ، ޑިޕްލޮމެޓިކް ގުޅުންތަކުގެ މައްޗަށް ބިނާވެފައި އޮތް ގުޅުމެއް ނޫން އެއީއަކީ. އަޅުގަނޑުގެ އެންމެ ބޮޑު އުންމީދަކީ މި ގުޅުން އިތުރަށް ހަރުދަނާކުރުން. އަޅުގަނޑު މިހާރު ކުރަމުންދާ މަސައްކަތްތަކީ ދެގައުމަށް ވެސް ފައިދާ ހުރި ގުޅުންތައް ތަރައްގީ ކުރުމަށް އާ ވިސްނުންތަކެއް ތައާރަފް ކުރުން. ހާއްސަކޮށް، ވިޔަފާރި އާއި ތައުލީމް، ސިއްހީ ހިދުމަތާއި ޓޫރިޒަމާއި ސަގާފަތް، މުނިފޫހިފިލުވުން، އައިޓީ އަދި އިނޮވޭޝަންގެ ދާއިރާއިން. މީގައި އެންމެ ފައިދާ ބޮޑުވާނީ ދިވެހިންނަށް ބޭނުންޖެހިފައިވާ ދާއިރާތަކުން މަސައްކަތްކުރަން ފެށުމުން. އޭރުން ދިވެހިންގެ ތެރޭގައި ވަޒީފާގެ ފުރުސަތުތައް ގިނަވެ ދިވެހިން ބާރުވެރިވާނީ. އަޅުގަނޑު ގޮވާލަން އާ ވިސްނުންތަކާއެކު އަޅުގަނޑުމެންނަށް އެޕްރޯޗް ކުރަން، ހާއްސަކޮށް ރާއްޖޭގެ ޕްރައިވެޓް ސެކްޓަރަށް. ރާއްޖޭގެ ކޮންމެ ސަރަހައްދަކުން އަޅުގަނޑަށް ފެނިގެންދިޔައީ އިގްތިސާދީ ތަރައްގީގެ ދުވެލި، ރާއްޖޭގެ ސިއްހީ ދާއިރާގެ ތަރައްގީ، ރާއްޖޭގެ ތައުލީމީ ދާއިރާގެ ތަރައްގީ، ދިވެހި ޒުވާނުންގެ ކްރިއޭޓިވިޓީ އާ ޓެލެންޓް. ދިވެހިންނާއި ގުޅިގެން ދެގައުމުގެ ގުޅުން އިތުރަށް ހަރުދަނާ ކުރުމަށް އެތައް ފުރުސަތުތަކެއް އަޅުގަނޑަށް ފެނިގެންދޭ،\nބައެއް ފަރާތްތަކުން ބުނޭ ރާއްޖެ އާއި އިންޑިއާގެ ގުޅުން ވޭތުވެދިޔަ އަހަރުތަކުގެ ތެރޭގައި ހީނަރުވެފައިވާ ކަމަށް. ގަބޫލުފުޅު ކުރައްވަންތޯ؟\nރާއްޖެ އާއި އިންޑިއާގެ ގުޅުމަކީ ތާރީހީ، ސަގާފީ، ރޫހާނީ ގުޅުމެއް، އެތަށް އަހަރުތަކެއް ވެފައިވާ ގުޅުމެއް. ދެގައުމުގެ އިންޓްރެސްޓްސްތަކުގެ އެއްވެސް އިޝޫއެއް ނެތް. ދެ ގައުމުގެ ސަލާމަތާއި ސެކިއުރިޓީ އަކީ ގުޅިފައިވާ ކަންކަން. ދެ ގައުމުގެ ރައްޔިތުންގެ ގުޅުން ކުރިއަށް އޮތް އަހަރުތަކުގެ ތެރޭގައި އަދިވެސް ދާނީ ބަދަހިވަމުން، އިންޝާﷲ! ކޮންމެ ގުޅުމަކީވެސް އެ ގުޅުމެއް ތަރައްގީ ކުރަން މަސައްކަތް ކުރަންޖެހޭނެ ގުޅުމެއް. އެކަން އަޅުގަނޑުމެން ކުރާނަން. އެކަން ކުރާނީ އިހްތިރާމާއެކު. ދެފުށް ފެންނަ ގޮތަށް. ދެފަރާތުގެ ކަންބޮޑުވުންތަކާއި އިންޓްރެސްޓްތަކަށް އިހްތިރާމް ކުރުމާއެކު.\nބައިނަލްއަގްވާމީ ކަންކަމުގައި އިންޑިއާ އިން ރާއްޖެއާއި މެދު އަމަލުކުރާ ސްޓޭންޑްސްއަކީ ކޮބާތޯ؟\nދެގައުމުގެ މެދުގައި އޮތް ގުޅުމަށް އިންޑިއާ އިން އަބަދުވެސް އިހްތިރާމްކުރަން. ގިނަ ކަންކަމުގައި ރާއްޖެއާއެކު އަބަދުވެސް މަޝްވަރާ ކުރަމުން މިދަނީ. އިންޑިއާގެ 'ނެއިބަހުޑް ފަސްޓް' ޕޮލިސީގެ ދަށުން ރާއްޖެއަށް އަބަދުވެސް އިސްކަން ދެން. ރާއްޖޭގެ ކޮންމެ ސަރުކާރެއް ވެސް ދަނީ 'އިންޑިއާ ފަސްޓް' ޕޮލިސީ އަށް އިސްކަންދެމުން. އެކަމަށް އިންޑިއާ އިން ވަރަށް ބޮޑަށް ޝުކުރުވެރިވަން. އެހެންކަމުން، އިންޑިއާ އިން އަބަދުވެސް ރާއްޖެއަަށް ބޭނުން ޖެހިފައިވާ ކަންކަމުގައި އިސްކަންދޭނެ. ދެގައުމުގެ ރައްޔިތުންގެ ލާބައާއި އަމާންކަމާއި ސަލާމަތަށް މަސައްކަތްކުރުމަށް އަޅުގަނޑުމެން ތައްޔާރަށް ތިބޭނެ.\nބޮޑުވަޒީރު ނަރެންދްރަ މޯދީ ވަނީ އިގްތިސާދީ ބައިވަރު މަޝްރޫއުތަކެއް ފައްޓަވާފައި. މި މަޝްރޫއުތަކުން ރާއްޖެއަށް ދަސްކުރެވިދާނޭ ކަންކަމަކީ ކޮބައިތޯ؟\nބޮޑުވަޒީރު މޯދީ ވަނީ އިންޑިއާ އަށް އާ ދިރުމެއް ގެނެސްދެއްވާފައި. އެމަނިކުފާނުގެ ވިޝަނަކީ މޮޑަން އިންޑިއާއެއް. ޓްރާންސްޕޭރަންސީ، އެކައުންޓަބިލިޓީ، އެފިޝަންސީ އަދި ޕޮލިސީ ރިފޯމްގެ މައްޗަށް ބިނާވެފައިވާ އިންޑިއާއެއް. މި އިންޑިއާ އަކީ ވިޔަފާރިކުރަން އަދި އިންވެސްޓް ކުރަން ފަސޭހަ އިންޑިއާ އަކަށް ވެގެންދާނެ. ބޮޑުވަޒީރު މޯދީގެ ލީޑަޝިޕްގެ ދަށުން އިންޑިއާ ވެގެންދާނީ އަލިގަދަ ތަރިއަކަށް، ނަމޫނާ ގައުމަކަށް.\nއިންޑިއާ އާއި ރާއްޖެ އަކީ ސައިޒުން ވަރަށް ތަފާތު ދެގައުމު. އެހެންނަމަވެސް، އެއްގޮތް ކަންތައް ވަރަށް ގިނަ. ދެގައުމުގެ އިގްތިސާދު ހަލުވި ކަމާއެކު ތަރައްގީވަމުންދޭ. ޒުވާނުންނަކީ ޓެކްނޮލޮޖީ އާ ރައްޓެހި ބައެއް. ފަގީރުކަމާއި އާމްދަނީގެ ފަރަގުން އަރައިގަންނަން މަސައްކަތްކުރާ ދެގައުމު. ދެގައުމަށް ކުރިމަތިވެފައިވާ ގޮންޖެހުމެއް އެއީ ދަތުރުފަތުރާއި ހިދުމަތް ފޯރުކޮށްދިނުމުގެ މައްސަލަ. ބޮޑުވަޒީރު މޯދީގެ ގިނަ މަޝްރޫއުތަކުން ސްކިލް ޑިވެލޮޕްމަންޓާއި، ޓެލެމެޑިސިން، ގްރީން ޓެކްނޮލޮޖީ އަކީ ރާއްޖެއަށް ބޭނުންކުރެވޭ ކަންކަން.\nއިންޑިއާ ތަރައްގީވަމުން ދާވަރަކަށް ދިވެހި ވިޔަފާރިވެރިންނަށް ވެސް އިތުރު ފުރުސަތުތަކެއް ފަހިވެގެންދާނެ އަދި، ރާއްޖެ އަަންނަ އިންޑިއާ ޓޫރިސްޓުންގެ އަދަދު އިތުރުވެގެންދާނެ. މީގެ ކުޑަ ދުވަސްކޮޅެއްގެ ކުރިން އަޅުގަނޑަށް ފުރުސަތު ލިބިގެންދިޔަ ރާއްޖެ އައި އެއް މިލިއަން ވަނަ ޓޫރިސްޓަށް މަރުހަބާ ކިޔަން. ކަން ދިމާކުރި ގޮތުން އެއީ އިންޑިއާ ރައްޔިތެއް. ވަރަށް އުފާވި ރާއްޖެ އައި އިންޑިއާ ޓޫރިސްޓުންގެ އަދަދު 20 ޕަސެންޓް އިތުރުވިކަން އެނގުމުން.\nއިންޑިއާ ވަނީ ޓެރަރިޒަމަށް އެއްވެސް ޖާގައެއް ނުދޭނެކަމުގެ މެސެޖެއް މުޅި ދުނިޔެއަށް ދީފަ. މީގެ ސަބަބުން މި ސަރަހައްދުގެ ޚާރިޖީ ގުޅުންތަކަށް އަސަރުކުރާނޭ ކަމަށް ދެކެވަޑައިގަންނަވަންތޯ؟\nއިންޑިއާއަށް ޓެރަރިޒަމްގެ ގިނަ ހަމަލާތަކެއް ކުރިމަތިވެފައިވޭ. އެއް ގައުމެއްގެ އުސޫލުތަކެއްގެ ސަބަބުން ގެއްލުންވެފައިވަނީ ހަމައެކަނި އިންޑިއާއަކަށް ނޫން. އެތައް ގައުމަކަށް އޭގެ ގެއްލުން ކުރިމަތިވެފައިވޭ. އެގައުމުގެ އުސޫލުތަކުގެ ސަބަބުން ދެކުނު އޭޝިއާ އާއިމެދު ދެކޭގޮތް ވަނީ ބަދަލުވެފަ. ހާއްސަކޮށް މުސްލިމުންނާއި މެދު. އެހެންކަމުން ސުލްހައަށް މަސައްކަތްކުރާ އަދި ސުލްހައަށް ލޯބިކުރާ ހުރިހާ ގައުމުތަކެއް އެބަޖެހޭ ގުޅިގެން މަސައްކަތްކުރަން، މިކަން ނިމުމަކަށް ގެންނަން. މުޅި ދުނިޔެއިން ވެސް ބަލައިގަނޭ ޓެރަރިޒަމަކީ މުޅި އިންސާނިއްޔަތަށް ކުރިމަތިވެފައިވާ ގޮންޖެހުމެއް. ބައިނަލްއަގްވާމީ މުޖްތަމައު ބަލައިގަންނަ ކަމެއް ނޫން ޓެރަރިސްޓުންނަށް ހިތްވަރާއި ހިމާޔަތް ދިނުން އެއީއަކީ. ޓެރަރިޒަމް ހުއްޓުވުމަށް އިންޑިއާ އާއެކު ގުޅިފައިވާ ގައުމުތައް ކުރާ މަސައްކަތް ކުރިއަށް ގެންދާނަން. މިފަދަ ކަންކަމުގައި ދިވެހި ސަރުކާރުން ވެދޭ އެހީތެރިކަމަށް ޝުކުރު އަދާކުރަން.\nއިންޑިއާ އިންޑިޔާގެ ބޮޑުވަޒީރު މޯދީ އަކިލޭޝް މިޝްރާ\nމި ރާއްޖެއަށް މި އޮތީ ކިހިނެތްވެފައިތަ؟\nކޮންސިއުލޭޓްގެ ބިތްދޮށް ވަރަށް ނުރައްކާ!\nނަޝީދަށް އިންޑިއާ މުސްލިމުންނެއް ނެފެނުނު!\nކޮޗިން ފެރީގެ ދުރުމިއަށް އަރަނީ ސުވާލު؟


ކަރީނާ ކަޕޫރާއި ސާރާ އަލީ ޚާނަކީ ވަރަށް ހުނަރުވެރި، ބޮލީވުޑްގެ ކާމިޔާބު ދެ ބަތަލާއިންނެވެ. މިދެތަރިންގެ މެދުގައި އާއިލީ ގުޅުމެއްވެސް އޮވެއެވެ. ކަރީނާއަކީ ސާރާގެ ބައްޕަ ސައިފް އަލީ ޚާންގެ މިހާރުގެ އަނބިމީހާ ކަމަށްވުމުން، އާއިލީ ގޮތުން ކަރީނާއަކީ ސާރާގެ ދޮންމަންމައެވެ. އެކަމަކު، ދޮންމަންމައަކާއި ދޮންދަރިއެއްގެ މެދުގައި އޮންނަ ގުޅުމަށްވުރެ، އެދެމީހުންގެ މެދުގައި އޮންނަނީ ގާތް އެކުވެރިކަމެކެވެ.\nއެ އެކުވެރިކަން އެތައް އިންޓަވިއުތަކަކުން ވަނީ ފެނިގެންގޮސްފައެވެ. އޭގެތެރެއިން އެއްފަހަރު “ކޮފީ ވިތު ކަރަން” ޝޯގައި ސާރާ ބައިވެރިވުމުން އޭނާއާ ކުރެވުނު ސުވާލަކީ، ކަރީނާއާ ދިމާއަށް މުޚާތަބު ކުރަނީ ކޮންނަމަކުންތޯ އެވެ. މި ސުވާލަށް ޖަވާބުދެމުން 25 އަހަރުގެ ބަތަލާ ބުނީ، އެހެން ކުދިން އެކުދިންގެ ދޮންމަންމައަށް “ޗޯޓީ މާ” (ކުޑަ މަންމަ) ފަދަ މައިވަންތައް ނަންތަކުން މުޚާތަބުކޮށް ހެދިޔަސް، އޭނާ މުޚާތަބު ކުރަނީ ކަރީނާގެ އަސްލު ނަމުން ކަމަށެވެ. އޭގެ ސަބަބެއް ކަމަށް ސާރާ ބުނީ، އޭނާ ކަރީނާ ދެކެނީ ގާތް އެކުވެރިއެއްގެ ނަޒރުން ކަމަށްވާތީއެވެ.\nމީގެ އިތުރުން ބައްޕަ ސައިފް، ސާރާގެ މަންމަ އަމްރީތާ ސިންގާ ވަރިވެ، ކަރީނާއާ ކައިވެނިކުރިޔަސް ސާރާގެ ހިތުގައި އެއްވެސް ދެކޮޅުވެރިކަމެއް ނެތް ކަމަށް ބުންޏެވެ. އޭގެ ބަދަލުގައި އޭނާ ދެކެނީ، ދެ އާއިލާ ލިބިފައިވުމުން ވަަރަށް ނަސީބުވެރި މީހެއްގެ ގޮތުގައި ކަމަށްވެސް ބުންޏެވެ.\nކަރީނާއާއި ސާރާގެ އުމުރުގައި ވަނީ 15 އަހަރުގެ ފަރަގެވެ. އަދި ކަރީނާ ބޮލީވުޑްގައި މަސައްކަތްކުރާތާ އަހަރުތަކެއް ވެފައިވާއިރު، ސާރާ އެ ދާއިރާއަށް ނުކުތީ 2018 ގައެވެ. ސާރާ ހާމަކުރާ ގޮތުގައި، އޭނާގެ ފިލްމީ ކެރިއަރުގައި ކަރީނާގެ ފަރާތުން ބޮޑު އެއްބާރުލުމެއް ލިބެއެވެ.


Saudi gai eh dhuvas therey 47 meehakah dhanjahsai maraifi\nސައުދީގައި އެއް ދުވަސްތެރޭ 47 މީހަކު ދަން ޖައްސައި މަރައިފި\nސައުދި އަރަބިއްޔާގައި މަރުގެ ހުކުމް އިއްވާފައި ތިބި 47 މީހަކަށް އެހުކުމް ތަންފީޒުކޮށްފި އެވެ. އޭގެ ޝީއީންގެ ބޮޑު އިމާމަކު ވެސް ހިމެނެ އެވެ.\nޓެރަރިޒަމްގެ ދައުވާ އުފުލައި މަރުގެ ހުކުމް އިއްވާފައި ހުރި މިމީހުންނަށް ހުކުމް ތަންފީޒުކުރި ކަން ސައުދީގެ އިންޓީރިއާ މިނިސްޓްރީން ވަނީ ކަށަވަރުކޮށްދީފަ އެވެ.\nއެގައުމުގެ އިންޓީރިއަ މިނިންޓްރީން ނެރުނު ބަޔާނެއް ކަމަށްބުނެ ސައުދީގެ ސްޓޭޓް ޓީވީން ގެނެސްދިން ބަޔާނެއްގައި ބުނީ އެމީހުންގެ ތެރޭގައި ނިމްރް އަލް ނިމްރް އަދި އަލްގައިދާ އާއި ގުޅުން އޮންނަ ފާރިސް ބިން ޝުވެލް ހިމެނޭ ކަމަށެވެ.\nނިމްރް އަކީ ޝީއީ ޖަމާއަތުގެ ޝޭހެކެވެ. އޭނާ ހައްޔަރުކުރީ ސަރުކާރާއި ދެކޮޅަށް ކުރި މުޒާހަރާއެއްގައި، ސަލާމަތީ ކަންކަން ބަލަހައްޓަމުންދިޔަ ސިފައިންގެ އަމުރަށް ނުކިޔަމަންތެރިވެގެން 2011 ވަނަ އަހަރެވެ. އޭނާގެ މައްޗަށް މަރުގެ ހުކުމް އިއްވާފައިވަނީ މިދިޔަ އޮކްޓޫބަރު މަހުގެ ތެރޭގައި ސައުދީގެ ސުޕްރީމް ކޯޓުންނެވެ.\nނިމްރްގެ މައްޗަށް މަރުގެ ހުކުމް ތަންފީޒުކުރުމުން އިރާން ވަނީ އެކަމާއި ރުޅިގަދަ ވެފަ އެވެ. އެހެން ނަމަވެސް އެކަމާއި ގުޅިގެން ސައުދީން ބުނީ ސަރުކާރުން ސުންނީންނާއި ޝީއީންނާއި ދެމެދު ތަފާތުކުރުންތަކެއް ނުގެންގުޅޭ ކަމަށެވެ. އަދި މީގެއިތުރުން ސައުދީން ވަނީ އިރާނުން އެކަމުގެ ތެރެއަށް ވަނުމުން ނުރުހުން ފާޅުކޮށް، އެކަމާއި ދެކޮޅަށް އިރާނުން ދައްކާ ވާހަކަތައް ކުށްވެރިކޮށްފަ އެވެ.\nފާރިސް އަލް ޒަހްރާނީ އަކީ ސައުދީގައި ހުރި އެންމެ ބޮޑު ޓެރަރިސްޓު ކަމަށްވަނީ ތުހުމަތުކޮށްފަ އެވެ. އޭނާ ހައްޔަރުކޮށްފައިވަނީ 2004 ވަނަ އަހަރު އެވެ.\nއިންޓީރިއަ މިނިސްޓްރީން ބުނީ މަރުގެ ހުކުމް ތަންފީޒުކުރި މީހުންގެ ތެރޭގައި ހިމެނެނީ ސަރުކާރު އިމާރާތްތަކާއި އާއްމު ސަރަހައްދުތަކަށް ޓެރަރިސްޓު ހަމަލާދިން މީހުންގެ ތެރޭގައި ހިމެނޭ މީހުން ކަމަށެވެ.\nސައުދީގައި މިދިޔަ އަހަރު އެކަނިވެސް 150 މީހުންނަށް މަރުގެ ހުކުމް ތަންފީޒު ކޮށްފަ އެވެ.


Dhekunu dhaairaage Majlis PPM Ticket Maseeh ah Dheefi\nމަސީހު 25 އަހަރަށް މަޖުލީސް ގޮނޑިއަށް ނިކުންނަނީ.\nދެކުނު ދާއިރާގެ މަޖުލިސް ޕީޕީއެމް ޓިކެޓް މަސީހުއަށް ދީފި\n3 ޑިސެމްބަރ 2018, 23:09 |\nކުރިޔަށް އޮތް ރައްޔިތުންގެ މަޖުލީހުގެ ފުވައްމުލަކު އުތުރު ދާއިރާގެ ޕީޕީއެމް ޓިކެޓް އެމްޕީ މަސީހުއަށް ދޭން ޕީޕީއެމްގެ ރައީސް ޔާމީނު ނިންމަވައި ފިއެވެ. ކުރީގެ ރައީސް ޔާމީނު އެގޮތަށް ނިންމައި އިއުލާން ކުރީ މިރޭ ބޭއްވީ ނޫސްވެރިންގެ ބައްދަލުވުމެއްގައެވެ.\nޕީޕީއެމްގެ ރައީސް ވަނީ އެޕާޓީީގައި މިހާރު ތިބި މަަޖުލިސް ހުރިހާ މެންބަރުންނަށް، (24) އަށްް މަޖުލިސް ޓިކެޓް ދޭން ނިންމާފައިވާ އެކަން އިއުލާން ކޮށްފައެވެ.\nމަސީހު ވަނީ ރައްޔިތުންގެ މަޖުލީހުގެ ފުވައްމުލައްކު ގޮނޑި4ދައުރުގައި، 20 އަހަރު ފުރުއްވާފައެވެ. އެންމެ ފަހުން މަސީހު ފުރުއްވި ދައުރުގައި މަޖުލީހުގެ ރައީސްކަމަށް ވަޑައިގެންފައި ވަނީ 28 މެއި 2014 ގައެވެ. ތަފާތު3ފަހަރު މަތިން މަސީހު ރައީސް ވަކިކުރުމަށް އިދިކޮޅު ފަރާތްތަކުން ކުރި މަސައްކަތް ތަކުން ސަލާމަތްވެ ވަޑައިގެން ހުންނެވުނީ މިއަހރު ނޮވެމްބަރު މަހު 1 އަށެވެ. ނޮވެމްބަރު މަހު 1 ގައި މަސީހު މަޖުލީހުގެ ރައީސް ކަމުން އިސްތިއުފާ ދެއްވި އިދިކޮޅުން މަސީހުގެ އިތުބާރު ނެތްކަމުގެ މައްސަލަ މަޖުލީހަށް ވައްދައި މަސީހު ރައީސް ކަމުން ވަކިކުރަން އުޅެމުން ދަނިކޮށެވެ.\nމިރޭގެ ބައްދަލުވުމުގައި ޕީޕީއެމްގެ ރައީސް ވިދާޅުވީ އެޕާޓީން ގާނޫނު އަސާސީއަށް (ކުރިން) ގެނައި އިސްލާހު ތަކަކީ ޒުވާނުންނަށް ފުރުސަތު ތަނަވަސް ކޮށްދިނުމުގެ ގޮތުން ކަމަށެވެ. ނަމަވެސް މަސީހުއަށް އިތުރު ދައުރަކަށް ޓިކެޓް ދިނުމުން އެދާއިރާއަށް ވާދަކުރުމަށް ކެމްޕޭނު ކުރަމުން އައި ޕީޕީއެމްގެ ޒުވާނުންނަށް އެފުރުސަތު ގެއްލޭނެކަން ނުވިސްނުނީ ބާވައެވެ؟\nޕީޕީއެމުން ދެކުނު ދާއިރާގެ ޕްރައިމާރިއެއް ބޭއްވުމަށް އެދި އެޕާޓީގެ ޒުވާނުން ދިޔައީ ސޯޝަލް މީީޑއާގައި ޝުއޫރު ފާޅު ކުރުމުންނެވެ. ނަމަވެސް ޕްރައިމަރީ އަކާއި ނުލައި މަސީހުއަށް ޓިކެޓް ދިނުމަށް ފަހު ވެސް އެޕާޓީގެ ރައީސް ޔާމީނު ވިދާޅުވަނީ އެއީ އެންމެ ހަރުދަނާ ޑިމޮކްރަސީއެއް އޮތް ޕާޓީ ކަމަށެވެ.\nއެޕާޓީން މިރޭ ހާމަކުރި ގޮތުގައި މިހަފުތާ ތެރޭ އަދި ބައެއް ފަރާތްތަކަށް ޕްރައިމަރީއަކާއި ނުލައި ޓިކެޓް ދޭނެއެވެ. އަދި އެއިގެ ފަހުން ޕްރައިމަރީ ބާއްވާނެ ތަންތަން ކަނޑައަޅައި އެކަމަށް ހުޅުވާލާނެ ކަމަށެވެ.\nވުމާއެކު މިހަފުތާ ނިމޭ އިރު ފުވައްމުލަކު އުތުރު ދާއިރާއާއި މެދު ދާއިރާއާއި މެދު ޕީޕިއެމުން ނިންމާ ގޮތެއް އެނގިގެންދާނެ ކަމަށް ބެލެވެއެވެ.\nބެލެވޭ ގޮތުގައި ޕީޕީއެމުން މަޖުލިސް ޕްރައިމަރީއެއް ބެއްވި ކަމުގައި ވިޔަސް ބާއްވާނީ ފުވައްމުލަކު އުތުރު ދާއިރާގައި އެކަންޏެވެ. މެދުދާއިރާގެ ޓިކެޓް ހަސަން ޚާލިދަށް ޕްރައިމަރީ އަކާއި ނުލައި ދޭނެ ކަމަށް ބެލެވެއެވެ.\nމަސީހުގެ އިތުރުން ޕީޕީއެމް އިން ވަނީ އިތުރު 23 ފަރާތަކަށް ޕްރައިމަރީ އަކާއި ނުލާ މިރޭގެ ޖަލްސާގައި ޓިކެޓް ދީފައެވެ. އެފަރާތްތަކަކީ މިހާރުވެސް ރައްޔިތުންގެ މަޖިލީހުގެ މެމްބަރުކަން ކުރައްވަމުން ގެންދަވާ ފަރާތްތަކެކެވެ. އެއީ\nތިނަދޫ ދެކުނު ދާއިރާއަށް ޕީޕީއެމްގެ ޕީޖީ ލީޑަރު އަދި ވިލިމާލެ ދާއިރާގެ މެމްބަރު އަހުމަދު ނިހާން ހުސެން މަނިކު\nގަލޮޅު ދެކުނު ދާއިރާއަށް ދާންދޫ ދާއިރާގެ މެމްބަރު އަހުމަދު އަސްއަދު\nކެލާ ދާއިރާއަށް އަލީ އާރިފާއި\nހޯރަފުށީ ދާއިރާއަށް މުހައްމަދު އިސްމާއިލާއި\nބާރަށު ދާއިރާ އިބްރާހިމް ސުޖާއު\nފުނަދޫ ދާއިރާ އަލީ ސަލީމު\nވެލިދޫ ދާއިރާ އަބްދުﷲ ޔާމީނު\nމިލަންދޫ ދާއިރާ ހަސަން މުފީދު\nއިނގުރާދޫ ދާއިރާ އިބްރާހިމް ފަލާހު\nދުވާފަރު ދާއިރާގެ މެމްބަރު މުހައްމަދު އަލީ\nއޭދަފުށި ދާއިރާ އަހުމަދު ސަލީމް\nނައިފަރު ދާއިރާ އަހުމަދު ޝިޔާމު\nގުރައިދޫ ދާއިރާ އިބްރާހިމް ރިޒާ\nމަހިބަދޫ ދާއިރާ އަހުމަދު ތޯރިގު\nނިލަންދޫ ދާއިރާ ޑރ އަބްދުﷲ ހަލީލު\nފޮނަދޫ ދާއިރާ އަބްދުއްރަހީމް އަބްދުﷲ\nގެމަނަފުށީ ދާއިރާ ޖަމީލް އުސްމާން\nގައްދޫ ދާއިރާ އަހުމަދު ރަޝީދާއި\nމަޑަވެލި ދާއިރާ މުއާޒު މުހައްމަދު\nހުޅުދޫ ދާއިރާއަށް އަހުމަދު ޝާހިދު\nފޭދޫ ދާއިރާއަށް އިބްރާހިމް ދީދީ\nމާފަންނު ދެކުނު ދާއިރާއަށް އަބްދުﷲ ރިފާއު\nމާފަންނު މެދު ދާއިރާއަށް އަސްމާ ރަޝީދު\nއިތުރު ލިޔުންރައްޔިތުންގެ މަޖިލިސްރައްޔިތުންގެ މަޖިލީހުގެ ރައީސްރައްޔިތުންގެ މަޖުލިސް އިންތިޚާބު 2019\nTags: ރައްޔިތުންގެ މަޖިލިސް, ރައްޔިތުންގެ މަޖިލީހުގެ ރައީސް, ރައްޔިތުންގެ މަޖުލިސް އިންތިޚާބު 2019


ދިވެހި ދައުލަތަށާއި، ދިވެހި ސަރުކާރަށާއި ރައްޔިތުންނަށް ވަރަށް އިޚްލާޞްތެރި ޚިދްމަތްތަކެއް ކުރައްވާފައިވާ ބޭފުޅެއް ކަމުގައިވާ އަލްއުސްތާޛު ޢަބްދުﷲ ޙަމީދު އަވަހާރަވުމާ ގުޅިގެން، ރައީސުލްޖުމްހޫރިއްޔާގެ އޮފީހުން ނެރުއްވި ބަޔާން - The President's Office\nދިވެހި ދައުލަތަށާއި، ދިވެހި ސަރުކާރަށާއި ރައްޔިތުންނަށް ވަރަށް އިޚްލާޞްތެރި ޚިދްމަތްތަކެއް ކުރައްވާފައިވާ ބޭފުޅެއް ކަމުގައިވާ އަލްއުސްތާޛު ޢަބްދުﷲ ޙަމީދު އަވަހާރަވުމާ ގުޅިގެން، ރައީސުލްޖުމްހޫރިއްޔާގެ އޮފީހުން ނެރުއްވި ބަޔާން\n19 އޮގަސްޓް 2015، ރިފަރެންސް: 2015/01\nދިވެހި ދައުލަތަށާއި، ދިވެހި ސަރުކާރަށާއި ދިވެހި ރައްޔިތުންނަށް ވަރަށް ދިގު މުއްދަތެއްގައި އިޚްލާޞްތެރި ޚިދްމަތްތަކެއް ކުރައްވާފައިވާ، ނިޝާން ޢިއްޒުއްދީނުގެ ޢިއްޒަތްތެރި ވެރިޔާ ހެންވޭރު މީނާޒް އަލްއުސްތާޛު ޢަބްދުﷲ ޙަމީދު ދެމިއޮތުމުގެ ޢާލަމަށް ދަތުރުކުރެއްވުމަކީ، ދިވެހި ދައުލަތަށާއި ދިވެހި ސަރުކާރަށް ލިބުނު ފޫނުބެއްދޭވަރުގެ ބޮޑު ގެއްލުމެކެވެ. 56 އަހަރަށްވުރެ ދިގު މުއްދަތެއްގައި ސަރުކާރަށް ޚިދްމަތް ކުރައްވާފައިވާއިރު، އެމަނިކުފާނަކީ ސަރުކާރުގެ ބައެއް ވުޒާރާތަކާއި، ތަފާތު އެހެން އެތައް ދާއިރާއެއް ހިންގެވުމުގެ ބުރަ މަސްއޫލިއްޔަތު އުފުއްލަވައި، ހަވާލުކުރެއްވި ކޮންމެ މަސައްކަތެއް ވަރަށް ހީވާގިކަމާއި މުރާލިކަމާއެކީގައި ކުރެއްވި ބޭފުޅެކެވެ. އެމަނިކުފާނުގެ ޚިދްމަތް އެންމެ ބޮޑަށް ފާހަގަކުރެވިގެންދާ އެއް ދާއިރާއަކީ، ރާއްޖޭގެ އަތޮޅުތައް ހިންގުމުގެ ދާއިރާއެވެ. ޢުމުރުން އެންމެ 19 އަހަރުގައި ފާދިއްޕޮޅު އަތޮޅުވެރިކަމަށް ޢައްޔަނުކުރެއްވިއެވެ.\nރައީސް އަލްއުސްތާޛު މައުމޫން ޢަބްދުލްޤައްޔޫމް، ރާއްޖޭގެ ވެރިކަމާ ޙަވާލުވެވަޑައިގަތުމަށްފަހު، މިނިސްޓަރ އޮފް ޕްރޮވިންޝަލް އެފެއާޒްގެ ނައިބުގެ މަގާމުގައި ހުންނަވައިގެން، އަދި ފަހުން މިނސްޓަރ އޮފް ޕްރޮވިންޝަލް އެފެއާޒްގެ މަޤާމުގައި ހުންނަވައިގެންވެސް އަދި އޭގެފަހުން މިނިސްޓަރ އޮފް އެޓޮލްސް އެޑްމިނިސްޓްރޭޝަންގެ މަގާމުގައި ހުންނަވައިގެން ރާއްޖޭގެ އަތޮޅުތައް ހިންގެވުމުގައި ކުރައްވާފައިވާ މަސައްކަތްޕުޅުތަކާއި، އުފުއްލަވާފައިވާ ބުރަ މަސްއޫލިއްޔަތުތަކުގެ މަތިން ހަނދާންކުރަންޖެހެއެވެ. ރާއްޖޭގެ ރަށްރަށަށް ބޭނުންވާ އަސާސީ ޚިދްމަތްތައް، އެ ރަށްރަށަށް ފޯރުކޮށްދެއްވުމުގަޔާއި، އަދި ރާއްޖޭގެ ޙާލަތު އެވަގުތަކު އޮތް ގޮތެއްގެ މައްޗަށް ބައްލަވައި، އަތޮޅުތަކުގެ ތަރައްޤީއަށް އެމަނިކުފާނު ދެއްވި އަހަންމިއްޔަތާއި، ރަށްރަށް ތަރައްޤީ ކުރެއްވުމަށް ކުރެއްވި މަސައްކަތްޕުޅުތަކަކީ، މި ފުރްޞަތުގައި ވަރަށް ޚާއްޞަ ގޮތެއްގައި ފާހަގަކުރަންޖެހޭ ޚިދްމަތްތަކެއްކަމާމެދަކު ޝައްކެއްނެތެވެ.\nމި ފުރްޞަތުގައި، މިނިސްޓަރ އޮފް އެޑިޔުކޭޝަން ކަމުގެ މަޤާމުގައި ހުންނަވައިގެން، ރާއްޖޭގެ ތަޢުލީމުގެ ފެންވަރު މަތިކުރައްވައި ކުރިއެރުއްވުމަށްޓަކައި ތަޢުލީމީ ދާއިރާގައި ކުރެއްވި ހަރުދަނާ މަސައްކަތްޕުޅުތައްވެސް ޚާއްޞަ ގޮތެއްގައި ފާހަގަކުރަމެވެ. ރާއްޖޭގެ ސްކޫލްތަކުގެ ހިންގުމަށް އެމަނިކުފާނުގެ ވަޒީރުކަމުގައި ވަނީ ވަރަށް ބޮޑެތި ބަދަލުތަކެއް ގެންނަވާފައެވެ. އެމަނިކުފާނު ޚާއްޞަ ގޮތެއްގައި ފާހަގަކުރެވިގެން ދިޔައީ، ދަރިވަރުންނަށް ހެޔޮ ނަޞޭޙަތާއި އިރުޝާދުތައް ދެއްވަމުން ގެންދެވި، ހިތްޕުޅުހެޔޮ މުރުޝިދެއްގެ ގޮތުގައެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދު، ސަރުކާރަށް ކުރެއްވި ޚިދްމަތްތަކަށް ބަލާއިރު، 1964 ވަނަ އަހަރު ރައީސް އިބްރާހީމް ނާޞިރު ފެށްޓެވި އެއަރޕޯޓް ހެދުމުގެ މަސައްކަތުގައި ޢަމަލީގޮތުން ބައިވެރިވެވަޑައިގެން ކުރެއްވި މަސައްކަތްޕުޅުތައްވެސް ފާހަގަކޮށްލަންޖެހެއެވެ. އެކަމުގެ އެންމެ އިސްބޭފުޅެއްގެ ގޮތުގައި ހުންނަވައިގެން ހީވާގިކަމާއެކު ކުރެއްވި ބުރަ މަސައްކަތްޕުޅުތަކުގެ ހަނދާންތައްވެސް މިއަދު އާކުރަންޖެހެއެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދު ފާހަގަކުރެވިފައިވަނީ، ޤައުމުގައި އެއިރަކު ހުންނެވި ވެރިޔަކު އެމަނިކުފާނާ ޙަވާލުކުރެއްވި ކޮންމެ މަސްއޫލިއްޔަތެއްވެސް ފުރިހަމައަށް އަދާކުރެއްވި ބޭފުޅެއްގެ ގޮތުގައެވެ. އެއްވެސް ކަމެއްގައި ފަސްޖެހިވަޑައިނުގެން، އެ ޙަވާލުކުރެއްވި ކަމަކަށް ނޫނެކޭ ވިދާޅުނުވެ، ތެދުވެރިކަމާއެކު ޚިދްމަތް ކުރެއްވި ބޭފުޅެއްގެ ގޮތުގައެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދަކީ، ރާއްޖޭގެ ސިޔާސީ ދާއިރާގެވެސް މުހިންމު ޝަޚްޞިއްޔަތެކެވެ. ރައްޔިތުންގެ މަޖިލީހުގެ ކ. އަތޮޅު މެންބަރުކަން ލިބިވަޑައިގަތީ ޢުމުރުފުޅުން 22 އަހަރުގައެވެ. ރައްޔިތުންގެ މަޖިލީހުގެ މެންބަރެއްގެ ގޮތުން 43 އަހަރަށްވުރެ ދިގު މުއްދަތެއްގައި އެ މަޖިލީހަށް ޚިދްމަތް ކޮށްދެއްވާފައިވާ ސިޔާސީ ޝަޚްޞިއްޔަތެކެވެ. ހަމައެހެންމެ، ރައްޔިތުންގެ މަޖިލީހުގެ ރައީސް ކަމުގެ މަޤާމުގައި ހުންނަވައިގެން، އެ މަޖިލީހުގެ ކުރިއެރުމަށާއި ތަރައްޤީއަށް ކޮށްދެއްވި ޚިދްމަތްތައްވެސް، މި ފުރްޞަތުގައި ހަނދާންކުރަމެވެ.\nއެމަނިކުފާނަކީ ޤާނޫނީ ރޮނގުންވެސް ޚިދްމަތްތަކެއް ކުރައްވައި، ބައެއް މައްސަލަތަކުގައި ވަކާލާތު ކުރެއްވި ބޭފުޅެކެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދަކީ، ދިވެހިބަހާއި އަދަބިއްޔާތަށްވެސް އިޚްލާޞްތެރި ޚިދްމަތްތަކެއް ކުރެއްވި ބޭފުޅެކެވެ. ދިވެހިބަހާ ދޭތެރޭގައި އެމަނިކުފާނުގެ ހިތްޕުޅުގައި ޚާއްޞަ ކުލުނަކާއި ލޯތްބެއް ވަނީ އުފެދިފައެވެ. ބަހުގެ ހަމަތަކާއި އުޞޫލުތަކާ ޚިލާފަށް ލިޔާ ލިޔުންތަކާ ދޭތެރޭގައި ފުންކޮށް ވިސްނާވަޑައިގެން، އެކަންކަން އިޞްލާޙު ކުރެއްވުމަށް ޢަމަލީގޮތުން އެމަނިކުފާނު ވަނީ މަސައްކަތްޕުޅު ކުރައްވާފައެވެ. ދިވެހިބަހުގެ ބަސްމޮށުންތެރިކަމުގެ ރޮނގުންވެސް ޚާއްޞަކޮށް، ވާހަކަދެއްކުންތެރިކަމުގެ ރޮނގުން އެމަނިކުފާނަކީ، ފަހަކަށް އައިސް ރާއްޖެ ދުށް އެންމެ ކުޅަދާނަ އެއް ބޭފުޅެކެވެ. ވާހަކަފުޅު ދެއްކެވުމުގައި ބަހުގެ ގަވާއިދުތަކާއި ހަމަތައް ހިފަހައްޓަވައި، ބަހުގެ ފަށުވިކަމާއި ބަލާޣާތްތެރިކަން ގެންގުޅުއްވި ބޭފުޅެކެވެ. އެހެން މީހުންނަށް މި ފަންނު ދަސްކޮށްދެއްވައި ކުރިއަށް ގެންދެވުމަށް އެހީތެރިވެވަޑައިގެން މަސައްކަތްޕުޅު ކުރެއްވި ބޭފުޅެކެވެ. ދިވެހިބަހާއި ތާރީޚަށް ޚިދްމަތްކުރާ ޤައުމީ މަރްކަޒުގެ ރައީސް ކަމުގެ މަޤާމުގައި ހުންނަވައިގެން، ބަހާއި އަދަބިއްޔާތުގެ ދާއިރާ ތަރައްޤީ ކުރައްވައި ފުޅާކުރެއްވުމަށް ކުރެއްވި މަސައްކަތްޕުޅުތައްވެސް ހަނދާނަށް ގެންނަންޖެހެއެވެ.\nލިޔުންތެރިކަމުގެ ރޮނގުންވެސް އަލްއުސްތާޛު އަލްމަރްޙޫމް ޢަބްދުﷲ ޙަމީދަކީ ވަރަށް ފުންނާބު އުސް ބޭފުޅެކެވެ. އެރޮނގުން ތަފާތު އެތައް މައުޟޫޢަކަށް ވަރަށް ފުރިހަމަ ލިޔުއްވުންތަކެއް ވަނީ ދިވެހި އަދަބިއްޔާތަށް ދޫކުރައްވާފައެވެ. ދިވެހިބަހަށް ޚިދްމަތް ކުރެއްވުމުގެ ރޮނގުން ޝަރަފްވެރިކަމުގެ ޤައުމީ އިނާމު، 1991 ވަނަ އަހަރު އެމަނިކުފާނަށް ވަނީ ލިބިވަޑައިގެންފައެވެ. އަދި ދިވެހިބަހުން ވާހަކަދެއްކުމުގެ ރޮނގުން ޝަރަފްވެރިކަމުގެ ޤައުމީ އިނާމުވެސް، 2000 ވަނަ އަހަރު އެމަނިކުފާނަށް ވަނީ ލިބިވަޑައިގެންފައެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދު ފުރުއްވާފައިވާ ބައެއް ޚާއްޞަ މަޤާމުތަކުގެ ތެރޭގައި، ވުޒާރަތުއް ދާޚިލިއްޔާގެ ސެކްރެޓަރީ ކަމާއި، ހިންގާ ސެކްރެޓަރީ ކަމާއި، ވުޒާރަތުއް ދާޚިލިއްޔާ (ހ)ގެ ޚާއްޞަ ވަކީލު ކަމުގެ މަޤާމާއި، އެއަރޕޯޓް އޮފީހުގެ ވެރިޔާ ކަމުގެ މަޤާމާއި، ވަޒީރުންގެ މަޖިލީހުގެ ސެކްރެޓަރީ ކަމުގެ މަޤާމާއި، ހެންވޭރު އަވަށު އޮފީހުގެ ވެރިޔާ ކަމުގެ މަޤާމު ހިމެނެއެވެ. މީގެއިތުރުން، ސްޕެޝަލް އެޑްވައިޒަރ ޓު ދަ ޕްރެޒިޑެންޓް ކަމުގެ މުހިންމު މަޤާމުވެސް ހިމެނެއެވެ. އެންމެފަހުން އެމަނިކުފާނު ފުރުއްވާފައިވަނީ، ރައީސުލްޖުމްހޫރިއްޔާގެ އޮފީހުގެ ސީނިއަރ މިނިސްޓަރ ކަމުގެ މަޤާމެވެ.\nއަލްއުސްތާޛު އަލްމަރްޙޫމް ޢަބްދުﷲ ޙަމީދު ފާހަގަކުރެވިފައިވަނީ، ޢިލްމާއި ހުނަރުވެރިކަމުގެ ރޮނގުން ޤައުމަށް ޚިދްމަތްތެރި ވަރަށް ޢިލްމީ ހަރުދަނާ ޢާއިލާއެއް ބިނާކުރެއްވި ބޭފުޅެއްގެ ގޮތުގައެވެ. އެމަނިކުފާނުގެ ބޭފުޅުންގެ ޚިދްމަތްތައް، ތަފާތު އެކި ރޮނގުތަކުން މިއަދުވެސް ދިވެހި ޤައުމަށް ދަނީ ލިބެމުންނެވެ.\nއަލްއުސްތާޛު ޢަބްދުﷲ ޙަމީދަކީ ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމްގެ ލޮބުވެތި ބޭބޭފުޅު ކަމަށްވުމާއެކު، ޢަބްދުﷲ ޙަމީދު އަވަހާރަވުމަކީ ރައީސުލްޖުމްހޫރިއްޔާއަށްވެސް ވަރަށް ފުން ހިތާމައެއް ލިބިވަޑައިގެންނެވި ކަމެކެވެ. ހަމައެޔާއެކު، ޢާއިލާއަށް ލިބިވަޑައިގެންނެވި ފުން ހިތާމައިގައި ދިވެހި ސަރުކާރު ބައިވެރިވެ، އެމަނިކުފާނުގެ ބޭބޭފުޅު ރައީސް އަލްއުސްތާޛު މައުމޫން ޢަބްދުލްޤައްޔޫމަށާއި، ޢާއިލާގެ ހުރިހާ މެންބަރުންނަށް ރައީސުލްޖުމްހޫރިއްޔާ ވަރަށް އިޚްލާޞްތެރިކަމާއެކު ތަޢުޒިޔާ ދަންނަވައެވެ.\nމާތްﷲ، އެ މަރްޙޫމުގެ ފުރާނަފުޅަށް ސުވަރުގޭގެ ދާއިމީ ނިޢުމަތް މިންވަރު ކުރައްވާށި! ޢާއިލާއަށް މި ލިބިވަޑައިގެންނެވި ފުން ހިތާމައިގައި ކެތްތެރިކަން މިންވަރު ކުރައްވާށި!


ވެލެންސިއާ އަތުން ބާސާ މޮޅުވީ 3-2 ގެ ނަތީޖާއަކުން\nތާވަލުގެ ތިންވަނައިގައި ބާސާ އޮތީ 74 ޕޮއިންޓާއެކު\n3 މެއި 2021 | ހޯމަ 05:00\nވެލެންސިއާ އާއި ބާސާ ބައްދަލުކުރި މެޗުގެ ތެރެއިން: މި މެޗުން ބާސާ މޮޅުވީ 3-2 ން\nސްޕެނިޝް ލީގުގައި އާދީއްތަ ދުވަހުގެރޭ ލިއޮނަލް މެސީ ކާމިޔާބުކުރި ދެ ލަނޑާއެކު، ވެލެންސިއާ ބަލިކޮށް ލީގުގެ ރޭހުގައި ބާސެލޯނާއިން މުހިންމު މޮޅެއް ހޯދައިފިއެވެ.\nރަށުން ބޭރުގައި ކުޅުނު މެޗުން ބާސާ މޮޅުވީ ފަހަތުން އަރައި 3-2 ގެ ނަތީޖާއަކުންނެވެ.\nމި މެޗުގެ ފުރަތަމަ ހާފުގައި ލަނޑެއް ފެނިފައި ނުވާއިރު، ދެވަނަ ހާފުގައި އެންމެ ފުރަތަމަ ލަނޑު ޖަހާ ލީޑު ނަގާފައިވަނީ ވެލެންސިއާއިންނެވެ. މި ހާފު ފަށައިގެން ފަސްވަނަ މިނެޓުގައި މި ލަނޑު އެ ޓީމަށް ކާމިޔާބުކޮށްދިނީ ގަބްރިއެލް ޕައުލިސްޓާއެވެ. އެކަމަކު އޭގެ ހަތް މިނެޓު ފަހުން މެސީ ވަނީ ބާސާއަށް ނަތީޖާ އެއްވަރުކޮށްދީފައެވެ. މެސީ ފޮނުވާލި ޕެނަލްޓީ ވެލެންސިއާގެ ގޯލްކީޕަރު ޔެސްޕާ ސިލިސަން މަތަކުރި ނަމަވެސް، ރީބައުންސް ބޯޅަ މެސީ ވަނީ ގޯލުގެ ތެރެއަށް ފޮނުވާލާފައެވެ.\nއަދި މެޗުގެ 63 ވަނަ މިނެޓުގައި ބާސާއިން ލީޑު ނެގިއިރު، މި ލަނޑު އެ ޓީމަށް ކާމިޔާބުކޮށްދިނީ އެންޓޮއިން ގްރީޒްމަންއެވެ. އަދި އޭގެ ހަ މިނެޓު ފަހުން ހިލޭ ޖެހުމަކުން މެސީ ވަނީ އިތުރު ލަނޑެއް ކާމިޔާބުކޮށް، ބާސާއަށް ލީޑު ފުޅާކޮށްދީފައެވެ. އެކަމަކު މެޗުގެ 83 ވަނަ މިނެޓުގައި ކާލޮސް ސޯލާ ވަނީ އޭރިއާ ބޭރުން ފޮނުވާލި ހަމަލާއަކުން ލަނޑެއް ކާމިޔާބުކޮށް، ވެލެންސިއާއަށް ފަރަގު ކުޑަކޮށްދީފައެވެ.\nވެލެންސިއާ ބަލިކޮށް ބާސާއިން ލީގުގެ ރޭހުގައި މުހިންމު މޮޅެއް ހޯދިއިރު، އެ ޓީމު މި ވަގުތު އޮތީ ތާވަލުގެ ތިންވަނައިގައެވެ. ތާވަލުގެ އެއްވަނައިގައި އޮތް އެތުލެޓިކޯ މެޑްރިޑަށް 34 މެޗުން 76 ޕޮއިންޓް ލިބިފައިވާއިރު، ދެވަނައިގައި އޮތް އެންމެ ފަހުގެ ޗެމްޕިއަން ރެއާލް މެޑްރިޑާއި ތިންވަނައިގައި އޮތް ބާސާއަށް ވަނީ 34 މެޗުން 74 ޕޮއިންޓް ލިބިފައެވެ. ރެއާލަށް ކުރި ލިބެނީ ހެޑް-ޓު-ހެޑް ގަވާއިދުންނެވެ.


މާސްކް އަޅައި، ގައިދުރުކުރުމާ އެކު މަޖިލިސް ތަޅުމުގައި ޖަލްސާ ފަށައިފި – Dhen.mv\nމާސްކް އަޅައި، ގައިދުރުކުރުމާ އެކު މަޖިލިސް ތަޅުމުގައި ޖަލްސާ ފަށައިފި\nރައްކާތެރި ކަމުގެ ފިޔަވަޅުތަކާއި އެކު ރައްޔިތުންގެ މަޖިލީހުގެ ޖަލްސާ މަޖިލީހުގެ ތަޅުމުގައި ފަށައިފި އެވެ.\nމަޖިލީހުގެ ތަޅުމުގައި ޖަލްސާތައް ބޭއްވުމަށް ނިންމައި މިއަދުގެ ޖަލްސާ ފެށީ ތަޅުމަށް މެމްބަރުން އެއްވެ އެވެ. މިއަދުގެ ޖަލްސާ ފެށިއިރު ތަޅުމުގައި 47 މެންބަރުން ހާޒިރުވެ ތިއްބެވި އެވެ. އޭގެ ތެރެއިން 42 މެންބަރުން ތިއްބެވީ މޭޒު ކައިރީގަ އެވެ. ދެން ތިއްބެވީ ވަކިން ގޮނޑިއެއް ކައިރިގަ އެވެ.\nމިއަދުގެ ޖަލްސާގައި އެޖެންޑާ ކޮށްފައި އޮތީ ޤާނޫނުއަސާސީ އިސްލާހު ކުރުމުގެ މައްސަލައެވެ.\nމަޖިލިހުގެ ތަޅުމުގައި ޖަލްސާ ބޭއްވުމުގެ ހުއްދަ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދީފައި ވަނީ ވަކި ޝަރުތުތަކާ އެކުގައެވެ. އެގޮތުން އެއް ކަމެއްގެ ގޮތުގައި ފާހަގަކޮށްފައި ވަނީ މަޖިލިހުގެ އިދާރާ އަށް ވަނުމުގެ ކުރިން ހުން ހުރިތޯ ޗެކް ކުރެއްވުމެވެ. އަދި ކޮވިޑް-19 ގެ އެއްވެސް އަލާމާތެއް ހުރި ބޭފުޅެއް ނަމަ، ޖަލްސާ އަށް ވަޑައިގަންނަވައިގެން ނުވާނެ ކަމަށް ވެސް އެޗްޕީއޭ އިން ޝަރުތު ކުރިއެވެ.\nމާލޭގެ ލޮކްޑައުން އަންނަ ބުރާސްފަތި ދުވަހު ހަމަވާއިރު ލޮކްޑައުން އިތުރު ކުރުމާ ގުޅޭ ގޮތުން އަދި ގޮތެއް ނުނިންމަ އެވެ. ސަރުކާރުން ބުނެފައި ވަނީ އެ މުއްދަތު ހަމަވުމުން ލުއިތަކެއް ދޭން ނިންމާފައިވާ ކަމަށެވެ. ނަމަވެސް ދޭނެ ލުއިތަކުގެ މާ ބޮޑު ތަފުސީލުތަކެއް އަދި އާންމެއް ނުކުރެ އެވެ.


West Indies bodu thafaathakun balikoh Test series ves England ah - AO News\nވެސްޓް އިންޑީޒް ބޮޑު ތަފާތަކުން ބަލިކޮށް ޓެސްޓް ސީރީޒްވެސް އިންގްލެންޑަށް\nވެސްޓް އިންޑީޒް ބަލިކުރުމަށްފަހު އިންގްލެންޑްގެ ޓެސްޓް ކްރިކެޓް ޓީމުން އުފާ ފާޅުކުރަނީ. --ފޮޓޯ: އައިސީސީ\nމިހާރު މުޅި ދުނިޔޭގައި ފެތުރެމުންދާ ކޮރޯނާވައިރަސް (ކޮވިޑް-19)ގެ ސަބަބުން މެދުކަނޑާލުމަށްފަހު ވޯލްޑް ޓެސްޓް ޗެމްޕިއަންޝިޕްގައި ކުޅެވުނު ތިންވަނަ މެޗުން ވެސްޓް އިންޑީޒް ބޮޑު ތަފާތަކުން ބަލިކޮށް އިންގްލެންޑުން ޓެސްޓް ސީރީޒް 2-1 އިން ކާމިޔާބުކޮށްފިއެވެ. އިންގްލެންޑުން މި މެޗު ކާމިޔާބުކުރީ 269 ލަނޑުންނެވެ.\nމިއާއެކު، އިންގްލެންޑުން ވަނީ ވިސްޑެން ޓްރޮފީ ހާސިލްކުރުމަށްފަހު ވޯލްޑް ޓެސްޓް ޗެމްޕިއަންޝިޕްގެ ތިންވަނަ މަގާމަށް ޖެހިލާފައެވެ. ތާވަލްގެ އެއްވަނައިގައި އިންޑިޔާ އުޅޭއިރު ދެވަނައިގައި އޮތީ އޮސްޓްރޭލިޔާ އެވެ.\nއިންގްލެންޑްގެ މެންޗެސްޓާގައި ކުޅުނު މި މެޗުގެ ޓޮސް ދިމާވުމުން ވެސްޓް އިންޑީޒް އިން ގަސްދުކުރީ ހޮވަން އަރާށެވެ. އިންގްލެންޑުން ކުޅެން އަރާ 111.5 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 369 ލަނޑަށެވެ. މި އިނިންގްސްގައި އެ ޓީމުން އެންމެ ރަނގަޅަށް ކުޅުނީ 91 ލަނޑުހެދި އޯލީ ޕޯޕް އާއި 67 ލަނޑުހެދި ވިކެޓްކީޕަރު ބެޓްސްމަން ޖޮސް ބަޓްލާ އެވެ. މީގެއިތުރުން، 45 ބޯޅައިން 62 ލަނޑުހެދި އޯލްރައުންޑަރު ސްޓުއަޓް ބްރޯޑްގެ ކުޅުން ފާހަގަކޮށްލެވެއެވެ. ވެސްޓް އިންޑީޒް އިން އެންމެ ރަނގަޅަށް އުކީ ހަތަރު ވިކެޓްނެގި ކެމަރް ރޯޗް އެވެ.\nވެސްޓް އިންޑީޒްގެ ފުރަތަމަ އިނިންގްސްގައި 65 އޯވަރުގެ ތެރޭގައި ހުރިހާ ކުޅުންތެރިން ނުބައިވީ 197 ލަނޑަށެވެ. އެ ޓީމުން އެންމެ ރަނގަޅަށް ކުޅުނީ 46 ލަނޑުހެދި ކެޕްޓަން އަދި އޯލްރައުންޑަރު ޖޭސަން ހޯލްޑާ އާއި 37 ލަނޑުހެދި ޝޭން ޑޯރިޗް އެވެ. މި އިނިންގްސްގައި އިންގްލެންޑުން އެންމެ ރަނގަޅަށް އުކި ބްރޯޑް ހަ ވިކެޓްނެގިއިރު، ޖޭމްސް އެންޑަސަން ދެ ވިކެޓްނެގިއެވެ.\nއިންގްލެންޑުން ދެވަނަ އިނިންގްސްގައި ކުޅެން އަރައި 58 އޯވަރުގެ ތެރޭގައި ދެ ވިކެޓަށް 226 ލަނޑުހެދުމަށްފަހު ޑީކްލެއާ ކުރިއެވެ. އެންމެ ރަނގަޅަށް ކުޅުނު ރޯރީ ބާންސް 90 ލަނޑުހެދިއިރު، އެ ޓީމުގެ ކެޕްޓަން ޖޯ ރޫޓް ވަނީ ނުބައިނުވެ 56 ބޯޅައިން 68 ލަނޑުހަދާފައެވެ. މި އިނިންގްސްގައި ވެސްޓް އިންޑީޒްގެ ހޯލްޑާ އާއި ރޮސްޓަން ޗޭސް ކުރެން ކޮންމެ ކުޅުންތެރިއަކު ވިކެޓެއްނެގިއެވެ.\nޖަވާބުގައި ވެސްޓް އިންޑީޒް އަށް މި މެޗު ކާމިޔާބުކުރުމަށް ހަދަންޖެހިފައިވާ 399 ލަނޑުގެ ޓާގެޓަށް ވާސިލްނުވެވި، 37.1 އޯވަރުގެ ތެރޭގައި ހުރިހާ ކުޅުންތެރިން ނުބައިވިއިރު ހެދުނީ އެންމެ 129 ލަނޑެވެ. އަދި މި މެޗުގެ ހަތަރުވަނަ ދުވަހުގެ ކުޅުމުގައި ވިއްސާރައިގެ ސަބަބުން ވެސްޓް އިންޑީޒްގެ ދެވަނަ އިނިންގްސްގެ ކުޅުން އިތުރަށް ކުރިއަށްނުގެންދެވި ވަނީ މެދުކަނޑާލާފައެވެ. ވެސްޓް އިންޑީޒްގެ ޝާއީ ހޯޕް ފިޔަވާ އިތުރު ކުޅުންތެރިއަކަށް ފަހު އިނިންގްސްގައި ރަނގަޅު ސްކޯއެއް ހެދިފައިނުވާއިރު، ކެޕްޓަން ހޯލްޑާ ނުބައިވީ އެންމެ 12 ލަނޑަށެވެ. މި އިނިންގްސްގައި ވެސްޓް އިންޑީޒްގެ ކުޅުންތެރިން މިހާ ދަށް ސްކޯއަކަށް ނުބައިކޮށްލުމުގައި މުހިއްމު ދައުރެއް އަދާކުރި އިންގްލެންޑްގެ ކްރިސް ވޯކްސް ހަ ވިކެޓްނެގިއިރު، ބްރޯޑް ހަތަރު ވިކެޓްނެގިއެވެ.\nމި މެޗުގައި ނެގި ވިކެޓްތަކާ އެކު އިންގްލެންޑްގެ ބްރޯޑް ވަނީ ޓެސްޓް ކްރިކެޓްގައި މިހާތަނަށް 500 ވިކެޓް ހަމަކޮށްފައެވެ. މި މެޗުގެ މޮޅު ކުޅުންތެރިޔާގެ މަގާމުގެ އިތުރުން ޓެސްޓް ސީރީޒްގެ މޮޅުކުޅުންތެރިއަކަށް ބްރޯޑް ހޮވުނުއިރު، ސީރީޒްގެ މޮޅުކުޅުންތެރިޔާގެ އެވޯޑް ހިއްސާކުރީ ވެސްޓް އިންޑީޒްގެ ރޮސްޓަން ޗޭސް އާއެކުއެވެ.\nކުޅިވަރުކްރިކެޓްއިންގްލެންޑް ކްރިކެޓްވެސްޓް އިންޑީޒް ކްރިކެޓްވޯލްޑް ޓެސްޓް ޗެމްޕިއަންޝިޕްދުނިޔެ


SunOnline: Eriksen enburi gaumee team ah\nއެރިކްސަން އެނބުރި ގައުމީ ޓީމަށް\nޝައިހާން ޒަރީރު 27 Mar 2022, 17:13\nޑެންމާކަށް ކުޅޭ އެރިކްސަން\nމިދިޔަ އަހަރުގެ ޔޫރޯ ފުޓްބޯޅަ މުބާރާތުގެ މެޗެއްގެ ތެރެއިން ހިތްހުއްޓިގެން ދަނޑުން ބޭލި ކްރިސްޓިއަން އެރިކްސަން ދުވަސް ކޮޅެއްގެ މެދު ކެނޑުމަކަށްފަހު ޑެންމާކުގެ ގައުމީ ޓީމަށް ކުޅެން ފަށައިފިއެވެ.\nއޭނާގެ ހިތް ހުއްޓިފައިވަނީ ޔޫރޯ މުބާރާތުގެ ފުރަތަމަ މެޗުގައި ފިންލޭންޑްއާ ދެކޮޅަށް ކުޅުނު މެޗުގެ ތެރެއިންނެވެ. އޭނާ ގައުމީ ޓީމަށް ކުޅެން ފަށާފައި މި ވަނީ ހާދިސާ ހިނގިތާ 287 ދުވަސް ފަހުންނެވެ.\nރޭ ޑެންމާކުން ނެދަލޭންޑްސްއާ ދެކޮޅަށް ކުޅުނު މެޗުގައި އެރިކްސަން ކުޅެން ނިކުތީ ބަދަލު ކުޅުންތެރިއެއްގެ ގޮތުގައެވެ.\nރޭގެ މެޗުގެ 16 ވަނަ މިނެޓުގައި ނެދަލޭންޑްސްއިން ވަނީ ލަނޑު ޖަހައި ލީޑު ނަގާފައެވެ. މި ލަނޑު އެ ޓީމަށް ކާމިޔާބުކޮށްދިނީ ސްޓީވެން ބާގްވައިންއެވެ. އޭގެ ހަަތަރު މިނެޓު ފަހުން ޑެންމާކުން ނަތީޖާ ހަމަހަމަކުރީ ޔަނިކް ވެސްޓެގާޑް ކާމިޔާބުކޮށްދިން ލަނޑުންނެވެ.\nޑެންމާކުން ނަތީޖާ ހަމަހަމަކުރިތާ ނުވަ މިނެޓު ފަހުން، މެޗުގެ 29 ވަނަ މިނެޓުގައި ނެދަލޭންޑްސްއަށް ލީޑު ނަގައިދިނީ ނޭތަން އަކޭއެވެ. ފުރަތަމަ ހާފު ނިމުމުގެ ކުރިން ނެދަލޭންޑްސް އިން ނަތީޖާ ފުޅާ ކުރީ މެޗުގެ 38 ވަނަ މިނެޓުގައި ލިބުނު ޕެނަލްޓީއަކުން މެމްފިސް ޑިޕާއީއެވެ.\nއެރިކްސަން ކުޅެން ނިކުމެފައިވަނީ މެޗުގެ 46 ވަނަ މިނެޓުގައެވެ. ކުޅެން އަރައި ދެ މިނެޓުގެ ތެރޭގައި ލަނޑެއްޖަހައި އެރިކްސަން ވަނީ ޑެންމާކަށް ނަތީޖާގެ ފަރަގު ކުޑަކޮށްދީފައެވެ. ނަމަވެސް މެޗުގެ 71 ވަނަ މިނެޓުގައި ބާގްވައިން ވަނީ ނެދަލޭންޑްސްގެ ހަތަރު ވަނަ ލަނޑު ޖަހައިދީފައެވެ. މެޗުން ޑެންމާކު ބަލިވެފައިވަނީ 4-2 ގެ ނަތީޖާއަކުންނެވެ.\nނެދަލޭންޑްސް ކޯޗުކަމާ އަލުން ކޫމަން ހަވާލު ވަނީ\nނެދަލޭންޑްސްގެ ގައުމީ ޓީމުގެ ކޯޗު ކެންސަރަށް ފަރުވާ ހޯދަނީ


Ras Online - ރަޝިޔާގައި ބާޑްފްލޫ އިންސާނުންގެ ކިބައިން ފެނިއްޖެ\nރަޝިޔާގައި ބާޑްފްލޫ އިންސާނުންގެ ކިބައިން ފެނިއްޖެ\nދޫނިސޫފާސޫފިން ޖެހޭ ބައްޔެއް ކަމަށްވާ ބަރޑްފްލޫ ނުވަތަ ދޫނިރޯގާ ރަޝިޔާގައި ފެތުރެން ފަށައިފިއެވެ.\nރަޝިޔާގައި ފެތުރެމުންދަނީ ބަރޑްފްލޫގެ ވޭރިއަންޓް އެޗް5އެން8 (H5N8) އެވެ. އަދި މިއީ އިންސާނަކަށް H5N8 ޖެހިގެން ރިޕޯޓު ކުރެވުނު ފުރަތަމަ ފަހަރެވެ. މީގެ ކުރިން H5N8 ފެތުރެނީ ހަމައެކަނި އެކިބާވަތުގެ ދޫނީގެ މެދުގައެވެ.\nރަޝިޔާގައި މިބަލި ޖެހިގެން މިހާތަނަށް ހަތް މީހަކު ރިޕޯޓުކޮށްފައިވާއިރު މިއެންމެންނަކީ ދޫނި ގެންގުޅެ ބަލަހައްޓާ ތަނެއްގައި މަސައްކަތްކުރާ މީހުންނެވެ. މިހަތް މީހުންނަށްވެސް ބަރޑްފްލޫ ޖެހިފައިވަނީ ދޫންޏެއްގެ ސަބަބުން ކަމަށް ވިނަމަވެސް، މިހާތަނަށް މިބަލި އިންސާނުންގެ ފަރާތުން އެކަކު އަނެކަކަށް ފެތުރެމުންނުދާ ކަމަކަށް ރަޝިޔާގެ ސިއްހީ ވުޒާރާތަކުން ހާމަކޮށްްފައެއް ނުވެއެވެ.\nމިކަމާއި ގުޅިގެން ބަރޑްފްލޫ ޓެސްޓު ހެދުމަށް ފަސޭހައިން ޓެސްޓު ކުރެވޭނެ ސިސްޓަމްތަކެއް ތައްޔާރުކުރުމުގެ މަސައްކަތް ކުރެވެމުންދާކަމަށްވެސް ރަޝިޔާގެ ސިއްހީ ވުޒާރާތަކުން ހާމަކޮށްްފައިވެއެވެ.\nރަޝިޔާގެ އިތުރުން ޗައިނާގައިވެސް ބަރޑްފްލޫ ފެތުރެން ފަށާފައިވެއެވެ. ޗައިނާގައި މިބަލި ފެތުރެން ފަށާފައިވަނީ މިދިޔަ އަހަރު ޑިސެމްބަރު މަހުއެވެ. ޗައިނާގައި ފެތުރެމުންދަނީ ބަރޑްފްލޫގެ ތިން ވޭރިއަންޓެއް ކަމަށްވާ H9N2 ،H5N5 އަދި H5N8 އެވެ. މީގެތެރެއިން އިންސާނުންގެ މެދުގައި ފެތުރެމުންދަނީ ބަރޑްފްލޫގެ ވޭރިއަންޓް H9N2 އެކަންޏެވެ.